SunOnline: Fenuge Dhuvas: Enmennah Fen!\nމިއަދު ބައިނަލްއަގުވާމީ ގޮތުން ދުނިޔޭގެ ފެނުގެ ދުވަސް ފާހަގަކުރާ އިރު، މި އަހަރުގެ ފެނުގެ ދުވަހުގެ ޝިއާރަކީ "ވޯޓާ ފޯރ އޯލް" ނުވަތަ "އެންމެންނަށް ފެން"އެވެ.\nމި ޝިއާރުގެ މަގުސަދަކީ 21 ވަނަ ގަރުނުގައި ސާފު ފެން ލިބުމަށް ކުރިމަތިވެފައިވާ ނުރައްކަލުގެ ސަބަބުން އެންމެންނަށް ހަމަހަމަ އަދި ދެމެހެއްޓެނިވި ގޮތެއްގައި ފެން ފޯރުކޮށްދިނުމުގެ މުހިންމުކަމަށް އަލި އަޅުވާލުމެވެ. އަދި 2030 ވަނަ އަހަރުގެ ނިޔަލަށް ސާފު ބޯފެން ހަމަހަމަ އަދި ރައްކާތެރި ގޮތުގައި އެންމެންނަށް ލިއްބަައިދިނުމަށް މަސައްކަތްކުރުމެވެ.\nމާހިރުން ދެކޭ ގޮތުގައި ރައްކާތެރި ސާފު ބޯފެން ލިބުމުގައި ދުނިޔޭގައި މިވަގުތު ދިމާވެފައިވާ އެންމެ ބޮޑު ގޮންޖެހުމަކީ އެކަހެރިކުރެވި އަދި އިންސާނީ ހައްގުތަކުން މަހުރޫމުވެފައިވާ ފަރާތްތަކާ މެދުގައި ވާ ފަރަގު އިތުރުވެފައި ވުމެވެ. އެގޮތުން މިވަގުތު ދުނިޔޭގެ އެއް ބިލިއަނެއްހާ މީހުން ވަނީ ސާފު ބޯފެނުން މަހުރޫމުވެފައެވެ.\n1995 ވަނަ އަހަރު ވުޖޫދަށް އައި އެމްޑަބްލިއުއެސްސީގެ މައިގަނޑު އަސާސަކީ ދިވެހި ހުރިހާ ރައްޔިތުންނަށް ދެމެހެއްޓެނިވި ގޮތެއްގައި ހަމަހަމަކަމާއެކު ސާފު ބޯފެން ފޯރުކޮށްކޮށްދިނުމެވެ. އެ ކުންފުނިން ދނަީ ދެމެހެއްޓެނިވި ގޮތެއްގައި، އަދި މެދުކެނޑުމެއް ނެތި އެ މަސައްކަތް ފުޅާކުރަމުންނެވެ.\nފެން ކުންފުނީގެ ސަޕްލައި ފެން ނުވަތަ އިސްކުރުން ދޫކުރާ ފެނަކީ ބުއިމަށް އެންމެ އެކަށީގެންވާ ފެނެވެ. ދުނިޔޭގެ ސިއްހަތު ޖަމިއްޔާއާއި އެންވާރަމަންޓް ޕްރޮޓެކްޝަން އޭޖެންސީ (އީޕީއޭ)ގެ މިންގަނޑުތަކަށް ބަލައި، ބޯން އެންމެ ރައްކާތެރިކޮށް ތައްޔާރުކުރާ މި ފެނަކީ އެތައް މަރުހަލާއެއްގައި ކޮލިޓީ ޔަގީންކޮށް، އަދި ޓެސްޓުތައް ކުރެވިގެން ދޫކުރާ ފެނެކެވެ. އެމްޑަބްލިއުއެސްސީގެ ފެން ޓެސްޓުކުރާ ލެބަކީވެސް އައިއެސްއޯގެ މިންގަނޑުތަކަށް ސެޓިފައިކުރެވި، އެ މިންގަނޑުގައި ދަމަހައްޓަމުންދާ ލެބެކެވެ.\nއެމްޑަބްލިއުއެސްސީއަކީ މިއަދު ރާއްޖޭގައި ފެނުގެ މަޝްރޫއުތައް ހިންގާ އެންމެ ބޮޑު އެއް ކޮންޓްރެކްޓަރެވެ. ރަށްރަށުގައި ގާއިމުކުރާ ފެނާއި ނަރުދަމާގެ ނިޒާމުގެ ގިނަ މަޝްރޫއުތަކުގައި އެކުންފުނީގެ ބޮޑު ހިއްސާއެއް އޮވެއެވެ.\nސަރަހައްދުގެ އެންމެ ރަނގަޅު ސަޕްލައި ފެން\nއިސްކުރު ފެނަކީ ނުވަތަ ސަޕްލައި ފެނަކީ ބުއިމަށް އެކަށީގެންވާ ފެންކަން ކަށަވަރުކުރުމަކީ ރައީސް އިބްރާހިމް މުހައްމަދު ސޯލިހުގެ ސަރުކާރުގެ 100 ދުވަހުގެ އަމާޒުތަކުގެ ތެރޭގައި ހިމެނޭ ކަމެކެވެ.\nމިދިޔަ ހަފްތާގައި މޯލްޑިވްސް ފުޑް އެންޑް ޑްރަގް އޮތޯރިޓީން ވަނީ، ރާއްޖޭގައި ފޯރުކޮށްދޭ ސަޕްލައި ފެނަކީ މި ސަރަހައްދުގައިވެސް އެންމެ ރަނގަޅު ސަޕްލައި ފެންކަން ހާމަކޮށްފައެވެ.\nއެމްޑަބްލިއުއެސްސީން ދަނީ ސަޕްލައި ފެން ނުވަތަ އިސްކުރު ފެނަކީ ބުއިމަށް ކަމުދާ ރައްކާތެރި ފެނެއްކަން ހާމަކޮށްދިނުމުގެ ގޮތުން ޚާއްސަ ކެމްޕޭނެއްވެސް ފަށާފައެވެ.\n"އިސްކުރުން ފެން"ގެ ނަމުގައި ފެށި މި ކެމްޕޭނުގެ މަގުސަދަކީ ފެނުގެ މުހިންމުކަން އުގަންނައިދީ، ރައްޔިތުން އަހުލުވެރިކުރުވުމެވެ. އަދި ފެން އިސްރާފް ނުކުރުމަށް ބާރު އަޅައި، އާންމު ދިރިއުޅުމުގައި ފެން އިސްރާފުކުރުން ހުއްޓުވުމަށް ހޭލުންތެރިކުރުވުމެވެ. އަދި އެމްޑަބްލިއުއެސްސީގެ ސަޕްލައި ފެނަށް ހޭލުންތެރިކުރުވުމެވެ.\n"އިސްކުރުން ފެން" ޝިއާރުގެ ދަށުން ސްކޫލުތަކުގެ ދަރިވަރުންނަށްވެސް މައުލޫމާތު ސެޝަންތަކެއް ކުރިއަށް ގެންދިއުމަށް އެމްޑަބްލިއުއެސްސީން ވަނީ ނިންމާފައެވެ. ގޮތުން “IAmAWaterHero “#ގެ ނަމުގައި ކުރިއަށް ދިޔުމަށް ހަމަޖެހިފައިވާ މި ސެޝަންތަކުގައި ދަރިވަރުނަށް ފެނާއި ފެން ރައްކާތެރިކުރުމުގެ މުހިންމުކަން ކިޔައިދޭނެއެވެ.\nއަދި ކުދިން ގޭގައާއި ދިރިއުޅުމުގައި ފެން އިސްރާފުނުކޮށް، ފެން ބޭނުން ކުރެވޭ ގޮތް ކިޔައިދީ، ކުދިންގެ އާއިލާ މީހުން އެކަމަށް އަހުލުވެރިކުރުވުމަށް މަސައްކަތްކުރާ ކުދިންނަށް ހަދައި، ފެން ރައްކާކުރުމުގެ މުހިންމު ރޯލެއް އަދާކުރާ ބަޔަކަށް ހެދުމަކީ މި ސެޝަންތަކުގެ މުހިންމު މަގުސަދެކެވެ.\nމީގެ އިތުރުން އެމްޑަބްލިއުއެސްސީން ވަނީ ސްކޫލުތަކުގެ ދަރިވަރުންނަށް ޚާއްސަކޮށްގެން "ދަ ވޯޓާ ހީރޯޒް"ގެ ނަމުގައި ކުރެހުމުގެ މުބާރާތެއްވެސް ފަށާފައެވެ. މި މުބާރާތުގެ މައުލޫމާތު، އއެ މުބާރާތުގެ ހާއްސަ ވެބްސައިޓުން ލިބޭނެއެވެ.\nދުނިޔޭގެ ފެނުގެ ދުވަސް\nއެޕުން ފެން ބިލު ދައްކައިގެން 5000 ރުފިޔާ ލިބިދާނެ\nސަރުކާރު ކުންފުނިތަކަށް 1.5 ބިލިއަނުގެ ފައިދާއެއް\nއެމްޑަބްލިއުއެސްސީގެ ވޯޓާ ހީރޯއިންނަށް އިނާމުދީފި


ކެޓަލޯނިއާގެ މައްސަލައިގެސަބަބުން ބާސެލޯނާ ދެން ފެނިގެންދާނީ ކޮންލީގަކުންބާ؟ – Haftha\nކެޓަލޯނިއާގެ މައްސަލައިގެސަބަބުން ބާސެލޯނާ ދެން ފެނިގެންދާނީ ކޮންލީގަކުންބާ؟\nކެޓަލޯނިއާއިން މިނިވަންހޯދުމަށް ކުރާމަސައްކަތުގެ ސަބަބުން ސްޕެއިންގެ ސަރުކާރާއި ކެޓަލޯނިޔާ ރައްޔިތުންނާއި ދެމެދު އުފެދިފައި ހަމަނުޖެހުންތަކާއިއެކު ކެޓަލޯނިއާ ސްޕެއިން އާއި ވަކިވެއްޖެ ނަމަ ސްޕެއިންގެ މަޝްހޫރު ކުލަބު ބާސެލޯނާ ފެނިގެންދާނީ ކޮން ލީގަކުންބާއެވެ.\nނުވަތަ ސްޕެއިންގެ ސަރުކާރުން ކެޓަލޯނިއާ ސްޕެއިންއާއި ވަކިވެއްޖެނަމަ އެސްޕަންޔޮލް އަދި ޖިރޯނާ ފަދަ ކެޓަލޯނިއާގެ ކުލަބުތަކަށް ލަލީގާގައި ނުކުޅެވޭނޭކަމަށް އަންގާފައިވާއިރު އެންމެ ބޮޑަށް ބެލެވިފައިވަނީ މި ކުލަބުތައް ދެން ފެނިގެންދާނީ ފްރާންސްގެ ލީގު ވަން އިންކަމަށެވެ.އެހެންކަމުން ދުނިޔޭގެ އެންމެގިނަބަޔަކު ސްޕޯޓްކުރާ ބާސެލޯނާވެސް ފްރާންސލީގް ވަން އިން ނުވަތަ ހަމައެކަނި ޕްރިމިއަރ ލީގުން ފެނުމަކީ އެކަށީގެންވާކަމެއްކަމަށް ފުޓްބޯޅަ ދިރާސާކުރާފަރާތްތަކުން ވަނީ ބުނެފައެވެ.\nއަދި މިހާކަތަކަށް ރައްދުދެއްވައި ޕްރެމިއާރ ލީގުގެ އެންމެ ބޮޑު އެއް ކުލަބުކަމުގައިވާ އާސެނަލްގެ ކޯޗު އާސެން ވެންގާރ ބުނެފައިވަނީ ބާސެލޯނާއަށް އެދަފަ ގޮތެއް މެދުވެރިނުވާނެކަމަށެވެ. ވެންގާރ ބުނާގޮތުގައި ބާސެލޯނާ ފަދަ ސްޕެއިންގެ ޓީމަކަށްވުރެ ކުރިން ޕްރެމިއާރ ލީގަށް ގެނައުން ރަނގަޅީ ސްކޮޓްލެންޑްގެ ސެލްޓިކް ފަދަ ޓީމުތައްކަމަށެވެ.\nވެންގާރ ވަނީ މީގެ އިތުރުންވެސް ބާސެލޯނާއަކީ ވަރަށް ސިޔާސީ ކުލަބެއްކަމަށް ބުނެފައެވެ. އަދި ކެޓަލޯނިއާގައި ހިނގަމުންދާ ކަންތައްތަކުގައި ކޮންމެވެސް ވަރަކަށް ކުލަބުންވެސް ހަރަކާތްތެރިވާނޭކަމަށް ބެލެވޭއިރު ބާސެލޯނާ ޕްރެމިއާރ ލީގަށް ބަދަލުވެއްޖެނަމަ މިހާރަށްވުރެންވެސް އިތުރަށް ޕްރެމިއާރ ލީގު އުނދަގޫވާނެކަމަށް ވެންގާރ ވަނީ ބުނެފައެވެ.\nމިހާރު ޕްރެމިއާރ ލީގުގައި ތަށްޓަށް ވާދަކުރާ ކުލަބުތަކަށް ކިތަންމެ އުނދަގޫވިޔަސް ބާސެލޯނާ ފަދަ ބޮޑު ކުލަބެއް ޕްރެމިއާރ ލީގަށް އައުމަކީ ވަރަށް ޝައުގުވެރިވާކަމެއްކަމަށްވެސް ވެންގާރ ބުނެފައިވެއެވެ.


Hiidhathivumun hashigandah bodethi badhaluthakeh aadhey!\nހިތުގައި ޖެހި ދެރަވާކަމެއް ދިމާވުމުން މުޅި މިހާ އޮފްކޮށްލައެވެ. ހަމައެކަނި ބޭރުފުށަކުން ނޫނެވެ. ހިތްދަތި ވުމުން ހޯމޯންސްތަކަށް ބޮޑެތި ބަދަލު އާދެއެވެ. އަދި ހަށިގަނޑު ބަލިކަށިވެސް ވެއެވެ.\nތިމާ އުފާވެފައި ހުންނަ ގަޑިއެއްގައި ހަށިގަނޑުގައި ހިމެނޭނީ ޑޮޕްމިން ނުވަތަ އޮކްސިޓޯސަން ފަދަ އުފާވެރި ހޯމޯންސް އެވެ. އެހެންނަމަވެސް ދެރަވުމުން އުފާވެރި ހޯމޯންސްތައް ދަށްވެ ކޯރޓިސޮލް، އެޕްނިފެރިން ފަދަ ހޯމޯންސްތައް ގަދަވެގަނެއެވެ. މިއީ ސްޓްރެސް ހޯމޯންސްތަކެވެ. މި ހޯމޯންސްތައް އުފާވެރިކަން ހާސްކަމާއި ނުވަތަވަސްކަމަށް ބަދަލުކޮށްލަ އެވެ. އަދި އެނގޭހެއްޔެވެ؟ ތިމާ ދެރަވެފައި ހުންނަ އިރު ކަންކަން ހަނދާންވުމުން ދުރުކޮށް ދެއެވެ.\nމީގެ އިތުރުން ހިތްދަތިވުމުން ބަރުދަން އިތުރުވުމަށް މަގުފަހިކޮށްދެއެވެ. ސަބަބަކީ ސްޓްރެސް ވުމުން އިމިއުން ސިސްޓަމްގެ ބަރުދަށްވެ ކާހިތް އިތުރުކޮށްދޭތީ އެވެ. ހާއްސަކޮށް ފޮނި ނުވަތަ ފެޓްސް ހިމެނޭ އެއްޗެހި ކާ ހިތްވުން އިތުުރުވެއެވެ. ހާއްސަކޮށް ކޯރޓިސޮލް ހޯމޯންއަކީ ކާހިތްވުމް އިތުރުކޮށްދޭ ހޯމޯން އެކެވެ.\nކާހިތް ވުމުގެ އިތުރުން އިމިއުން ސިސްޓަމްގެ ބާރުދަށްވުމުން އަވަހަށް ބަލިވާގޮތްވެސް މެދުވެރިވެއެވެ. ހާއްސަކޮށް މާގިނައިން ރުއިމުން ނުވަތަ ކަންކަމާއި މާ ބޮޑަށް ވިސްނުމުން ހިމެން ދިމާވުމަށް މެދުވެރިވެއެވެ.\nއެހެން ކަމުން ހިތާމަވެރިކަމެއް ނުވަތަ ތިމާ ނުތަނަވަސްވެރިވާކަމެއް މެދުވެރިވުމުން އެކަނިވުމުގެ ބަދަލުގައި ތިމާއަށް އިތުބާރުކުރެވޭ ތިމާއާއި އެންމެ ގާތް ފަރާަތަކާއި ހިއްސާކޮށްލާށެވެ. ނުވަތަ ރައްޓެހިންނާއިއެކު ވަގުތު ހޭދަކޮށް ހިތްހަމަޖެހޭފަދަ ކަމެއްގައި މަސްއުލުވާށެވެ.\nއެގޮތުން ތިމާގެ ހާއްސަ ހޮބީއެއްވާނަމަ ނުވަތަ އެކަމަކުން ތިމާއަށް ހިތްހަމަޖެހުން ލިބޭ ފަދަ ކަމެއް ކުރާށެވެ. މިސާލަކަށް ތިއީ ވާހަކަ ނުވަތަ ތަފާތު ފޮތް ކިޔާހިތްވާ މީހެއް ނަމަ އެކަން ކުރެވިދާނެ އެވެ.ނުވަތަ ކުރެހުން، ކުޅިވަރެއް ކުޅުން ފަދަ ކަންކަމަކީ ގަޔާވާ ކަމެއްނަމަ އެފަދަ ކަންކަމުގައި ވަގުތު ހޭދެކުރެވިދާނެ އެެވެ، އެކަމުން ތިމާގެ ސިކުނޑިއަށް ލުއިވާނެ އެވެ. އަދި ހިތްހަމަޖެހުން އިހުސާސްވާނެ އެވެ.\nދަތުގައި ރިހުން ކެނޑޭނެ ފަސޭހަ ގޮތްތަކެއް!


Dhiraagu high speed fiber internetaai Dhiraagu Tv ge khidhumai Hulhudhuhfaarah | MBS NEWS\nދިރާގުން ހުޅުދުއްފާރަށް ރަސްމީކޮށް ދިރާގު އިންޓަނެޓާއި ދިރާގު ޓީވީ ތައާރަފުކުރުމުގެ ރަސްމިއްޔާތުގެ ތެރެއިން. ފޮޓޯ: ދިރާގު\nދިރާގު ހައި ސްޕީޑް ފައިބަ އިންޓަނެޓާއި ދިރާގު ޓީވީގެ ޚިދުމަތް ހުޅުދުއްފާރަށް\n10 January 2022, 14:55\nދިރާގު ހައި ސްޕީޑް ފައިބާ އިންޓަނެޓްގެ ޚިދުމަތާއެކު ދިރާގު ޓީވީގެ ޚިދުމަތް ރ. ހުޅުދުއްފާރަށް ރަސްމީކޮށް ދޭން ފަށައިފި އެވެ.\nރާއްޖޭގެ އެންމެ ބޮޑު މުއާސަލާތީ ކުންފުނިން ބުނީ ދިރާގުން ފޯރުކޮށްދޭ ޑިޖިޓަލް ޚިދުމަތްތައް ފުޅާކޮށް ތަރައްގީކުރުމުގެ ދަށުން މި ދެ ޚިދުމަތް ރަސްމީކޮށް އިފްތިތާހު ކޮށްފައި ވަނީ ހުޅުދުއްފާރުގެ ރައްޔިތުންނަށް ޚާއްސަ އޮފާތަކަކާއެކު ކަމަށެވެ. އެގޮތުން، ދިރާގު ފައިބާ ބްރޯޑްބޭންޑް ޕެކޭޖްއަށް އެޕްލައި ކުރާ ކަސްޓަމަރުންނަށް ހިލޭ ފައިބާ ގުޅައިދިނުމުގެ އިތުރުން ފައިބާއަށް ބޭނުންވާ ޚާއްސަ ރައުޓަރު ނުވަތަ އޯއެންޓީ ވެސް ހިލޭ ލިބޭނެ ކަމަށް ވެސް އެ ކުންފުނިން ބުންޏެވެ. އަދި މިއީ އެންމެ ހަލުވި ސްޕީޑް އާއި އެންމެ ބޮޑެތި ޑޭޓާ އެލަވަންސްތައް ހިމެނޭ ތަފާތު ޕެކޭޖްތައް ޚިޔާރުކުރުމަށް ލިބިގެންދާ ރަނުގެ ފުރުސަތެއް ކަމަށް ވެސް ދިރާގުން ބުންޏެވެ.\n"ދިރާގު ޓީވީއަށް އެޕްލައި ކުރާ ކަސްޓަމަރުންނަށް ވެސް ޚިދުމަތް މުޅިން ހިލޭ ގުޅައިދިނުމުގެ އިތުރުން، ޖޯއިބޮކްސް ވެސް (ޑީކޯޑަރު) މުޅިން ހިލޭ ލިބިގެންދާނެ. އެގޮތުން ހުޅުދުއްފާރު ރައްޔިތުންނަށް މިހާރު އެންމެ މަގުބޫލު ޓީވީ އަދި މުނިފޫހިފިލުވުމުގެ ކޮންޓެންޓް އެއް ޕްލެޓްފޯމެއްގެ ދަށުން ބަލާލެވޭނެ،" އެ ކުންފުނިން ނެރުނު ނޫސްބަޔާނެއްގައި ބުނެފައިވެ އެވެ.\nދިރާގު ފައިބާ ބްރޯޑްބޭންޑް ޚިދުމަތަކީ ރާއްޖޭގައި މިހާރު ފޯރުކޮށްދެމުންދާ އެންމެ ބޮޑު ފައިބާ ނެޓްވޯކެވެ. އެގޮތުން މިހާރު ރާއްޖޭގެ ގޭބިސީގެ 82 ޕަސެންޓަށް މި ޚިދުމަތް ދިރާގުން ފޯރުކޮށްދީފައިވާއިރު މީގެ ތެރޭގައި 75 ރަށެއް ހިމެނެ އެވެ. އަދި 100 އަށްވުރެ ގިނަ ޗެނަލް ހިމެނޭ ދިރާގު ޓީވީ އަކީ ރާއްޖޭގައި އެންމެ ފުޅާދާއިރާއެއްގައި ފޯރުކޮށްދޭ އަދި އެންމެ ފުރަތަމަ އައިޕީޓީވީގެ ޚިދުމަތެވެ. ކޮންޓެންޓް، ކޮލިޓީ އަދި އަގުގައި އެއްވެސް ތަފާތު ކުރުމެއް ނެތި ރާއްޖޭގެ 82 ޕަސެންޓް ގޭބިސީއަށް މިހާރު ދިރާގުޓީވީ ޚިދުމަތް ފޯރުކޮށްދީފައިވާ ކަމަށް ދިރާގުން ބުންޏެވެ.\n"ދިރާގުން އަބަދުވެސް ބަލަނީ ކަސްޓަމަރުންނަށް ދެވޭނެ ލުއިފަސޭހަގޮތްތައް ހޯދައިދިނުމަށް. މިގޮތުން އިނޮވޭޝަނާއި އެންމެ ފަހުގެ ޓެކްނޮލޮޖީ ބޭނުންކޮށްގެން ކަސްޓަމަރުންގެ ތަޖްރިބާ ރަނގަޅުކުރުމަށް އަބަދުވެސް މަސައްކަތް ދިރާގުން ކުރިއަށް ގެންދާނެ،" އެ ކުންފުނިން ބުންޏެވެ.


Hulhangu Asseyree gai Israel in gedhoru imaaraiy kuran faaskoffi | Mihaaru\nދުނިޔެ / ޔަހޫދީ ވަޒަންވެރިން\nހުޅަނގު އައްސޭރީގައި އިޒުރޭލުން ގެދޮރު އިމާރާތްކުރަން ފާސްކޮށްފި\nފަލަސްތީނުގެ އަމިއްލަ ބައެއްގެ މިލްކުވެރި ސަރަހައްދެއްގައި ޔަހޫދީން އެޅި ގެތަކަކުން މީހުން ބަދަލުވަނީ: ސުޕްރީމް ކޯޓުގެ ނިންމުމާ އެކު ބަދަލުކުރަން ޖެހުނު މީހުންނަށް ހުޅަނގު އައްސޭރީގައި އާ ގެތަކެއް ހަދަން އިޒުރޭލްގެ ކެބިނެޓުން މިހާރު ވަނީ ނިންމާފައި\n31 މާޗް 2017 - 14:37\nހުޅަނގު އައްސޭރި ނުވަތަ ވެސްޓް ބޭންކްގައި ޔަހޫދީން ވަޒަންވެރިކުރުވަމީ ބައިނަލްއަގުވާމީ ގާނޫނުތަކާ މުޅިން ޚިލާފު އަމެކެވެ. އަދި 1967 ގައި އިޒުރޭލުން ހިފި ބިމަކަށް ވެފައި، އެތަނުގައި އިޒުރޭލުގެ ރައްޔިތުން އާބާދުކުރުމާ ދެކޮޅަށް ބައިނަލްއަގުވާމީ މުޖުތަމައު ދެކޮޅެވެ.\nއެކަމަކު އިޒުރޭލާ ވަރަށް އެއްކޮޅު ޑޮނަލްޑް ޓްރަމްޕް އެމެރިކާގެ ވެރިކަމަށް ވަޑައިގަތުމާ އެކު އިޒުރޭލުން ގަބޫލުކުރަނީ، ކުރީގެ ރައީސް ބަރަކް އޮބާމާގެ ސަރުކާރުން އެޅި ހުރަސްތައް މިހާރު ނޯންނާނެ ކަމަށެވެ.\nހުޅަނގު އައްސޭރީގައި އާ މަޝްރޫއުއެއް ހިންގަނީ، އިޒުރޭލު ސަރުކާރުން ބުނާ ގޮތުގައި، އެ ގައުމުގެ ސުޕްރީމް ކޯޓުން ނިންމި ނިންމުމަކާ ގުޅިގެން ބަދަލުކުރަން ޖެހުނު ޔަހޫދީ އާއިލާތަކަށެވެ. އެ މީހުންގެ ގެދޮރު ހުރި އަމޯނާ ސަރަހައްދުގައި އެގެތައް ހަދާފައި ވަނީ ފަލަސްތީނުގެ ރައްޔިތުންގެ އަމިއްލަ ބިމެއްގައި ކަމަށާއި އެއީ ގާނޫނާ ޚިލާފު ކަމެއް ކަމަށް، ސުޕްރީމް ކޯޓުން ނިންމުމުން އިޒުރޭލުން ވަނީ އެތަނުން މިދިއަ މަހު މީހުން ދުރަށް ގެންގޮސްފަ އެވެ.\nއިޒުރޭލް ކެބިނެޓްގެ ފާސްކުރުމާ އެކު ފަލަސްތީނު ސަރުކާރުން ވަނީ އެކަން ކުށްވެރިކޮށްފަ އެވެ.\nފަލަސްތީނުގެ އިސް ވެރިއެއް ކަމަށްވާ ހަނާން އަޝްރާވީ ވިދާޅުވި ގޮތުގައި އިޒުރޭލް ސަރުކާރުގެ އަމަލުން އެނގެނީ ގަވާއިދާ ޚިލާފަށް އަތުލާފައިވާ ބިންތަކުގައި އުޅޭ ޔަހޫދީންގެ ހިތްހަމަޖައްސައިދޭން ކޮންމެ ކަމެއް ވެސް ކޮށްފާނެ ކަމެވެ.\n"ހަމަޖެހުމާއި އިންސާފަށް ވުރެ އިޒުރޭލަށް މުހިންމު އެވަނީ އެ މީހުންގެ ހިތްހަމަޖައްސައިދިނުން،" ހަނާން ވިދާޅުވި އެވެ.\nއިޒުރޭލްގެ މި އަމަލާ މެދު ޓްރަމްޕް ސަރުކާރުން އަދި ވަކި އެއްޗެކޭ ނުބުނެ އެވެ.\nހުޅަނގު އައްސޭރި އާއި ގުދުސްގައި ޔަހޫދީން ވަޒަންވެރިކުރުވުމަކީ ފަލަސްތީނާއި އިޒުރޭލް މައްސަލަ އަށް ހައްލެއް ނައިސްގެން އުޅޭ އެއް ސަބަބެވެ. އެ ދެ ސަރަހައްދު 1967 ގައި އިޒުރޭލުން އަތުލި ފަހުން މިހާތަނަށް 600،000 ޔަހޫދީން އެކި ހިސާބުތަކުގައި ވަޒަންވެރިކުރުވާފައިވެ އެވެ. އަދި ޓްރަމްޕް ވެރިކަމާ ހަވާލުވެވަޑައިގެން ފަހުން އަލަށް 6،000 ގެ ހަދަން އިޒުރޭލުން ވަނީ ނިންމައިފަ އެވެ.


Dheenee fikurah jehey thin bali\nދީނީ ފިކުރަށް ޖެހޭ ތިން ބަލި\nދީނީ ގޮތުން މީހުންގެ ފިކުރު ހުންނަ ގޮތަށް ވިސްނީމެވެ. ދީނީ ގޮތުން އަހަރެންގެ ފިކުރު އެކި ޒަމާނަށް އެނބުރެމުން ސެނބުރެމުން އައި މަރުހަލާތަކަށް ނަޒަރު ހިންގީމެވެ. ތިން ވައްތަރެއްގެ އުނި ވިސްނުމެއް އަހަންނަށް ފާހަގަކޮށްލެވުނެވެ. އަދި މިއިން ކޮންމެ ވިސްނުމެއް ޢުމުރުގެ ކޮންމެވެސް ހިސާބެއްގައި އަހަރެންނަށް ތަޖުރިބާކުރެވުނުކަން ޔަގީންކޮށްލެވުނެވެ. އޭގެ ފުރިހަމަ މިނުގައި ނޫން ނަމަވެހެވެ.\nއެއް ވިސްނުމަކީ އެންމެ އަވަހަށް ތިމާ ނޫން އަނެކާއީ ކާފަރަކު ކަމުގައި ހެދޭނޭ ހަރުކަށި ވިސްނުމެވެ. ދީނީ ގޮތުން އެހާ ބޮޑު ނޫން މައްސަލައެއްގައި ތިމާގެ ޚިޔާލާ ދެކޮޅު ޚިޔާލެއް ހުށައަޅާ މީހާ ދީނުގެ ތަރަހައްދުން ފަސޭހަކަމާއެކު ބޭރުކޮށްލުމެވެ.\nދެވަނަ ވިސްނުމަކީ ފުރަތަމަ ވިސްނުމުގެ ނުރައްކާތެރިކަން ދަސްވެފައިވާ ވިސްނުމެކެވެ. އެހެންވެ މި ވިސްނުމުގެ މީހުން މީހުންނާއި ދިމާއަށް ކާފަރުންނޭ ގޮވުމާއި މީހުންނަކީ ކާފަރުން ކަމުގައި ދުށުމަށް ނިކަން ހަރުދަނާ ގޮތެއްގައި އިންކާރު ކުރެއެވެ. އެހެން ނަމަވެސް މި ވިސްނުމުގެ މީހުންނަކަށް މި މީހުންނާއި މުޅީން އެކީ އެކަށް އެއްގޮތް ނުވަނީހުން އެހެން މީހަކާއި ހަމަޖެހިގެން ސަލާންކޮށް އަނގައިން ބުނެވޭ ކަމުގައެއް ނުވެއެވެ. ނޭނގި ތިބެ ނަމަވެސް ނިންމައިގެން ތިބެވެނީ އަނެކުންނަކީ ފާސިޤުން އެހެންނާ މުނާފިޤުން ކަމުގައެވެ. ފުރަތަމައަށް ބުނި ވިސްނުމާއި މި ވިސްނުމުގެ ތަފާތަކީ ކާފަރުކުރުމާއި ފާސިޤުން ކަމުގައި ދުށުމާއި ހުރި ތަފާތެވެ.\nތިންވަނައަށް އޮތީ އަދި މާ އެހެން ކަހަލަ ވިސްނުމެކެވެ. އެއީ އިސްވެ ދެންނެވުނު ދެ ވިސްނުމުގެ އަހުލުވެރީންނަށް މަލާމާތްކުރާ ވިސްނުމެކެވެ. މި ވިސްނުން ލިބޭ އެއް ގޮތަކީ އިސްވެ ބުނި ދެވިސްނުމަށް ތަބާވާ މީހުންގެ ޢަމަލުތަކުގައި ހުރި ނުކިއްސަރުކަން ހަމަބުއްދިއާއި ފުށުއަރާތީ އެއީ މޮޔައިން ކަމުގައި ގަބޫލުކުރެވުމެވެ.\nއަނެއް ގޮތަކީ އިސްވެ ދެންނެވި ދެ މަރުހަލާ ތިމާގެ ޢުމުރުގެ ހިސާބެއްގައި ކަޑައްތުކޮށް ތިމާގެ އަމިއްލަ ތަޖުރިބާގައި އަނެކުންނަކީ މޮޔަ ކުދީން ކަމުގައި ގަބޫލުކުރެވުމެވެ. ތިމާ ހިނގާފައި އައިމަގުން އެމީހުން ތިމާއާ ހަމައަށް އަންނަންދެން ތަހައްމަލުކޮށް ނުލެވުމެވެ.\nކާފަރުންނާއި ފާސިޤުންނަކީ މުސްލިމް އެންމެހާ މުޖުތަމައެއްގައި ވެސް އުޅޭ ބައެކެވެ. މޮޔައިންނާއި ސޭކުންނަކީ ވެސް އިންސާނީ މުޖުތަމައެއްގައި ނަމަ އުޅޭ ބައެކެވެ. ނަމަވެސް އަޅުގަނޑު މި ދަންނަވަނީ ޙުކުމްކުރުމުގެ ތިލަފަތް ހަމަ ނޫން ވިސްނުންތަކެއްގެ ވާހަކައެވެ.\nމައްސަލައަކީ ލިބެންވީ ފުރިހަމަ މަޢުލޫމާތު ރަނގަޅަށް ނުލިބެނީހުން ނުވަތަ ލިބިހުރި މަޢުލޫމާތާއި މެދަށް ބުއްދީގެ ތަރާދުގައި ތިމާގެ މާހައުލު ކިރާލުމެއް ނެތި ގޮތްތައް ނިންމަމުންދިއުމެވެ. ނުވަތަ އެފަދައިން ޢަމަލުކުރާ މީހަކަށް ތަބާވަމުންދިއުމެވެ. ދީނުގައި އައިސްފައި ހުރި ވަކި ޙުކުމްތަކަކަށް އިސްކަން ދެވުމާއި އެކު، އެނގޭ އެއްޗެއް ފުރިހަމައަށް ނޭނގެނީހުން އަމިއްލަ ފިކުރުގައި ވާހަކަދައްކަން ފެށެވުމެވެ. ނުވަތަ އެފަދަ މީހަކަށް ތަބާވެވުމެވެ. ތިމާ ފަދަ އަނެއް އިންސާނާއާ މެދު ހެޔޮ ކޮށް ވިސްނަން ނޭނގުމެވެ. އަނެކުންނަކީ ޢުޒުރެއް އޮތް ބަޔަކު ކަމުގައި ގަބޫލުނުކުރެވުމެވެ.\nތިމާއަށް އެއްޗެއް އެނގޭ ކޮންމެ ފަހަރަކު ހަޤީޤަތުގައި އެނގެމުންދަނީ އިހުގައި ތިމާއަށް ނޭނގޭ މިންވަރުކަމަށް އީމާންވެ، ތިމާއަށް ނޭނގޭ ކިތަންމެ އެއްޗެއް ހުންނާނެކަން ހަނދާނުގައި ހަރުލައްވައި ނުލެވުމެވެ.\nމިއީ ދީނީ ގޮތުން ހުރި ވިސްނުންތަކެއްގެ ވައްތަރުތަކެކޭ ކިޔަކަސް ހަގީގަތުގައި މިއަކީއެއް ވިސްނުމެއް ފިކުރެއް ނޫނެވެ. މިއީ ވިސްނުމާއި ފިކުރަށް ޖެހޭ ބަލިބައްޔެވެ. ޚިޔާލުގައި ހުންނަ ފަނިފަކުސާއެވެ. މިއިން ކޮންމެ ބައްޔެއް ފެތުރުމުގެ ނަތީޖާގައި ވަނީ ގުޅުންތައް ފަސާދަވުމެވެ. މުޖުތަމަޢުތައް ހަލާކުވުމެވެ. އިސްލާމްދީނުގެ ސޫރަ މީސްތަކުންގެ ލޯމަތީގައި ތަޣައްޔަރުވަމުންދިއުމެވެ. ދީނީ ދަޢުވަތުގެ މާނަ އޮޅެމުން ދިއުމެވެ. ދީނާއި ދުނިޔެއަށް ލޯނުހުޅުވޭ ޢާންމުން ދީނާއި މެދު ނަފުރަތުވަމުން ދީނީ މަޢުލޫމާތު ހަމައަށް ނުލިބި ދުނިޔެއަށް ލޯހުޅުވިފައި ތިބޭ މީހުން ދީނާ މެދު ސުވާލުއުފައްދަމުންދިއުމެވެ.\nމުޖުތަމަޢުއެއްގައި ނަމަ ކާފަރުންނާއި ފާސިޤުން އަދި މޮޔައިންވެސް އުޅޭނެއެވެ. ނޫޅޭނެ ކަމަށް ނިންމުމަކީ ވެސް ވަކި އަތަކުން ހައްދު ފަހަނައަޅާ ދިއުމެވެ. ނަމަވެސް އިސްލާމީ ދިވެހި މުޖުތަމަޢުގައި އަސްލަކީ ކޮންމެ މީހަކީ ވެސް ހެޔޮލަފާ މުސްލިމެއް ކަމުގައި ވުމެވެ. ކާފަރެއް ކަމުގައި ނުވަތަ ފާސިޤެއް ކަމުގައިވުމީ އިސްތިސްނާއެވެ.\nކޮންމެ އިންސާނަކާއި މެދުގައި ވެސް އަސްލުގައި މުޢާމަލާތު ކުރަންވާނީ އޭނާއަކީ ބުއްދިވެެރިއެއް ކަމުގައި ދެކެގެންނެވެ. ތިމާއަށް ގަބޫލުނުކުރެވޭ ކަމެއް، ތިމާގެ ނަޒަރުގައި އޭނާގެ ހުރި މައްސަލަތައް ހައްލުކުރަން އުޅެންވާނީ ފުރައްސާރަކުރުމުގެ ފޯރީގެ ބަދަލުގައި އޯގާތެރި ރޫހެއްގައި ޙިކުމަތްތެރިކަންމަތީގައެވެ.\nތެދުބުނުން ފަދަ އިސްލާމްދީން ބާރުއަޅާ ސިފައެއް ކާފަރެއްގައި ހުރުމަކުން އޭނާއީ މުސްލިމަކަށް ނުބެލެވޭ ބީދައިން، ދޮގުހެދުން ފަދަ އިސްލާމްދީން ދެކޮޅު ހަދާ ސިފައެއް މީހެއްގައި ހުރުމަކުން އަދި އެމީހާއީ ކާފަރަކަށް ނުވަތަ ފާސިޤަކަށް ވެސް ނުވާނެ ކަން އަހަރެމެން ހަނދާނުގައި ބަހައްޓަންވެއްޖެއެވެ.\nއަވަސްއަރައިގަތުމާއި ރޫހަށް އަންނަ ފޯރީގައި ބަސްތައް ބުނެ ލިޔުންތައް ލިޔުމާއި، އަރައިގަންނަ އައްސިގަނޑުގަނޑުގައި ބޮޑެތިހާ ނިންމުންތައް ނިންމުން ދޫކޮށްލަންވެއްޖެއެވެ. ކަންކަމުގެ ޙަޤީޤަތާއި ފުންމިނަށް ވާސިލުވުމުގައި ކެތްތެރިވެ، ކޮންމެ ދުވަހަކުމެ އަލަށް ކޮންމެވެސް އެއްޗެއް އެނގެމުންދާއިރު، ތިމާއަށް ނޭނގިހުރި މިންވަރާއި ޖާހިލުކަން ވަޒަންކުރުމުގައި ފަރުވާތެރިވާންވެއްޖެއެވެ.\nމީހުންނަށް އޯގާތެރިވެފައި، ދުޝްމަނުންނަށް ހަމްދަރުދީވެފައި، ހެޔޮކޮށް ވިސްނެން އޮއްވާ، އަނެކާއަށް ޢުޒުރެއް ދެވެން އޮއްވާ، އޭނާ އާ މެދު ތުހުމަތުކޮށް ޝައްކުގެ ނަޒަރުން ދުށުމީ ތެދެއް ބުނެވެން އޮތްތާކު ދޮގެއް ހެދުން ފަދަ ކަމެއް ކަން ދަންނާންވެއްޖެއެވެ.\nތިމާގެ ރަހުމަތްތެރިޔާ ދުވާލުގެ އިރުހާ ސާފުކޮށް، ފަޟީޙަތްވުމުން އޭނާގެ ދިފާޢުގައި ތެދުވެފައި، އަނެކުންނަކީ ތިމާގެ މީހުންނަށް ނުވާތީ އެމީހުންނާއި މެދުގައި ނަމަ ހެއްދެވިހާ ތުހުމަތެއް ކޮށް އުޅުމަކީ ބުއްދީގެ ހަމައަކުން ދެކޮޅުޖެއްސޭނޭ ކަމެއް ނޫންކަން ބަޔާންވާއިރު އެކަން ދެން ގަބޫލުކުރަންވެއްޖެއެވެ.\nކުޑަކަންކަމާއި ބޮޑެތި ކަންކަން ވަކި ކުރުމުގައި އެކަމަކުން ނުކުންނަ އަސަރަކާއި ނަތީޖާއެއްގެ ކުޑަބޮޑުމިނަށް ވިސްނުން ބައްޓަންކޮށް، ތިމާގެ ދީނީ ފިކުރާއި އެ ފިކުރު ވަށާޖެހެނީ ކިހާ މިންވަރަކަށްތޯ އަމިއްލައަށް ދިރާސާއެއް ކުރަންވެއްޖެއެވެ.


Rasoolaa ah kuri furassaara Raajje in kuhverikoffi – adduLIVE\nރަސޫލާ އަށް ކުރި ފުރައްސާރަ ރާއްޖޭން ކުށްވެރިކޮށް\nJun 06, 2022, 16:56 އައިޝަތު ނަޒާހަތު\nއިންޑިއާގެ ވެރިކަންކުރާ ޕާޓީ، ބީޖޭޕީގެ އިސްވެ ރިންތަކެއް ކީރިތި ރަސޫލާ އަށް ފުރައްސާރަކުރި މައްސަލަ ދިވެހި ސަރުކާރުން ކުށްވެރިކޮށްފި އެވެ.\nރައީސް އިބްރާހީމް މުހައްމަދު ސޯލިހުގެ ސަރުކާރުން ނެރުނު ބަޔާނެއްގައި ބުނީ އިސްލާމް ދީނުުގެ މަތިވެރި އުސޫލުތަކާއި ކީރިތި ރަސޫލާ ދެއްކެވި ރިވެތި އުސޫލުތަކާ ދެކޮޅަށް ހިންގާ ކޮންމެ އަމަލެއް، ހުރިހާ ހާލަތެއްގައި ވެސް ދިވެހި ސަރުކާރުން ކުށްވެރިކުރާނެ ކަމަށެވެ.\n"…އިންޑިއާގެ ބީޖޭޕީގެ ބައެއް އޮފިޝަލުން އިސްލާމް ދީނާއި މާތް ރަސޫލާ އަށް ފުރައްސާރަކޮށް ދެއްކި ވާހަކަތަކާ މެދު ދިވެހި ސަރުކާރުން ކަންބޮޑުވެ އެވެ." ބަޔާނުގައި ބުންޏެވެ.\nއެ ބަޔާނުގައި ވަނީ ބީޖޭޕީގެ ބައެއް އޮފިޝަލުންގެ އަމަލު ބޮޑުވަޒީރު ނަރެންދުރަ މޯދީގެ ސަރުކާރުން ކުށްވެރިކޮށް އަދި އެކަމުގައި ހިމެނޭ މީހުންނަށް ފިޔަވަޅު އަޅާފައިވާތީ އެކަމަށް ދިވެހި ސަރުކާރުން މަރުހަބާ ކިޔާ ކަމަށް ވެސް ބުނެފަ އެވެ.\nބީޖޭޕީގެ އިސް ދެ މީހަކު ރަސޫލާ އަށް ފުރައްސާރަކޮށް ދެއްކި ވާހަކަތަކާ ގުޅިގެން އިސްލާމީ ވަރަށް ގިނަ ގައުމުތަކުން ވެސް އެކަން ކުށްވެރިކޮށްފައިވެ އެވެ. ރަސޫލާ އަށް ފުރައްސާރަކުރީ ބީޖޭޕީގެ ގައުމީ ތަރުޖަމާނު ނުޕޫރު އާއި ނަވީން ކުމާރެވެ.\nބީޖޭޕީ އަކީ އަބަދު ވެސް މުސްލިމުންނާއި އިސްލާމް ދީނާ ދެކޮޅު ނުބައި އެޖެންޑާއެއް ގެންގުޅޭ ހަރުކަށި ހިންދޫން ނިސްބަތްވާ ޕާޓީއެކެވެ.


(24 އެޕްރިލް 2019 އާ ގުޅޭ)\n"މި ވިސްނަނީ އެކަމާ، އަދި ވަކިގޮތަކަށް ނުނިންމަން" މަންހާއަށް ވަސީމާގެ ވާހަކައިން އޭނަ އޮފީހުން ކެނޑުން އެއީ އެންމެ އެދެވޭގޮތް ނޫންކަން އެނގުނެވެ. ސަޢީދުވެސް ވަސީމާވެސް އޭނަ އޮފީހުން ކެނޑެން ބޭނުންނުވާނެކަން މަންހާއަށް އެނގޭތީއެވެ.\n"ދެން ހިނގާ ސައިބޯން، ހުސްބަނޑާ އޮވެގެން ވިސްނިއަސް ރަނގަޅު ވިސްނުމަކަށް ސިކުނޑި މަސައްކަތެއް ނުކުރާނެ" ވަސީމާ މަންހާގެ އެނދުކައިރީ ހުރެފައި އޭނަ އަސްލު އައި ބޭނުން ހާމަކުރިއެވެ.\n"މިދަނީ މަންމާ، އެއްޗެހި ބަދަލު ކޮއްލައިގެން ތިރިއަށް ދާނަން، މަންމަ ގޮސްލާ، އަޅުގަނޑު ލަހެއް ނުވާނެ" މަންހާ އެނދުން ތެދުވަމުން ބުނެލިއެވެ.\nމަންހާ ރީތިވެލައިގެން ސައިބޯން ދިޔައިރު ކާމޭޒުކައިރީ ތިބި ޖޫން އާއި ވަސީމާ ނޫން އެހެން މީހަކު ގޭގައި ނޫޅޭކަން އޭނައަށް ޔަގީންވިއެވެ. ވަސީމާ އާއި ޖޫންއަށް މަންހާ ފެނިލުމުންވެސް އެމީހުންގެ މޫނުތައް އުޖާލާވެގެންދިޔައެވެ. ވަސީމާ މަންހާގެ ތައްޓަށް ރޮށި ފުޑުވަދިނެވެ. ޖޫން މަންހާގެ ހާއްސަ މަގަށް ޖޫސް އަޅާދެމުންދިޔައެވެ. މަންހާ އޭނަގެ މަންމަ އާއި ފަހަރި އުޅޭގޮތްބަލަން އިނެވެ. އެމީހުން އޭނަދެކެ ލޯބިވާވަރު އޭނައަށް އެނގެއެވެ. މުސްތަގްބަލެއްނެތް ކަޅު އަނދިރި މަގަކުންދާން ޖެހިލުންވާ ސަބަބަކީ އެއީއެވެ. މަންހާ އޭނަގެ އާއިލާ ދެރަވާނެ ފަދަ ކަމެއް ކުރާކަށް ބޭނުމެއްނުވެއެވެ. އޭނަ އެނބުރި ދާއިންގެ އޮފީހަށް ނުދިއުމަށް ނިންމީވެސް އެހެންވެއެވެ. އޭނަ ކިތަންމެ ލޯބިވި ކަމުގައިވިޔަސް ދާއިން އޭނަ ބޭނުމެއްނުވެއެވެ. ވީއިރު އިތުރަށް އާއިލާ މީހުންނަށް އޮޅުވާލުމުގެ ބޭނުމެއްނެތެވެ. އެއްޗެކޭ ނުބުނެ މަޑުމަޑުން އިންކަމުގައި ވިޔަސް، މަންހާ އޭނަގެ ސިކުނޑިތެރޭގައި ދިޔައީ ނިންމުންތަކެއް ނިންމަމުންނެވެ. އިތުރަށް ދާއިންގެ ފަހަތުން ނުދިއުމަށެވެ. އެހެންނަމަވެސް އޭނަގެ ހިތުން ދާއިންގެ ލޯތްބެއް ފޮހެއްނުލެވޭނެއެވެ.\nގޭތެރެއިން ސަލާމް ގޮވާލިއަޑުއިވުމާއިއެކު ވަސީމާއަށްވުރެ ކުރިން ޖޫން ތެދުވެ ސިޓިންރޫމަށް ބޯދިއްކޮއްލިއެވެ.\n"އަހާ ވިޝާލް، މަންމާ........ވިޝާލް އޭ އައީ......އާދޭ އަވަހަށް ސައިބޯން، މަންކޮވެސް އެބައިން ސައިބޯން" ޖޫން ހިނިތުންވެލަމުން ބުނެލިއެވެ. އެންމެނަށްވެސް އެނގޭ ކަމަކީ ވިޝާލް އެގެއަށް އަންނަނީ ހަމައެކަނި މަންހާ ހޯދަން ކަމެވެ.\n"އަޅުގަނޑު ސައިބޮއެގެން މިއައީ" ވިޝާލް ޖޫންގެ ފަހަތުން ހިނގައިގަންނަމުން ބުނެލިއެވެ.\nމަންހާއަށް ވިޝާލްކަން އައީ އެނގުމާއިއެކު ހިތްއަވަސްވިއެވެ. އޭނަ އެތަށް ސުވާލެއް ކުރާނެކަން އެނގޭތީއެވެ. އުލާ ސަމްސަލުން ކާން އިން ރޮށިތަށި ހުސްނުވިއެއްކަމަކު މަންހާ ތެދުވިއެވެ. އަދި ކާންއިން ތަށި ހިފައިގެން ސިންކުގެ ގާތަށް ޖެހިލަމުން ޑަސްބިންގެ ތެރެއަށް ތަށީގައި ބާކީ ހުރި ބައިއަޅާލިއެވެ. އޭރު ވިޝާލް އެތަނަށް އަތުވެއްޖެއެވެ. މަންހާ އަތްމަތި އަވަސްކޮއްލާފައި ދޮވުނު ތަށިތައް ތަށިބަހައްޓާ ޓްރޭއަށް ޖަހާލިއެވެ. އަދި އެތަނުން ދިއުމަށް ހިނގައިގަތެވެ.\n"ދަރިފުޅު ހާދަ އަވަސްއަރުވާލާފަ ތިއުޅެނީ، ވިޝާލް އައީމަ ދޯ، މެންދުރު ވިޝާލްއަށް ކާންނުދީ ފޮނުވާނުލައްޗޭ" ވަސީމާ މަންހާއަށް ބުނެލިއެވެ. ވަސީމާ އެހެން ބުނުންވީ ވިޝާލްއަށް މަންހާގެ ފަހަތުން ދިއުމަށް ލިބުނު އިތުރު ހިތްވަރަކަށެވެ. އޭނަ ވަސީމާ އާއި ޖޫންއަށް ހިނިތުންވެލަމުން މަންހާގެ ފަހަތުން ހިނގައިގަތެވެ.\nދާއިން އޭނަގެ ކެބިންއަށް ވަންނަން ދިޔައިރު މަންހާގެ މޭޒުމަތި ހުރީ ކުރިންރޭގައި އޭނައަށް އެމޭޒު ފެނުނުއިރު ހުރި ގޮތަށެވެ. ތަރުތީބެއްބެނެތި އުކާލެވިފައިވާ ގަޑުތައް ހުރީ ހަމަ ހުރިގޮތަށެވެ. ކޮމްޕިއުޓަރވެސް ހުރީ ނިއްވާލާފައެވެ. ދާއިން މަންހާގެ މޭޒުމަތީ ހުރި ގަނޑުތައް ހިފައިގެން އަވަސް އަވަހަށް އޭނަގެ ކެބިންއަށް ވަނެވެ. ކެބިންގެ ތެރެއަށްވެސް ވަނީ އަނދިރިކަން ފެތުރިފައެވެ. ދާއިން ކުޑަދޮރުގެ ފޮތިތަށް އެއްފަރާތްކޮއްލަމުން މާތަށް ޖަހާފައިވާ ބިއްލޫރިވާސްއަށް ބަލާލިއެވެ. މިއަދު އެމާތަކުގައި އެއްވެސް ތާޒާކަމެއްނެތެވެ. އޭނަގެ ހައިބަތުހުރި ބޮޑު ގޮނޑީގައި އިށީނދެވުނެވެ. މަންހާ ނައީ ކީއްވެބާއޭ ހިތަށް އެރިއެވެ. އޭނަ ފޯނު ނަގާ މަންހާގެ ނަންބަރު ހޯދާލިއެވެ. އެހެންނަމަވެސް ގުޅާކަށް ނުކެރުނެވެ.\n"މަން..........މަންހާ......ނާދޭ............އޭނަ އޮފީހަކަށް ނާދޭ، އައި ނީޑް ޔޫ، ޕްލީޒް..........އާދެބަލަ އަހަރެންގެ އޮފީހަށް" ދާއިންއަށް ފޯނުން ބުނެލެވުނެވެ.\n"ސާބަސް ދާންއަށް، މަންހާ ލޯބިވެޔޭ ބުނެފި، ދެން ކޮންކަމަކާތަ ތިވިސްނަނީ، ގުޅަންވީ އަހަންނަކަށް ނޫނޭ، ނިކަން މަންހާއަށް ގުޅާބަލަ، އޭނަ ނާންނަނީ ކީއްވެތޯ އޮޅުންފިލުވަބަލަ، ބުނެބަލަ ބައްދަލުކުރަން ބޭނުންވާ ވާހަކަ............އަހަރެން ހަމަ ހައިރާންވެއްޖެ ދާންގެ ކަންތަކާއިހެދި، ގައިމު ޒާރާ އާއި ގުޅެންވެގެން އުޅުނުއިރު އަހަންނަށް އަޑުއިވިފަ އޮތްގޮތުގަ ތީ ފިނޑިއެއްނޫން...........ދެން މިހާރު ކީއްވެތަ ތިއުޅެނީ އަންހެން ކުއްޖަކާ ކުރިމަތިލާން ނުކެރިގެން..........." ޒައުލްގެ އަޑު ދާއިންގެ ފޯނުން އިވުނެވެ. ދާއިން ކަންބޮޑުވިވަރުން އަނެއްކާވެސް ގުޅީ ޒައުލްއަށެވެ. އޭނައަށް މަންހާއަށް ގުޅާނެ ހިތްވަރު ނުލިބުނީ ކީއްވެކަމެއްނޭގެއެވެ.\n"އަހަރެން ފިނޑިވަނީކީ ނޫނޭ، މަންހާ..............ދެން ނޭގެ ބުނެދޭކަށް، އެއަންހެން ކުއްޖާ ހާދަ ތަފާތޭ، އަނގައިން ނުބުނެ އެތަށް ވާހަކައެއް އަހަންނާ ދައްކާ..........ހަމަ ޖެހިލުންވަނީ އޭނައަށް ގުޅަން، ޒައުލް، އަނެއްކާ އޭނަ ގޭމީހުން މަނާ ކުރީ ކަންނޭގެ ދޯ.........ދެން އަހަރެން ކިހިނެތް ހަދާނީ.........." ދާއިން ކުއްލިއަކަށް ޝަރަފްގެ މަތިން ހަނދާންވިއެވެ.\n"ދާއިން، ވިސްނާ، ރަނގަޅަށް ވިސްނާ............ދެން އަޅަންވީ ފިޔަވަޅު އެނގޭނީ ހަމަ ދާއިންއަށް، މިއަދު ގޮތެއް ނުނިންމައިފިއްޔާ މަންހާ އެދިޔައީ އެއްވެސް ޖަވާބެއް ނުލިބި، ހުދު އޭނަވެސް މިހާރު ހުންނާނީ ދާއިން ދޭނެ ޖަވާބަކަށް އިންތިޒާރުކޮށްކޮށް، އޭނަ އަނބުރާ ގެންނަން ބޭނުންނަމަ، އެވަރުގެ ކަމެއްކުރޭ...........އެކަމަކު ދާއިން އޭނައަށް ބޭނުންވާނަމަ.........މަންހާއަށް އާދެވޭނެ އެންމެ ކައިރިއަށް އޭނަ އެހެރީ އައިސް، މިއަދުމީ ދާއިންގެ ދުވަސް، އެއްކަލަ އެއްހާސް ފިޔަވަޅު ހަމަކުރުމަށް އަޅަން އޮތް އެންމެ ފިޔަވަޅު މިއަދު އަޅަން ޖެހޭނީ ދާއިންއަށް، ކެރިގެން އަޅާތި، ފަހުން ވާނެގޮތެއް އެކަކަށްވެސް ނޭގޭނެ، ޔަގީނުންވެސް ދާއިން މަންހާއަށް ދެރަގޮތެއް ނުހަދާނެކަން އަހަންނަށް އެނގޭ، އަމިއްލަ ނަފްސަށްވުރެވެސް ބޮޑަށް ދާންއަށް އަހަރެން އިތުބާރުކުރަން، އެހެންވެ މިބުނަނީ ރަނގަޅަށް ވިސްނުމަށްފަހު މަންހާ ގެންނައްޗޭ، އޭނަ އެނބުރިގެނައުމުގެ ބާރުވެސް އޮތީ ހަމަ ދާއިންގެ އަތުގަ..........މިއިން އެއްވެސް ކަމަކީ ދެން އަލުން އަނބުރާ ބަދަލުކުރެވޭނެ ކަމެއްނޫން" ޒައުލް ބުނެލިއެވެ.\n"އަހަރެން އެފަދަ ހަޑިއެއް ނުހާވާނަން، މިހާރު ހަމަ މިގުޅަނީ މަންހާއަށް، މަންހާ އާއި ގާތަށް އަޅަންއޮތީ އެންމެ ފިޔަވަޅެއް ކަމުގައިވިޔަސް، އެފިޔަވަޅުވެސް އަޅަން އަހަރެން މިހިރީ ތައްޔާރަށް........ޒައްލޭ...........އިރާދަކުރެއްވިއްޔާ އަހަރެން ކަތި ފިޔަވަޅެއް ނާޅާނަން، އަހަރެންގެ މުސްތަގްބަލަށްޓަކައި އަހަރެން މިފިޔަވަޅު މިއަޅަނީ............." ދާއިން ފޯނުބޭއްވިއެވެ. ރީތިކޮށް އޮމާކުރެވިފައިވާ އިސްތަށިގަނޑާއިއެކު ނިތުގައި އަތްހާކާލެވުނެވެ. އަދި ފުންނޭވާއެއް ބޭރުކޮއްލަމުން މަންހާއަށް ގުޅިއެވެ. އެހެންނަމަވެސް މަންހާގެ ފޯނުވަނީ ނިއްވާލާފައެވެ. ދާއިންއެތަށް ފަހަރަކު ގުޅިއެވެ. ދެން ހަދާނީ ކިހިނެތްބާއޭ ހިތަށް އަރަމުންދިޔަ ވަގުތު އޭނަގެ ކެބިން ހުޅުވާލާފައިވަނީ ކާއިލްއެވެ.\n"މަންހާ މިއަދު އޮފީހަށް ނާންނަދުވަހީކީތޯ؟ އަޅުގަނޑު ގުޅީމަވެސް ފޯނެއްނުނަގާ، މިއަދުގެ މީޓިންގެ ލިޔުންތައްވެސް ހުންނާނީ މަންހާގެ އަތުގަ" ކާއިލް ދާއިންގެ ކެބިންއަށް ވަންނަމުންބުނެލިއެވެ. އޭނައަށް ދާއިން ކޮންމެވެސް ކަމަކާ ކަންބޮޑުވެފައިންކަން ފާހަގަވިއެވެ. އެހެންނަމަވެސް އަހާލާކަށް ނުކެރުނެވެ.\n"މީޓިން..........މީޓިން އެހެން ދުވަހަކަށް ލަސްކޮއްލާ، އަހަރެން ވަރަށް މުހިއްމު ލިޔުންތަކެއް ބަލަނީ، މިއަދު މަންހާއެއް ނާންނާނެ، އެކަމަކު ވަރަށް އަވަހަށް އޭނަ އޮފީހަށް ނުކުންނާނެ، ނުކުންނަންދެން އަހަރެންގެ މީޓިންގ ތަކާއި ބައްދަލުކުރަން އަންނަ މީހުންގެ ކަންތައްތައް ބަލަހައްޓާނީ ކާއިލް، ދެން މިއަދު އަހަންނަށް އެކަކުވެސް ޑިސްޓާރބް ކުރާކަށް ބޭނުމެއްނޫން، ހުރިހާކަމެއް ފަހަށް މަޑުޖައްސާލާ...........ދެން އެންމެ ރަނގަޅު ކާއިލް ދިޔަޔަސް...........ކަމެއް ބޭނުންވެއްޖެއްޔާ އަހަރެންގެ ފޯނަށް ގުޅާ" ދާއިން ބޭނުންވީ ކާއިލް ފޮނުވާލަންށެވެ. އެކަން ކާއިލްއަށްވެސް އެނގުނެވެ. އޭނަ ދާއިންއަށް ފާޑަކަށް ބަލާލަމުން ނުކުތީ ހައިރާންވެފަ ހުރެއެވެ. އޭނަ އެހާ ހާސްވާން ދިމާވީ ކޮންކަމެއްބާއޭ އޭނަގެ ހިތަށް އެރިއެވެ. އަނެއްކާ ޒާރާގެ ހާލު މާބޮޑުވީކަންނޭގެއެވެ. ކާއިލް އޭނަގެ ސުވާލުތަކަށް އަމިއްލައަށް ޖަވާބު ދާރީވަމުންގޮސް އޭނަގެ ގޮނޑީގައި އިށީނެވެ.\nދާއިން ގޮނޑީގައި ޖެހިލަމުން ހަށިގަނޑު ގޮޑީގެ ތެރެއަށް ދޫކޮއްލިއެވެ. ކަރުގައި އޮތް ޓައި އެއްއަތުން ދޫކޮއްލަމުން ދެލޯމަރާލިއެވެ. އޭނަގެ ބޮލުގައި މަޑުރިހުމެއް އުފެދެމުންދިޔައެވެ. މަންހާ އެނބުރި އަންނާނީ އޭނަ ކިހިނެތް ހެދީމަތޯ އަމިއްލަ ޒަމީރާ ސުވާލުކުރަމުން ދިޔައެވެ. މަޑުމަޑުން ދެލޯ ހުޅުވާލަމުން ސީލިންގާއި ދިމާލަށް ބަލަހައްޓައިގެން އިނެވެ. ހަށިފުރާ އެތެރެއަށް ދަމާލެވޭ ކޮންމެ ނޭވާއަކާއިއެކު ދާއިންގެ އެސްފިޔަތަށް ތިރިކޮއްލަމުން ދެލޯ މަރާލެވެއެވެ. އޭނަ އެއްފަރާތުގައި ހުރި ބިއްލޫރުވާސްއަށް ބަލާލިއެވެ. އެވަގުތު މަންހާ އެތަނުގައި މާތަށް ހިފައިގެން ހުންނާނެގޮތް ސިފަވެގެންދިޔައެވެ. ދެން އޭނަ ބާލާލީ ދޮރާދިމާލަށެވެ. އެދޮރުން މަންހާ ވަދެގެން އަންނަގޮތް ސިފަވުމުން އޭނަގެ ތުންފަތަށް ލުއި ހިނިތުންވުމެއްވެރިވެގެންދިޔައެވެ. ކުއްލިއަކަށް ދާއިން ގޮނޑިން ތެދުވީ އޭނަގެ ސުވާލުތަކަށް ޖަވާބު ލިބުނުފަދައިންނެވެ. ދެން ހަދަންވީގޮތް އޭނައަށް އެނގުނީއެވެ. އަވަސް އަވަހަށް ކެބިންގެ ތެރޭ ފައިލްތައް ލާފައި ހުރި ކަބަޑުގެ އެންމެ ތިރީވަތްގަޑުން ފައިލެއް ނަގާ ބަލަންފެށިއެވެ. އަދި އަވަސް އަވަހަށް އައިސް އޭނަގެ ލެޕްޓޮޕުން އެއްޗެއް ޓައިޕް ކުރުމަށްފަހު ޕްރިންޓަށް ޖައްސަމުން އޭނަގެ ކާރުތައް ބަލަހައްޓަން އުޅޭ އާމޯސްއަށް ގުޅާ އޭނަގެ ކެބިންއަށް އައުމަށް ބުންޏެވެ. ދާއިން އޭނަގެ މޭޒުގެ ވަތްގަނޑުން ސިޓީއުރައެއްނަގާ އޭނަ ޕްރިންޓު ކުރި ކަރުދާހުގައި ސޮއެކޮއްލަމުން އޭގެ ތެރެއަށް އެކަރުދާސް ލިޔެވެ. އަދި އާމޯސް އަންނާނެ އިރަކަށް އޭނަ މަޑުކޮއްލައިގެން ހުރީ އިސްކޮޅުވަރުގެ ބޮޑު ކުޑަދޮރުގެ ކައިރީގައެވެ.\n"ސަރ......." ގިނައިރެއްނުވެ ދާއިންގެ ކެބިންއަށް ވަތް އާމޯސް ބުނެލިއެވެ.\n"އާމޯސް............ކާރުގަ މިއެޑްރެހަށް ދާން އެނގޭނެތަ؟" ދާއިން އޭނަގެ އަތުގައި އޮތް ބިޒްނަސް ކާޑުގެ ފަހަތުގައި ލިޔެފައިވާ އެޑްރެސް އާމޯސްއަށް ދައްކާލިއެވެ.\n"ނޯ ސަރ، އަޅުގަނޑު އޮޅުން ފިލުވަފާނަން، އެންމެ ރަނގަޅުތޯ" އާމޯސް ދާއިން ދިއްކޮއްލި ކާޑުކޮޅަށް ބަލަންހުރެ ބުނެލިއެވެ.\n"މައްސަލައެއްނެތް............ވަރަށް އާރޖަންޓު އިނގޭ، މިސިޓީ ތިއެޑްރެސްއަށް ގެންގޮސްދޭންވީ، މިސް މަންހާއަށް ހަވާލުކުރޭ އަދި ބުނާތި އަހަރެން ހުރީ އޭނަ އާއި ވާހަކަދައްކަން ބޭނުންވެފައޭ............" ދާއިން މޭޒުމަތީ އޮތް ސިޓީއުރަ ނަގާ އާމޯސްގެ އަތަށް ދެމުން ހަދަންވީގޮތް ކިޔާދިނެވެ.\n"މަންހާ...........މަޑުކޮއްބަލަ........" މަންހާގެ ފަހަތުން ސިޑިން އަރައިގެންދިޔަ ވިޝާލް ބުނެލިއެވެ. އެހެންނަމަވެސް މަންހާ އެދިޔަގޮތަށްގޮސް ވަނީ އޭނަގެ ކޮޓަރިއަށެވެ. ވިޝާލް މަންހާގެ ކޮޓަރިއަށްވަނެވެ.\n"އަހަންނާ ވާހަކަދައްކަން ބޭނުންނުވެގެން ތިއުޅެނީ ކީއްވެތަ؟ އަހަންނަށް ކުރެވުނީ ކޮންކަމެއްކަންވެސް އެނގޭނީ މަންހާ ބުނީމަ އެއްނު؟" ވިޝާލް މަންހާގެ ކޮޓަރިއަށް ވަތްގޮތަށް ވާހަކަދައްކަންފެށިއެވެ. މަންހާ އޭނަގެ އެނދުގައި އިށީނދެލައިގެން އިސްޖެހިފައި އިނެވެ. އޭނަ އަނގައިން ނުބުނުމުން ވިޝާލް އަނެއްކާވެސް މަންހާއަށް ގޮވާލަމުން އޭނަ އާއި ވާހަކަދެއްކުމަށް ބުންޏެވެ.\n"ވިޝާލްއަށް ކަމެއްނުކުރެވޭ، އަހަރެންގެ ފޯނު ނިވިފައޮތްކަން އަހަންނަށް ނޭގުނީ، ފޯނާ ދުރުގަ އުޅެންޖެހުނީމަ............" މަންހާ ބުނެލިއެވެ.\n"މަންހާގެ ފޯނު ނިވުމުގެ ކުރިން އަހަންނަށް ގުޅުނޭ، ދެން ކީއްވެ ފޯނު ނުނެގީ، އަހަންނަށް ކަމެއް ފޮރުވަން އުޅޭހެން ހާދަ ހީވެޔޭ، ރޭގަ މަންހާ ހުރީ ރޮވިފަ، އެއީ ކީއްވެ، އަނެއްކާ އޮފީހުގަ ކަމެއް ހިނގީތަ؟" ވިޝާލް އެކިސުވާލުތައް ކުރަންފެށިއެވެ.\n"ތިހާ ސުވާލު ގިނަނުކޮއްބަލަ، އަހަރެން އުޅުނީ ފޯނާ ދުރުގައޭ ބުނީމެއްނު، އަނެއްކާ ފޯނު އޮންނާނީ ވައިބްރޭޓުވާގޮތް ހަދާފަ............އަހަންނަށް އެއްވެސް ކަމެއްނުވޭ.................މިހާ ހެނދުނާ ވިޝާލް މިގެއަށް ތިއައީ އަހަންނާ ތިހުރިހާ ސުވާލެއް ކުރަންތަ" މަންހާ ވިޝާލްއަށް ބަލާލިއެވެ.\n"ނޫން..........ވަކި އެހެނެއްނޫން، ކަންބޮޑުވިވަރުން އާދެވުނީ، ހެނދުނު އޮފީހަށް ދާންވެސް މަންހާ ނުގުޅީމަ، ކީއްވެތަ އަދިވެސް ފޯނު ނިއްވާލައިގެން ތިއުޅެނީ، އޮފީހަށް މިއަދު ދާން ނެތީތަ؟" ވިޝާލް މަންހާގެ ކޮމްޕިއުޓަރ ކައިރީގައި ހުރި ގޮނޑި ދަމާލަމުން އިށީނެވެ.\n"އޯ.........ހަނދާނެއްވެސް ނެތް ފޯނު މަތިން، ރޭގަ ނިވުނުގޮތަށް އޮންނާނީ...........މާބުރަވީމަ، ޗުއްޓީއެއްނެގީ، ވިޝާލް ކުރާނެ ކަމެއް މިގަޑީގަ ނެތީތަ" މަންހާ އެދެމެދަށް ވެރިވެފައިވާ ހާސްކަން ފިލުވާލަން މަސައްކަތްކުރިއެވެ.\n"އަހަރެން ވަޒީފާއަކަށް ވަންނަން އެބަ ހިޔާލުކުރަން" ވިޝާލް މަންހާއަށް ބަލަހައްޓައިގެން އިނދެ ބުނެލިއެވެ.\n"ރަނގަޅު ހިޔާލެއް، އެކަމަކު ދެން ގޭގެ ވިޔަފާރީގެ ކަންތައްތައް ބަލަހައްޓާނީ ކާކު؟" މަންހާ އަހާލިއެވެ.\n"ބޮޑުބައްޕަ މިހާރުވެސް ގިނަ ކަންތައްތައް ބަލަހައްޓަނީ، އަހަރެން ވަޒީފާއަށް ދިޔަޔަސް ގޭތެރޭގެ ކަންތައްތަކުގައި ބައިވެރިވެވޭނެއެއްނު............" ވިޝާލް ބުނެލިއެވެ.\nމަންހާ އާއި ވިޝާލް ވާހަކަ ދައްކަން ކޮޓަރީގައި ނުތިބެ ސިޓިންރޫމަށް ދިޔައެވެ. އޭރު ވަސީމާ ފިހިގަނޑު ހިފައިގެން ކުޑަކޮށް ގޭތެރެފޮޅާލަން އުޅެއެވެ. ޖޫން ފެންނަ ހިސާބަކު ނެތެވެ. ސޯފާގައި އިށީނދެ ކުރިމަތީ ހުރި ކުޑަމޭޒުގެ މަތީއޮތް ރިމޯޓުނަގާ ޗެނެލް ބަދަލުކޮއްލިއެވެ. އިނގިރޭސި ފިލްމެއް ދައްކަމުންދިޔަ ޗެނެލެކެވެ. ވިޝާލް އިނުމުން މަންހާއަށް އުނދަގޫވިއެއް ކަމަކު އޭނަ ފޮނުވާލާކަށް ނުކެރުނެވެ. އަނެއްކޮޅުން ވަސީމާ ބުނެފައިވަނީ މެންދުރު ކާންނުދީ ވިޝާލް ފޮނުވާނުލުމަށެވެ.\nގަޑިން ނުވައެއްޖަހަން އުޅެނިކޮށް މީހަކު ސަލާމް ގޮވާލިއެވެ. ގަސްތަކަށް ފެންދޭން ހުރި ވަސީމާ ބޭރު ދޮރާދިމާލަށް ބަލާލިއެވެ. ރީތިކޮށް ހެނދުން އަޅާފައި ހުރި ބޭރު ފިރިހެނެކެވެ. ވަސީމާ ސަލާމް ބަލައިގަތުމާއިއެކު އޭނަ މަންހާ އުޅޭތޯ ސުވާލުކުރިއެވެ.\n"މީ މަންހާގެ މަންމަ..........ކިހިނެތް ހަދަންވީ" ވަސީމާ އެމީހާ މަންހާ ހޯދާ ބޭނުމެއް އޮޅުން ފިލުވުމަށް ބޭނުންވިއެވެ.\n"އަޅުގަނޑަށް ކިޔަނީ އާމޯސް، ބޮސް ފޮނުވައިގެން މިއައީ، މި ލެޓާ މަންހާ މެޑަމް އާއި ހަވާލު ކުރަން" އާމޯސް އޭނަގެ އަތުގައި އޮތް ސިޓީ އުރަ ދައްކާލަމުން ބުނެލިއެވެ.\nވަސީމާ މަންހާއަށް ގޮވާލާފައި އޭނަގެ އޮފީހުން މީހަކު އައިސް ހުރިވާހަކަ ބުންޏެވެ. އެއަޑުއިވުނު މަންހާއަށް ސޯފާ އިން ތެދުވެވުނީ ކިހިނެތްކަމެއްވެސް ނޭގުނެވެ. ދުވެފައި ކަހަލަ ގޮތަކަށް ސިޓިން ރޫމު ދޮރުމައްޗަށް ނުކުމެވުނީ އޮފީސް މީހެކޭ ބުނުމުންނެވެ. އެމީހަކީ ދާއިންއަށް ވެދާނެކަމަށް ހީކުރެވުނީއެވެ. އެއާއި ހިލާފަށް ދޮރުމަތީ ހުރީ މީގެ ކުރިން މަންހާ ނުދެކޭ މީހެކެވެ. އޭނަ މަންހާ ފެނުމާއިއެކު ކުރިއަށް ޖެހިލަމުން ސިޓީއުރަ ދިއްކޮއްލިއެވެ. އަދި ދާއިން އޭނަ އާއި ވާހަކަދައްކަން ބޭނުންވެފައި ހުރި ވާހަކަ ބުންޏެވެ. މަންހާއަށް ސިޓީއުރައިގައި ހިފިގޮތަށް އާމޯސް ދަންދެން ބަލަހައްޓައިގެން ހުރެވުނީއެވެ.\n"ދަރިފުޅާ، ތީ ކޮން ސިޓީއުރައެއްތަ........." ވަސީމާ އާމޯސް ނުކުތުމާއިއެކު ސުވާލުކޮއްލިއެވެ.\n"އަޅުގަނޑަކަށްވެސް ނޭގޭ........" މަންހާ އަތުގައި އޮތް ސިޓީއުރައަށް ބަލާލިއެވެ. މަޑުމަޑުން އެތެރެއަށްވަދެ ސޯފާގައި މަންހާ އިށީނެވެ. ވިޝާލްވެސް ސުވާލުކުރީ އަތުގައި އޮތް ސިޓީއުރަ އާއި ބެހޭގޮތުންނެވެ. މަންހާ ސިޓީއުރަ ކަނޑާލީ ތެޅިތެޅިއޮތް ހިތަކާއިއެކު ލަމުންދިޔަ ނޭވާވެސް ހިފަހައްޓާލައިގެން އިނދެއެވެ.\n"މަންހާ، ތީގަ އޮތްއެއްޗެއް ބަލާބަލަ........ކީއްވެތަ ނުބަލަން ތިއުޅެނީ" ވިޝާލް މަންހާއަށް އެހެންބުނެލީ ސިޓީއުރަ ކެނޑިގޮތަށް ގަނޑުވެފައި އިންހެން މަންހާ އިންނަންފެށުމުންނެވެ. މަންހާއަށް ސިޓީއުރައިގައި އޮތް ކަރުދާސް ނަގާނެހާ ހިތްވަރެއް ނުލިބުނެވެ. އެންމެ ފަހުން ކައިރީގައި އިން ވިޝާލް މަންހާގެ އަތުން ސިޓީއުރަ ނެގިއެވެ. ސިހިފައި މަންހާ ސިޓީއުރައިގައި ހިފަހައްޓަން މަސައްކަތްކުރިއެވެ. ނަމަވެސް ވިޝާލް މާހުޝިޔާރެއެވެ. އޭނަ އަވަސް އަވަހަށް ސިޓީއުރައިގައިވާ ކަރުދާސް ނަގާ ބަލާލިއެވެ. މަންހާ ވިޝާލްގެ އަތުން އެގަނޑު އަތުލެވޭތޯ އުޅުނެވެ. ކުއްލިއަކަށް ވިޝާލް ހުއްޓުނެއެވެ. އަދި މާޔޫސްކަމާއިއެކު މަންހާއަށް ގަނޑު ދިއްކޮއްލިއެވެ. މަންހާ ކުރިއަށްވުރެވެސް ހާސްވިއެވެ. އޭނަ ވިޝާލް ދިއްކޮއްލި ގަނޑުގައި ހިފާ ބަލާލިއެވެ. މަންހާއަށް އޭގައި ލިޔެފައި އޮތްއެއްޗެއް ގަބޫލެއްނުކުރެވުނެވެ. އޭނަ ތިންހަތަރުފަހަރަށް ކިޔެވެ. އަދި ވިޝާލްއަށް ބަލާލިއެވެ. ވިޝާލް ހިނިއައިސްފައި މަންހާއަށް މަރުހަބާކިޔެވެ.\n"ކީކޭތަ އޮތީ........." މާގަސްތަކަށް ފެންދީ ނިމިގެން ސިޓިންރޫމަށްވަތް ވަސީމާ އަހާލިއެވެ.\n"މަންހާގެ ވަޒީފާ ދާއިމީ ކޮއްދީފަ އެއޮތީ، މިހާރު އެއީ ޑިރެކްޓަރ އެއް............" ވިޝާލް އެއުފާވެރި ހަބަރު ވަސީމާއަށްދިނެވެ.\n"އަސްލުވެސްތަ..........އެކަމަކު މަންމަ ހީކުރަނީ ތިންމަސްވުމުން ވަޒީފާ ދާއިމީ ވާނެކަމަށް........" ވަސީމާ ބުނެލިއެވެ.(ނުނިމޭ)


ޙަޤީޤީ ޙާދިސާ: ގޮތް ނޭނގޭ ބޮޑު ބައްޔެއްގަ އުޅެންޖެހުނު މީހަކަށް ލެއްވެވި ބޮޑު ރަޙްމަތުގެ ވާހަކަ!\nއަޅުގަނޑުގެ ވަރަށް ގާތް ރަޙްމަތްތެރިއަކަށް މިދޭތެރެއަކުން ގޮތް ނުއެނގޭ ބައްޔެއް ޖެހުނެވެ. މޮޅަށް ކިޔަވައި ހުރިހާ ކަމެއް އެނގިގެން ޚިދުމަތުގައި ތިބި އެކި ޑޮކްޓަރުންނަށް ދެއްކީމެވެ. އެމީހުންގެ ފެންވަރުން ވަރަށް އިޚްލާޞްތެރިކަމާއިއެކު ޚިދުމަތްވެސް ކުރިއެވެ.\nއަޅުގަނޑުގެ ރަޙްމަތްތެރިޔާއަކީ ކިތަންމެ ބަރާބަރު މީހަކުނަމަވެސް މިގޮޅިއަކަށް ނުފެތެއެވެ.\n"ﷲ އަށް އީމާންވެގެންވާ މުއުމިނުއަޅާ އަބަދުވެސް އުޅެމުންދާނީ އުފާވެރި، ހިތްހަމަޖެހޭ އަރާމު ދިރިއުޅުމެއްގައެވެ. އޭނައަށް ނިޢުމަތެއްލިބޭހިނދު، އޭނާ އެކަމާ އުފާކޮށް ﷲ އަށް ޙަމްދުކޮށް، އެއިލާހަށް ޝުކުރުކުރަމުންދާނެއެވެ. އަދި މުޞީބާތެއް ކުރިމަތިވާހިނދުވެސް އުފާކޮށް ކެތްތެރިކަމުން ވާގިލިބިގަންނަމުންދާނެއެވެ. އެހެނީ ކުރިމަތިވާ ކޮންމެ މުޞީބާތަކާއެކު ފާފަތަކެއްފޮހެވިގެންދާނެކަން އޭނާއަށް އެނގެއެވެ."\nއަދި މިޙަދީޘްފުޅު އޮންނަކަމެއްވެސް ނުއެނގެއެވެ.\n"ނަބިއްޔާ ޞައްލަﷲ ޢަލައިހިވަސައްލަމަ ޙަދީޘްކުރައްވާފައިވެއެވެ.\nمَا مِنْ مُؤْمِنٍ وَلَا مُؤْمِنَةٍ وَلَا مُسْلِمٍ وَلَا مُسْلِمَةٍ يَمْرَضُ مَرَضًا إِلاَّ قَضَى اللهُ بِهِ عَنْهُ مِنْ خَطَايَاهُ\n"މުއުމިނު ފިރިހެނަކާއި މުއުމިނު އަންހެނަކަށް، އަދި މުސްލިމު ފިރިހެނަކާއި މުސްލިމު އަންހެނަކަށްވެސް ކުރިމަތިވާ ކޮންމެ ބައްޔަކާއެކު އޭނާގެ ފާފާތަކެއް ﷲ ތަޢާލާ ފުއްސަވައެވެ".\nކޮންމެއަކަސް އޮޕަރޭޝަނެއް ކޮށްގެން އެޑްމިޓްކޮށްފައި އޮތްއިރު ރަޙްމަތްތެރިޔާއަށް ކުރި ޒިޔާރަތެއްގައި އަޅުގަނޑު ބުނީމެވެ. "ރަޙްމަތތެރިޔާއެވެ! މިޙާލަތު ކުރިމަތިވުމުގައިވެސް ފޮރުވިފައިވާ ރަޙްމަތެއް އޮންނާނެއެވެ. ކެތްތެރިވެ ދުޢާކުރާށެވެ! ޝިފާ ދެއްވަވާނެތެވެ! އިން ޝާ ﷲ-\nއަޅުގަނޑުގެ ވާހަކަ ރަޙްމަތްތެރިޔާއަށް ކަމަކު ނުދިޔައެވެ. އެހެންވެ ސުވާލުކުރިއެވެ. "މީހުން ބަލިވުމަކީވެސް ރަޙަމަތެއް ވިއްޔާ މިއޮތީ އެބޮޑު ރަޙްމަތް ލައްވަވާފަ! ތިއަބުނާ ގޮތުން އެންމެ ބޮޑު ރަޙަމަތަކަށްވާނީ ޖަމާއަތްތެރިންގެ އަތްދަށުވުންތާ؟"\nއެވާހަކަތަކަކަށް ޖަވާބެއް ނުދެމެވެ. ދެން ރަޙްމަތްތެރިޔާ އާއި ބައްދަލުވީ އެއިގެ4މަސް ދުވަސްފަހުންނެވެ! ދިމާވާއިރަށް ސަލާމްކޮށްލާފައި ރަޙްމަތްތެރިޔާ އަމިއްލައަށް ކިޔައިދޭން ފެށިއެވެ. "އެއިރު ޖެހިގެން އުޅުނު ގޮތް ނޭނގޭ ބަލީގެ ކަންކަން މިހާރު މުޅިން ރަނގަޅުވެއްޖެ. އަދި އެކަމަށް ހަދަން ޖެހުނު ޓެސްޓްތަކުގެ ސަބަބުން ކެންސަރުހުރިކަން ވެސް މިވަނީ އެނގިފަ. ވަރަށް ކުޑްކޮށް ހުރިކަމަށްވަނީ. އެމީހުން ބުނަނީ ކީމޯ ދިނީމަ ރަނގަޅުވެދާނެކަމަށް!\nމިކަންކަން އެނގުނު ދުވަހު ޢަލީ މަތިން ވަރަށް ހަނދާންވި! ބަލިޙާލު ކުރިމަތިވުމުގަވެސް ރަޙްމަތެއް އޮންނާނެ ކަމަށް ބުނީމެއްނު؟ އަޞްލު އެބަލި ޖެހިގެން މިހުރިހާ ޓެސްޓްތައް ހަދަން ނުޖެހުނުނަމަ ކެންސަރު މާވަރުގަދަވާފަހުންކަންނޭނގެ އެނގޭނީ! އެހިސާބުން ފަރުވާގެ ބޭނުން އޮންނާނީ ކެނޑިފަ. އެހެންވީމާ އެބަލިބިކަން އެއީ ހަަމ ލެއްވެވި ވަރަށް ބޮޑު ރަޙްމަތެއް!"\nލޮބުވެތިކިޔުންތެރިންނޭވެ! މި ކަމަކީ މިދިއަ 2019 ވަނަ އަހަރުގެ މެދުތެރޭގައި ހިނގައި ދިއަ ކަމެކެވެ. އަދި މިހާރުވެސް މިފަދަ އެތައް ކަންތައްތަކެއް ދާނީ ހިނގަމުންނެވެ. އަޅުގަނޑު މިވާހަކަކޮޅު މިއަދުނޫހުގެ ކިޔުންތެރިންނާއި ހިއްޞާ ކޮށްލި ބޭނުމަކީ ކޮވިޑާއި އެހެންވެސް ބަލިތައް ފެތުރެމުންދާއިރު އެހައި ބޮޑަށް މާޔޫސްނުވުމަށް ބުނުމެވެ.\n"މުއުމިނު ފިރިހެނަކާއި މުއުމިނު އަންހެނަކަށް، އަދި މުސްލިމު ފިރިހެނަކާއި މުސްލިމު އަންހެނަކަށްވެސް ކުރިމަތިވާ ކޮންމެ ބައްޔަކާއެކު އޭނާގެ ފާފާތަކެއް ﷲ ތަޢާލާ ފުއްސަވައެވެ". މިއީ ހަ ޙަދީޘްފުޅެވެ. އާޔަތުގައި، ވަޙީ ބަސްފުޅުގައި އޮތީ ކޮންމެ ތަކްލީފަކާއެކު ރަޙްމަތެއްވާނެ ކަމަށެވެ! ޔަޤީންކުރަންވީ އެ ރަޙްމަތް މާމަތިވެރިވާނެކަމެވެ!\n31 މެއި 2021


SunOnline: Dhuvas nufuraa kudhinnah haassa nappy Life Support in vikkan fashaifi\nދުވަސްނުފުރާ ވިހާ ކުދިންނަށް ހާއްސަ ނެޕީ ލައިފް ސަޕޯޓުން ވިއްކަން ފަށައިފި\nދުނިޔޭގެ މަޝްހޫރު ޓީޒެޑްއެމްއޯގެ ބްރޭންޑެއް ކަމަށްވާ، ހެޕީ ޑައިޕާގެ ޓައިނީ ރޭންޖް ރާއްޖޭގައި ވިއްކަން ފަށައިފި އެވެ.\nލައިފް ސަޕޯޓުން ބުނީ އެ ރޭންޖްގެ ނެޕީއަކީ މިހާރު ވިއްކަމުންދާ ހޭޕީ ނެޕީގެ އިތުރުން ދުވަސްނުފުރާ ވިހާ ކުދިންނަށް (ޕްރިމެޗުއާ އަދި އަންޑަވެއިޓްސް) އަށް ހާއްސަކޮށް އުފައްދައިގެން ވިއްކާ ނެޕީއެއް ކަމަށެވެ.\nނެނޯ، މައިކްރޯ އަދި ބިފޯ ނިއުބޯންއަކީ ކުދިންގެ ހަންގަނޑަށް ރައްކާތެރި ހެޔޮވަރު ކޮށްލަން ފަސޭހަވާގޮތޮށް ފަރުމާ ކޮށްފައިވާ ނެޕީއެކެވެ. ނެޕީގައި ވާ "ވެޓްނަސް އިންޑިކޭޓާ"އިން ނެޕީ ފޯވެފައިވާ މިންވަރު ދެނެގަނެވޭނެ އެވެ.\nލައިފްސަޕޯޓްގެ އޮންލައިން ސްޓޯ، ފާމަސީ އެމްވީގެ އިތުރުން ލައިފްސަޕޯޓްގެ އައުޓްލެޓްތައް ކަމަށްވާ އައިޖީއެމް ފާމަސީ، ވައިޓަލްކެއާ 7، މަޖީދީމަގު، ލައިފް ސަޕޯޓް ވައިޓަލްކެއާ ކަނބާއައިސާރަނި ހިނގުން އަދި ސަފަޔަރ ބައި ލައިފްސަޕޯޓް، ސޯސަންމަގު ފިހާރައިން ލިބެންހުންނާނެ އެވެ.\nމޯލްޑިވް ގޭހުން ފައިސާގެ އިނާމާއި ސިލިންޑަރު ހިލޭ!\nރާއްޖޭގެ އާބާދީއަށް ވެކްސިން ދެވުމުން ވެކްސިން ޓޫރިޒަމަށް\nޓައިޑްސް ކެފޭ ރޯދަ ވީއްލުމުން 10 ޕަސެންޓު ޑިސްކައުންޓް


Council inthihaabugai harakaaitherivaa Officialunge Allowance bodu koffi\nކައުންސިލް އިންތިހާބުގައި ހަރަކާތްތެރިވާ އޮފިޝަލުންގެ އެލަވަންސް ބޮޑުކޮށްފި\nއިލެކްޝަން ކޮމިޝަނުގެ މެންބަރުންތައް/ ފޮޓޯ- އީސި\nކުރިއަށް އޮތް ލޯކަލް ކައުންސިލް އިންތިހާބުގައި ހަރަކާތްތެރިވާ އޮފިޝަލުންގެ އެލަވަންސް ބޮޑުކުރަން އިލެކްޝަން ކޮމިޝަން (އީސީ)އިން ނިންމައިފި އެވެ.\nއިލެކްޝަންސް ކޮމިޝަނުން ބުނީ ލޯކަލް ކައުންސިލް އިންތިހާބާއި އަންހެނުންގެ ތަަރައްގީއަށް މަސައްކަތްކުރާ ކޮމިޓީގެ އިންތިހާބުގައި އޮފިޝަލެއްގެ ގޮތުގައި މަސައްކަތް ކުރާ ފަރާތްތަކަށް 800 ރުފިޔާއާއި 2،100 ރިފިޔާއާ ދެމެދުގެ އެލަވަންސެއް ލިބޭނެކަމަށެވެ.\nމީގެ ކުރިން އިންތިހާބީ އޮފިޝަލުންނަށް އެލަވަންސްގެ ގޮތުގައި އިލެކްޝަންސް ކޮމިޝަނުން ދެނީ 500 ރުފިޔާ އާއި 1،800 ރުފިޔާއާ ދެމެދުގެ އަދަދެކެވެ.\nއިލެކްޝަންސް ކޮމިޝަނުން ބުނީ އައިޑީކާޑު ހިފައިގެން އައުމުން އޮފިޝަލަކަށް ވުމަށް އެދި ހުށަހަޅާ ފޯމު ފުރައިދެވޭނެ ކަމަށެވެ. އެގޮތުން މިއަދު ހެނދުނު 10:00 އިން ހަވީރު 15:00 އަށް ވެލާނާގޭ ގްރައުންޑު ފްލޯގައި އޮފިޝަލަކަށްވުމަށް ފޯމު ފުރުން ކުރިއަށް އެބަ ގެންދެ އެވެ.\nއަދި މާދަމާ ހަވީރު 16:00 އިން ރޭގަނޑު 22:00 އަށް އާޓިފިޝަލް ބީޗުގައި އޮފިޝަލަކަށް ވުމަށް އެދި ފޯމު ފުރުން ކުރިއަށްދާއިރު، މާދަމާ ނޫން އަނެއްދުވަހު ސޯޝަލް ސެންޓަރުގައި، ހަވީރު 16:00 އިން ރޭގަނޑު 22:00 ގެ ނިޔަލަށް އޮފިޝަލަކަށް ވުމަށް އެދި ފޯމް ފުރުމުގެ ފުރުސަތު އޮންނާނެއެވެ.\nކޮރޯނމާވައިރަސްއާއި ގުޅިގެން ގިނަ ފަރާތްތަކުންދަނި ލޯކަލް ކައުންސިލް އިންތިހާބު ފަސްކުރުމަށް ގޮވާލާފައެވެ. އަދި އިންތިހާބު ފަސްކުރުމާމެދު ގޮތެއް ނިންމެވުމަށް، ސަރުކާރުން އެކުލަވާލާފައިވާ މޮނީޓަރިން ކޮމިޓީއާ މަޝްވަރާކުރުމަށްފަހު ގޮތެއް ނިންމާވާނެ ކަމަށް އިލެކްޝަންސް ކޮމިޝަނުންވަނީ ބުނެފައެވެ.


Hajju Ge Alhukamah Dhiya3Lakka Ah Vure Meehun Mecca Ah Nuvedhi - Vaguthu\nޙައްޖުގެ އަޅުކަމަށް ދިޔަ3ލައްކައަށް ވުރެ ގިނަ މީހުން މައްކާއަށް ނުވެއްދި\nހައްޖުގެ އަޅުކަމަށް މާތް ވެގެންވާ މައްކާ ދިޔަ3ލައްކައަށްވުރެ ގިނަ މީހުން މައްކާ އަށް ވަނުން ހުއްޓުވައިފިއެވެ.\nމައްކާގެ އަމީރު ޕްރިސް ކާލިދް އަލް ފައިސަލް ވިދާޅުވީ ހައްޖު މޫސުން ފެށުނު ފަހުން "ހައްޖު ޕާމިޓް" ނެތި މައްކާ އަށް އެތެރެވާން އުޅުނު 329,000 މީހުން މައްކާއަށް އެތެރެވިޔަ ނުދީ ހިފަހައްޓާފައިވާ ކަމަށެވެ.\nމައްކާގެ ހައްޖު ކޮމެޓީގެ ޗެއާމަން ކަން ވެސް ކުރައްވާ ޚާލިދް އަލް ފައިސަލް ވިދާޅުވީ ހުއްދަ ނެތި މައްކާއަށް ވަންނަން އުޅުނު 144000 ވެހިކަލެއް ވެސް ހުއްޓުވާ އަދި ގަވާއިދާ ހިލާފަށް ހައްޖުވެރިން ގޮވައިގެން ދަތުރު ކުރުމުން 15 ޑްރައިވަރެއް ވެސް ހައްޔަރު ކޮށްފައިވާ ކަމަށެވެ.\nއޭނާ އިތުރަށް ވިދާޅުވީ މިއަހަރު ހައްޖު މޫސުމުގައި ހައްޖުވެރިނަށް ދިމާވާ ދަތިތަކުގައި އެހީވާން ސައުދީ ސަރުކާރުން 350000 މީހުންގެ ޓީމެއް ހަރަކާތްތެރި ވާނެ ކަމަށެވެ.\nމި އަހަރުގެ ހައްޖުގެ މަތިވެރި އަޅުކަމަށް ދުނިޔޭގެ އެކި ހިސާބުތަކުން މައްކާ އާއި މަދީނާއަށް އެތައް ހާސް މުސްލިމުން ޖަމާވަމުންދާ އިރު ހައްޖުގެ ދުވަސްވަރު މައްކާގެ މުގައްދަސް ތަންތަނުގެ ސާފުތާހިރުކަން ބަލަހައްޓަން 13000 މަސައްކަތު މީހުން ހަމަޖައްސާފައިވާ ކަމަށް މައްކާ މުނިސިޕަލްޓީން ވަނީ ބުނެފައިވެ އެވެ.\nއޮގަސްޓް 8, 2019 00:16\nމާތްރަސްކަލާންގެ ހެޔޮގޮތެއް ނޫނީ މެދުވެރި ނުކުރައްވަވާނެ.\nއޮގަސްޓް 8, 2019 08:12\nމުސްލިމުންނަށް ﷲއަށްޓަކައި މާތްވެގެންވާ ހައްޖުގެ ފަރުލު އަދާކުރުމަށް ވެސް ސައުދީން އެދަނީ ހުރަސް އަޅަމުން. އެމީހުންގެ ބާރުގެ ދަށުގައި މައްކާ އޮތީތީ މިޒަމާނުގެ ގޮތުންވެސް އެދަނީ ކުރީޒަމާނުގެ މުޝްރިކުން ކަންކުރިގޮތަށް ކަންތައް ކުރަމުން.\nއޮގަސްޓް 8, 2019 11:24\nކޮންމެ ކަމެއްވެސް ކުރަން ހަމަތަކަކާއި އުސޫލުތަކެއް އޮވޭ. އެއީ އޮންނަންވެސް ޖެހޭގޮތް.\nއޮގަސްޓް 10, 2019 12:51\nކޮންމެ ކަމެއްގަވެސް ގަވައިދު ތަކެެއް ހދިފަ ހުންނަނީހުރިހާ މީހުންގެ ވެސް ފަސޭހައާ ރައްކާ ތެރިކަމަށްޓަކާ އެގަވައިދު ތަކަށް ފަރުވާލެއް ނުބަ ހައްޓާ ބޭނުންހާ ގޮތަކަށް ކަންތައް ކުރީމަ ކަމަކު ނުދާނެ ޒާ ހަމައެކަނި ސުރުޚި ކިޔާލާފަކޮމެންޓް ކުރިޔަކަސް ކަމަކުނުދާނެ\nއޮގަސްޓް 10, 2019 14:22\nހިތައް އަންނަ އެއްޗެއް ލިޔާކަށް ނުވާނެ! ސަޢޫދިއްޔާ އަކީ މިނިވަން މުސްތަޤިއްލަ ޤައުމަކަށްވީހިނދު، އެޤައުމުގައިވެސް ޤަވާޢިދާ އުސޫލުތައް ހުންނާނެ! ހިތައްއަރާ ގޮތަކަށް އެރަށަކަށްވެސް އަރަން އުޅުމަކީ، ޖާހިލުން ކުރާނެ ކަމެއް!


Thafaathu Bodukoh Sharafuddin SchooL Molhu vejje\nއައްޑޫސިޓީގެ ސްކޫލްތަކުގެ މެދުގައި ބޭއްވޭ މައިލޯ އިންޓަރ ސްކޫލް ފުޓްބޯޅަ މުބާރާތުގައި އިއްޔެ ހަވީރު ކުޅެވުނު 14 އަހަރުން ދަށުގެމެޗް ތަފާތު ބޮޑު ނަތީޖާއަކުން ޝަރަފުއްދީން ސްކޫލްގެ ކާމިޔާބުކޮށްފިއެވެ.\nހިތަދޫ ސްޓޭޑިއަމްގައި ކުޅެވުނު މިމެޗް ޝަރަފުއްދީން ސްކޫލްގެ ކާމިޔާބުކޮށްފައިވަނީ ފޭދޫސްކޫލްގެ ޓީމާ ވާދަކޮށް5ލަނޑު 1 ލަނޑުންނެވެ.\nމިމެޗްގައި ޝަރަފުއްދީން ސްކޫލްޓީމުން ކާމިޔާބުކުރި ފަސްލަނޑުގެ ތެރެއިން އަހުމަދު މައިސަމްއާއި އިބްރާހިމް އާލަމާއި ދެކުޅުންތެރީން ކޮންމެ ކުޅުންތެރިއަކު2ލަނޑު ކާމިޔާބުކޮށްދީފައިވެއެވެ. ޝަރަފުއްދީން ސްކޫލްގެ އަނެއް ލަނޑު ކާމިޔާބުކޮށްދީފައިވަނީ ހަސަން ޖައިޝަމްއެވެ.\nފޭދޫ ސްކޫލްގެ ޓީމަށް މިމެޗްގައި ކާމިޔާބުކުރެވުނު ލަނޑަކީ ޝަރަފުއްދީން ސްކޫލްގެ މުހައްމަދު ޝާއިން ފޮނުވާލި ބޯޅައެއް ފޭދޫ ސްކޫލްގެ ކުޅުންތެރިއެއްގެ ފައިގައިޖެހިފައި ބައިކޮޅަށް ވަދެގެން ކާމިޔާބުކުރެވުނު ލަނޑެކެވެ.


ޔޫރޯ 2020: ޕެނަލްޓީއިން އިނގިރޭސިން ބަލިކޮށް އިޓަލީއަށް ތަށި – Mikal News\nޔޫރޯ 2020: ޕެނަލްޓީއިން އިނގިރޭސިން ބަލިކޮށް އިޓަލީއަށް ތަށި\nއިޓާލީ ޔޫރޯ މުބާރާތް ދެވަނަ ފަހަރު ކާމިޔާބު ކޮށްފި- ޔޫރޯ 2020\nރޭ ކުޅެވުނު ޔޫރޯ 2020 މުބާރާތުގެ ފައިނަލު މެޗުގެ ފުރިހަމަ ވަގުތު 1-1 އިން އެއްވަރުވެ، އިތުރު ވަގުތުގައި ކުޅެގެންވެސް ގޯލެއް ނުޖެހި އެއްވަރުވެފައި ވުމުން ނަތީޖާ ނެރުނީ ޕެނަލްޓީ ޖަހައިގެނެވެ. ޕެނަލްޓީގައި އިޓަލިން އިނގިރޭސިންގެ މައްޗަށް 3-2 އިން ކުރި ހޯދައި މުބާރާތުގެ ޗެމްޕިއަންކަން ހޯދިއެވެ. މިއީ މިމުބާރާތުގެ ތާރީޚުގައި ވެސް ފައިނަލުގައި ޕެނަލްޓީ ޖަހައިގެން ނަތީޖާ ނެރެން ޖެހުނު2ވަނަ ފަހަރެވެ.\nއިޓަލީން މުބާރާތް ކާމިޔާބުކުރި 2020\nރޭގެ މެޗުގެ2ވަނަ މިނިޓްގައި ފުރަތަމަ ގޯލެއް ކާމިޔާބުކޮށް ޓީމުން ސަޕޯޓަރުން ހެއްވާލީ އިނގިރޭސިންނެވެ. މިގޯލު ކާމިޔާބުކޮށް ދިނީ މެދުތެރެއިން ހެރިކޭން އަރިމަތިން، ޓްރިޕިއާއަށް ދިން ބޯޅަ ހިފައިގެން ގޮސް އޭނާ ހުރަސް ކުރުމުން ޕެނަލްޓީ އޭރިއާގެ އަނެއްފަޅިން އެޓީމުގެ ޝޯ ފޮނުވާލި ބާރު ހަމަލާއެއް ގޯލު ކައިރި ތިރީ ކަނަށް ވަދެގެން ކާމިޔާބުކުރި ގޯލެކެވެ. އެއާކު އިޓަލީގެ ކުޅުުން ރަނގަޅުކޮށް ހަމަލާ ދޭން ފެށިއެވެ. އެގޮތުން މި މުބާރާތުގައި މޮޅު ކުުމެއް ދައްކަމުން ދިޔަ އިޓަލީގެ ކިއޭސާ (ޖ.14) ގެ ނުރައްކާތެރި ހަމަލާއެ ފުރަތަމަ ހާފުނިމުމުގެ ކުރިންވެސް އިނގިރޭސި ގޯލަށް އަމާޒުވިއެވެ.\nއިޓަލީއަށް މެޗު އެއްވަރު ކުރެވުނީ މެޗުގެ ދެވަނަ ހާފުގެ އިންޖަރީ ވަގުތުގައެވެ. އެޓީމުގެ ޑޮމިނިކޯ ބަރާޑީ ނެގި ކޯނަރެއް ދެ ކުޅުންތެރެއަކު ވެގެން ބޮލުން ގޯލަށް ފޮނުވާލި ބޯޅަ އިނގިރޭސި ކީޕަރު ޕިކްފޯޑް އަތުން ޖަހައި ފޮނުވާލުމުން ގޯލުގެ އަރިމަތީ ދަނޑީގައި ޖެހިފައި ގޯލު ކުރިމައްޗަށް ހުރަސްވި ވަގުތު އިޓަލީ ޓީމުގެ ބަނޫޗީ ގޯލަށް ވައްދާލައި މެޗުގެ ނަތީޖާ 1-1 އިން އެއްވަރު ކުރިއެވެ.\nމެޗް އެއްވަރުވުމުން ކުޅުނު އިތުރު ވަގުތުގައި ވެސް އިނގިރޭސި ޓީމަށް ބާރު ބޮޑުވެގެން ދިޔައެވެ. ނަމަވެސް އެމީހުން ބައިކޮލަށް އިތުރު ގޯލެއް ވަނަނުދީ ޕެނަލްޓީ އާއި ހަމަޔަށް މެޗު ހިފަހައްޓާލިއެވެ. މެޗުގެ ފުރަތަމަ ޕެނަލްޓީ އިޓަލީ އަދި އިނގިރޭސި ކެޕްޓަން ހެރީ ކޭން ކާމިޔާބު ކުރިއެވެ. އިޓަލީގެ ދެވަނަ ޕެނަލްޓީ އިނގިރޭސި ކީޕަރު ޕިކްފޯޑް މަތަކުރިއިރު އިނގިރޭސިންގެ2ވަނަ ޕެނަލްޓީ ހެރީ މެގުއާ ކާމިޔާބުކުރި އެވެ. ނަމަވެސް އިނގިރޭސި ޓީމުން އިތުރަށް ރަޝްފޯޑް، އަދި ސަންޗޯ ޖެހި ޕެނަލްޓީ އިނގިރޭސިންނަށް ނާކާމިޔާބުވެ އިޓަލީއަށް ކުރި ލިބުނެވެ. ނަމަވެސް އިޓަލީގެ ފަހު ޕެނަލްޓީ ވަައްދާލައިގެން މެޗުން ކުރިހޯދުމުގެ ޔަގީންކަން އޮވެ އިތުބާރު މިޑްފިލްޑަރު ޖޯޖީނިއޯ ޖެހި ޕެނަލްޓީ ޕިކްފޯޑް ދިފާއުކޮށް ނަތީޖާ ހަމަހަމަ ކުރަން ޓީމަށް ފުރުސަތު ތަންވަސްކޮށް ދިނެވެ. ނަމަވެސް އިނގިރޭސި ޒުވާން ކުޅުންތެރިޔާ ސާކާ ޖެހި ފަހު ޕެންލަޓީ އިޓަލީ ކީޕަރު ޑޮނަރޫމާ ދިފާއު ކުރުމާއެކު އިޓަލީއަށް މެޗުން ކުރި ލިބުނީ 3-2 އިންނެވެ.\nމިފަހަރު އިޓަލި ޓީމުގެ މުހިންމު ބައެއް ކުޅުންތެރިން\nމިމެޗުގެ މޮޅު ކުޅުންތެރިއަކީ އިޓަލީގެ ބަނޫޗީއެވެ. އޭނާއަކީ މިމުބާރާތުގައި ގޯލު ޖެހި އެންމެ ދޮށީ ކުޅުންތެރިއާއެވެ. އޭނާގެ އުމުރަކީ މިއަދަށް 34 އަހަރާއި 71 ދުވަހެވެ. މި ފައިނަލް މެޗަކީ ބަނޫޗީއަށް އިޓަލީ ކުޅުންތެރިންގެ ތެރެއިން އެންމެ ގިނަ ޔޫރޯ މެޗު ކުމުގެ ރެކޯޑް ލިބުނު މެޗް ވެސް މެއެވެ. އެގޮތުން އޭނާ ވަނީ ޔޫރޯގައި 18 މެޗު ކުޅެފައެވެ. ދެން އެންމެ ކައިރީގައި ތިބި ބުފަން އާއި ކިއެލިނީ ކުޅެފައި ވަނީ 17 މެޗެވެ.\nއިޓަލީ މިވަނީ ޔޫރޯ މުބާރާތުގެ އެންމެ ކާމިޔާބު4ޓީމުގެތެރޭގައި ހިމެނިފައެވެ. އެއީ2ޔޫރޯ މުބާރާތް ކާމިޔާބުކޮށްގެންނެވެ. އެއްވަނާގައި ސްޕޭނާއި ޖަރުމަނުން3ފަހަރު އަދި ފްރާންސް2ފަހަރު ހިމެނެއެވެ. އިޓަލީއަށް މިތަށި މިލިބުނީ 53 އަހަރަށް ފަހުގެއެވެ. މިމުބާރާތުގައި އިޓަލީން ޕެނަލްޓީ ޖެހި ދެ މެޗުންވެސް އެޓީމުން ވަނީ ކުރި ހޯދާފައެވެ. މިއީ ޔޫރޯގެ ތާރީޚުގައި ފައިނަލް މެޗުގައި އިތުރުވަގުތު ކުޅެން ޖެހުނު7ވަނަ ފަހަރެވެ. އަދި ޕެނަލްޓީ ޖަހައިގެން ނަތީޖާ ނެރުނު2ވަނަ ފަހަރެވެ.\nހެރީ ކޭން ވަނީ ޔޫރޯގައި 11 މެޗު ކުޅެ އިނގިރޭސި ކުޅުންތެރިންގެ ތެރެއިން އެންމެ ގިނަ މެޗު ކުޅުނު ގެރީ ނެވިލް އާއި އެއްވަރުކޮށްފައެވެ.\nޔޫރޯ 2020 އެނެމް މޮޅު ކުޅުންތެރިޔާ- އިތަލިގެ ގޮލް ކީޕަރު ޑޮނަރޫމާ\nމުބާރާތުގައި އެންމެ ގިނަ ގޯލު ޖަހާފައި ވަނީ އިޓަލީ އާއި ސްޕޭނުން ކޮންމެ ޓީމަކުން ވެސް 13 ގޯލެވެ. ޕާސް އެންމެ ރަނގަޅުވެފައި ބޯޅަ ގެންގުޅުން އެންމެ މޮޅީ ސްޕޭން އެވެ. އިޓަލީއިން މިމުބާރާތުގައި 128 ހަމަލާ ދިން އިރު ސްޕޭނުން 111 ހަމަލާ މަދު މެޗު ކުޅެެގެން ދީފައި ވެއެވެ. އެންމެ ގިނައިން ޓެކްލް ޖެހި އިޓަލީން 99 ތެކްލް ޖަހާފައި ވެއެވެ.\nމުބާރާތުގެ ވަނަތަކަށް ހޮވުނު ކުޅުންތެރިން\nމި މުބާރާތުގެ އެންމެ މޮޅު ކުޅުންތެރިއަކަށް ހޮވިފައި ވަނީ އިޓަލިގެ ގޯލް ކީޕަރު ޑޮނަރޫމާ އެވެ. އޭނާ އަށް މިމުބާރާތުގައި9ސޭވް،3ކްލީން ޝީޓާއެކު ބައިކޮޅަށް4ގޯލު ވަދެފައި ވެއެވެ. އެންމެ ފަހުގެ ޔޫރޯގެ މޮޅު ކުޅުންތެރިއަކީ ފްރާންސްގެ ގްރިޒްމަން އެވެ. އެއިގެ ކުރީ 2012، 2008 ގައި ސްޕޭނުގެ އިންއެސްޓާ އާއި ޒަވީ އެވެ.\nމުބާރާތުގެ އެންމެ ގިނަ ގޯލު ޖެހުމުގެ އިނާމު ހާސިލުކުރި ކްރިސްޓިއާނާ ރޮނަލްޑޯ އެވެ. އޭނާ5ގޯލާއި އެއް އެސިސްޓް ހެދިއެވެ. ދެވަނާގައި5ގޯލު ޖަހައިގެން އުޅެނީ ޗެކް ރިޕްބްލިކްގެ ޝިކް، އަދި4ގޯލާއެކު3ވަނާގައި ބެންޒަމާ އެވެ.\nމިމުބާރާތުގެ އެންމެ މޮޅު ޒުވާން ކުޅުންތެރިއަކަށް ހޮވިފައި ވަނީ ސްޕޭންގެ މިޑްފީލްޑް ކުޅުންތެރިއާ ޖަޒީ ނަމްބަރު 26 ޕެޑްރީ އެވެ.\nމުބާރާތް ރޭ ނިމިގެން ދިޔައިރު މުޅި ޔޫރޯ 2020 ގައި 142 ގޯލު ޖާފައި ވެއެވެ. އެއީ ކޮންމެ 32 މިނިޓަށް ގޯލެކެވެ. އަދި ކޮންމެ މެޗަކަށް 2.79 ގޯލެވެ. އެންމެ ގިނަ ގޯލު ޖަހާފައިވަނީ ދެވަނަ ފާހު ފުރަތަމަ 15 މިނިޓްގެ ތެރޭގައެވެ. އެއީ 30 ގޯލެވެ. ދެވަނަ ފާހުގެ ފަހު ދެ 15 މިނިޓްގައި ވެސް، ކޮންމެ 15 މިނިޓެއްގެ ތެރޭގައި 24 ގޯލު ޖަހފައިވެއެވެ. މިމުބާރާތުގެ މެޗު އެއްވަރުވެގެން ކުޅުނު 15 މިނިޓްގެ ދެ ފާފުގެ ތެރޭގައި ޖުމްލަ7ގޯލު ޖަހާފައިވެއެވެ.\nޔޫރޯ 2020 ކާމިޔާބުކުރީ އިޓަލީއިން – މިއީ އިޓަލިގެ2ވަނަ ޔޫރޯ ތަށި\nމުބާރާތުގެ ފައިނަލް މެޗު:\nމުބާރާތުގެ ފައިނަލް ކުޅުނީ 11 ޖުލައި 2021 ގައި ލަންޑަނުގެ ވެމްބްލީ ސްޓޭޑިއަމްގައި އިނގިރޭސިން ސަޕޯޓަރުން ކުރިމަތީގައެވެ. މެޗުގެ ތެރެއިން ސަޕޯޓަރަކު ދަނޑަށް އަރައިގެން ކުޅުން ކުޑަވަގުތު ކޮޅަކަށް މެދުކެނޑިގެންވެސް ދިޔައެވެ. އިނގިރޭސި ސަޕޯޓަރުންތަކެއް މެޗު ފެށުމުގެ ކުރިން ގަދަބާރުން ދަޑަށް ވަންނަން ވެސް މަސައްކަތް ކުރިއެވެ.


Mainbafainnah heyokoh hithumakee Allah ge magugai jihaadhu kurumahvure mathiverivegenvaa amaleh : Khuthubaa - vNews.mv\nމައިންބަފައިންނަށް ހެޔޮކޮށް ހިތުމަކީ ﷲގެ މަގުގައި ޖިހާދުކުރުމަށްވުރެ މަތިވެރިވެގެންވާ އަމަލެއް - ހުތުބާ\nމަރްޔަމް ލީން Male' | 07 August 2020, 17:34\nމައިންބަފައިންނަށް ހެޔޮކޮށް ހިތުމަކީ ﷲގެ މަގުގައި ޖިހާދުކުރުމަށްވުރެވެސް މަތިވެރިވެގެންވާ އަމަލެއްކަމަށް މިއަދުގެ ހުކުރު ހުތުބާގައި ބުނެފިއެވެ.\nމިއަދުގެ ހުުތުބާ ޚާއްސަކޮށްފައިވަނީ "މައިންބަފައިންނަށް އިހުސާންތެރިވެ ހެޔޮކޮށް ހިތުން" މި މައުޟޫއުއަށެެވެ. ހުތުބާގައި ބުނެފައިވަނީ މައިންބަފައިންގެ ހައްގުތައް މަތިވެރި ކަމަށާއި މައިންބަފައިންނަށް އިހުސާންތެރިވުމަކީ ވާޖިބެއް ކަމަށެވެ. އަދި އެމީހުންނަށް ހެޔޮކޮށް ހިތުމަކީ، މުސީބާތްތަކުން ސަލާމަތްވެ، ބަރަކާތް ހާސިލުވުމުގެ ސަބަބެއް ކަމަށެވެ.\nމައިންބަފައިންނަށް ކަމޭހިތުމަކީ ނަބީބޭކަލުންގެ ހުލުގުފުޅެއްކަމަށާއި، އަދި އެއީ ސޯލިހުންގެ ރިވެތި އާދައެއްކަންވެސް ހުތުބާގައި ވަނީ ފާހަގަކޮށްފައެވެެ. އެއީ މުސީބާތްތަކުން ސަލާމަތްވެވޭ، ބަރަކާތް ހާސިލުކޮށްދޭ އަދި ދުއާ އިޖާބަކުރެއްވުމުގެ ސަބަބެއްކަމަށާއި، އެކަމުގެ ސަބަބުން ކަންބޮޑުވުންތަކާއި ހާސްކަމުން މީހާ ދުރުކޮށް ހިތްހަމަޖެހުން ލިބޭކަމަށެވެ.\n"ﷲ ތައާލާ ވަނީ މައިންބަފައިންނަށް އިހުސާންތެރިވުމަށް ވަސިއްޔަތް ކުރައްވައިފައެވެ. އެކަލާނގެ ވަހީކުރެއްވި ބަސްފުޅެއްގެ މާނައިގައިވެއެވެ. "އިންސާނާއަށް، އޭނާގެ މައިންބަފައިންނަށް (ހެޔޮކޮށް ހިތުމަށް) ތިމަންރަސްކަލާނގެ ވަސިއްޔަތް ކުރެއްވީމެވެ. އޭނާގެ މައިމީހާ ބަލި ނިކަމެތިކަމުގެ މައްޗަށް، ބަލި ނިކަމެތިކަމާއެކު މާބަނޑުގައި އޭނާ އުފުލިއެވެ. އަދި އޭނާ ކިރު ތުނބުން ވީއްލުންވަނީ ދެ އަހަރުގައެވެ. (ތިމަންރަސްކަލާނގެ އަމުރު ކުރެއްވީމެވެ) ތިމަންރަސްކަލާނގެއަށާއި، ތިބާގެ މައިންބަފައިންނަށް ޝުކުރުކުރާށެވެ! އެނބުރި ރުޖޫއަވުން ވަނީ، ހަމަ ތިމަންރަސްކަލާނގެ ހަޒުރަތަށެވެ..،"\nމީގެ އިތުރުން ހުތުބާގައި ބުނީ، ﷲ ތައާލާ ވަނީ ބާއްޖަވެރިކަމުގެ މަރުޖިއެއް ކަމުގައި މައިންބަފައިން ލައްވާފައި ކަމަށެވެ. އަދި އިހުސާންތެރިކަމާއި މާތްކަމުގައި މައިންބަފައިންވަރުގެ ބައެއް ނުވާކަމަށާއި ﷲ ތައާލާގެ ހައްގު އަދާކުރުމަށްފަހު އެ ދެމީހުންގެ ހައްގު އަދާކުރުމަކީ ވާޖިބެއް ކަމަށެވެ.\nމައިންބަފައިންނަށް ކަމޭހިތުމަކީ ދީލަތިކަމުގެ ސިފައެއްކަން ފާހަގަކޮށް ހުތުބާގައި ވަނީ އެކަމަކީ ސުވަރުގެއަށް ވެސް ވާސިލުވެވޭނެ މަގެއް ކަމަށެވެ. އެމީހެއްގެ މައިންބަފައިން މުސްކުޅި ހާލުގައި ތިއްބާ އަޅާނުލާ މީހުންނަކީ ސުވަރުގެ ނުވަދެވޭނެ މީހާ ކަމަށް ނަބިއްޔާގެ ހަދީސް ބަސްފުޅުގައި ވާކަމަށް ހުތުބާގައި ބަޔާންކޮށްފައިވެއެވެ.\nހުތުބާގައި އިތުރަށް ބުނީ ކީރިތި ގުރުއާނުގައި ވަނީ މައިންބަފައިންގެ ދަރަޖަ އާއި އެ މީހުންގެ އަދަބު އިހުތިރާމު އަދާކުރަންވީ ގޮތް ބަޔާންކޮށްފައި ކަމަށާއި އެ ދެމީހުން ނުވަތަ އޭގެ ތެރެއިން އެކަކު ކަމުގައި ވިޔަސް މުސްކުޅި އުމުރާ ބައްދަލުކުރާ ހިނދު، ކައިރީގައި ތިބޭ ދަރީން މައިންބަފައިންނަށް އަޅާލާ، އޯގާތެރިވާންޖެހޭނެ ކަމަށް އަންގަވާފައިވާ ކަމަށެވެ.\nހުތުބާ ނިންމާލަމުން ވަނީ މައިންބަފައިންނަށް ކިޔަމަންތެރިވުމަށް ވަސިއްޔަތްކޮށްފައެވެ. އަދި ބާއްޖަވެރިންނަކީ މައިންބަަފައިންނަށް އިހުސާންތެރިކޮށް ކަންތައް ކުރާ މީހުން ކަމަށް ވެސް ވަނީ ބުނެފައެވެ.\nއިސްލާމިކް މިނިސްޓްރީ ރާއްޖެ ޚުތުބާ


މިއަދަކީ މަޝްހޫރު ފިލްމީތަރި އަމީގެ އުފަންދުވަސް - DhiDaily\nމިއަދަކީ މަޝްހޫރު ފިލްމީތަރި އަމީގެ އުފަންދުވަސް\nޑިސެމްބަރ 12, 2021\nމަޝްހޫރު ފިލްމީތަރި އާމިނަތު އަމީލާ --- ފޮޓޯ| މާހިރު\nމިއަދަކީ މަޝްހޫރު ފިލްމީތަރި އާމިނަތު އަމީލާގެ އުފަންދުވަހެވެ.\nކޮންމެ އަހަރަކު ވެސް އަމީގެ އުފަންދުވަސް ކުލަގަދަކޮށް ފާހަގަކުރާ އިރު މި އަހަރުގެ އުފަންދުވަސް އަމީ ވަނި ކުލަގަދަކޮށް ފާހަގަކޮށްފައެވެ.\nއަމީގެ އުފަންދުވަހާއި ގުޅިގެން ގިނަ މީހުން ދަނީ އޭނާއަށް އުފަންދުވަހުގެ ތަހުނިޔާ ކިޔަމުންނެވެ.\nމިއަދު ފާހަގަކުރަމުން އެދަނީ އަމީއަށް 36 އަހަރު ފުރޭ އުފާވެރި އުފަންދުވަހެވެ. އަޅުގަނޑާއި ދިޑެއިލީ ނޫހުގެ މެނޭޖްމަންޓުގެ ފަރާތުން ސެލެބުރެޓީ އަމީއަށް އުފާވެރި އުފަންދުވަހަކަށް އެދެމެވެ.\nއާމިނަތު އަމީލާ އަކީ ދިވެހި ފިލްމީ އިންޑަސްޓުރީގައި ދިވެހި ތަފާތު އެތައް ފިލްމްތަކާއި ތަފާތު ވީޑިއޯ ލަވަތަކުގެ އިތުރުން ޓީވީ ޑްރާމާ ސިލްސިލާ ތަކުން ބެލުންތެރިން ހިތްތައްފަތަހަކޮށް ބެލުންތެރިންގެ ލޯތްބާއި އިތުބާރު ހޯދާފައިވާ ފިލްމީ ތަރިއެކެވެ.\nއަމީގެ ހުނަރު ފެނިގެން ގޮސްފައި ޑްރާމާތަކުގެ ތެރޭގައި ”ސޫރަ“ އާއި ”ވައުދޭ މީ ފަދަ“ ކާމިޔާބް ޑްރާމާތައް ހިމެނޭ އިރު ފިލްމީ ދާއިރާ އަށް އަމީ ނުކުތީ ”ކިސް: ޖަޒްބާތު“ އިންނެވެ. ”މާފެއް ނެތް“ އަދި ”ފަތިސް ހަނދުވަރުގެ ފެށުން“ ފަދަ ފިލްމުތަކުގައި ސަޕޯޓިން ރޯލްތައް ކުޅެފައިވާ އަމީ ފިލްމީ ދާއިރާގައި5އަހަރު ހޭދަކުރުމަށް ފަހު 2014 ވަނަ އަހަރު ފިލްމީ ދާއިރާއަށް ދުރައްޖެހިލިއެވެ.\nދާއިރާ އާއި ދުރަށް ދާން އަމީ ނިންމި މައިގަނޑު ސަބަބަކީ ފިލްމީ ދާއިރާގައި މާ ބޮޑު ކުރިއެރުމެއް އޮތް ކަމަށް ގަބޫލް ނުކުރެވޭތީ އާއި މި ދާއިރާގައި އުޅެގެން ރަނގަޅު އާމްދަނީއެއް ވެސް ނުލިބޭތީ ކަމަށް އޭނާ ބުނެއެވެ.\nކުރިއަށް އޮތް ތަނުގައި ފިލްމަކުން ވެސް އަދި ޑްރާމާ އާއި ލަވައަކުން ވެސް އަމީ ނުފެންނާނެ ކަމަށް ހިތަދުއަށް އުފަން އަމީ ބުންޏެވެ. ނަމަ ވެސް ބެލުންތެރިންނަށް އިސްތިހާރަކުން އަމީ ފެނުމުގެ ފުރުޞަތު އޮތްކަމަށް ވެސް އަމީ ބުންޏެވެ.\nމިހާރު އަމީ ކައިވެނިކޮށްގެ ސިފައިންގެ މީހަކާއެވެ. ވަރަށް ލޯބިން އުފަލުން އުޅޭ ކަމަށް އަމީ ބުނެއެވެ.\nދަރިފުޅުގެ ފޮޓޯ މީޑިއާގައި ދައުރު ނުކުރުމަށް އަނުޝްކާއާއި ވިރާޓް ކޯލީ އެދެފި\nއަދިތްޔަ ނަރަޔަން އާއި ޝްވެތާގެ ބޭބީ ޝަވަރ ފޮޓޯތައް ވަރަށް ހިތްގައިމު\nއަނެއްކާވެސް ކެޓްރީނާ ރާއްޖޭގައި – މިފަހަރު އައީ ވިކީ ނުލައި\n2022 ވަނަ އަހަރު ފެށުމަށް ޚާއްސަ މިއުޒިކް ޝޯވއެއް ބާއްވަން ނިންމައިފި\nޑިސެމްބަރ 27, 2021


SunOnline: Bai la'ka memberun thibi ''Maldives with Palestine'' group Facebook in bandhukohffi\nބައި ލައްކައެއްހާ މެމްބަރުން ތިބި "މޯލްޑިވްސް ވިތް ފަލަސްތީން'" ގުރޫޕު ފޭސްބުކުން ބަންދުކޮށްފި\nމުހައްމަދު މުޒައްޔިން ނާޒިމް 23 May 2021, 00:36\nދިވެހި ކުޑަ ކުއްޖަކު، ގައުމީ ދިދަ އަދި ފަލަސްތީނުގެ ދިދަ ހިފައިގެން --- ސަން ފޮޓޯ/ މުހައްމަދު މުޒައްޔިން ނާޒިމް\nޒުވާނުންތަކެއް އިސްވެ ހެދި، ފޭސްބުކް ގްރޫޕް، "މޯލްޑިވްސް ވިތު ފަލަސްތީން" އެ ޕްލެޓްފޯމުން ބަންދުކޮށް ގެއްލުވާލައިފި އެވެ.\nހަފްތާއެއް ތެރޭ ބައިލައްކައާ ގާތް ކުރާ އަދަދަކަށް މެމްބަރުން ތިބި އެ ގުރޫޕް ފޭސްބުކުން ގެއްލުވާލީ އިއްޔެގެ ވަގުތެއްގަ އެވެ.\nއެ ގުރޫޕުގެ އެއް އެޑްމިން އަދި ދިވެހި ޗެނަލްގެ ނޫސްވެރިޔާ މަރިޔަމް ޝިއުނާ މިރޭ "ސަން"އަށް ބުނީ، އެ ޕޭޖް ފޭސްބުކުން ބޭންކޮށްލީ ޕަލަސްތީންއާ އެއްކޮޅަށް ބަސްބުނެ، އެގައުމުގެ ހާލަތު ދުނިޔެއަށް ފެންނަން ބޭނުން ނުވާތީ ކަމަށެވެ.\n"ފަލަސްތީންގެ ހާލަތު ކިރިޔާ ސިފަވާ ފޮޓޮއެއް، މެސެޖެއް ޕޯސްޓުކުރިޔަސް އެލާޓް އާދޭ ހޭޓް ސްޕީޗްއޭ ކިޔާފައި. މިއީ ފަލަސްތީންގެ މަސްރަހު ބައިނަލްއަގުވާމީ މުޖްތަމައުއަށް ފެންނަ ބޭނުން ނުވާތީ ކުރި ކަމެއް ކަމަށް ބެލެވެނީ،" ޝިއުނާ ބުންޏެވެ.\nމިމަހު 15 ވަނަ ދުވަހު އުފެއްދި އެ ގުރޫޕުން، އިޒުރޭލުން ފަލަސްތީނަށް ދެމުން އަންނަ ހަމާލަތަކާ ދެކޮޅަށް އަޑުއުލުމަށްޓަކައި ރާއްޖޭގައި ބާއްވަމުން އަންނަ ހުރިހާ ހަރަކާތްތަކެއް ފޮޓޯ، ވީޑިއޯ އަދި އެންމެފަހުގެ މައުލޫމާތު ލިބެން ހުއްޓެވެ.\nޝިއުނާ ބުނީ، އެ ގުރޫޕުގެ މަގްސަދަކީ ފަލަސްތީނުގެ ރައްޔިތުންނަށް ވެވެން އޮތް އެހީތެރިކަމެއްވެ، ރާއްޖެއަކީ ކިތަންމެ ކުޑަ ގައުމެއް ނަމަވެސް މި ގައުމުގެ ރައްޔިތުން ތިބީ ފަލަސްތީނުގެ މުސްލިމުންނާއެކުކަން މުޅި ދުނިޔެއަށް ދައްކާލުން ކަމަށެވެ. އަދި އަލުން ގުރޫޕު ހޯދުމުގެ މަސައްކަތްވެސް ކުރަމުން އަންނަ ކަމަށް ޝިއުނާ ބުންޏެވެ.\n"މިހާރު ޓާގެޓަކީ، އަނބުރާ ގުރޫޕު ހޯދުމަށް ފަހު، ދިވެހިންނަށް އަމާޒުކޮށް ދިވެހި ބަހުން މައުލޫމާތު ފޯރުކޮށްދިނުން.. އަޅުގަނޑުމެން މި މަސައްކަތް ހުއްޓައެއް ނުލާނަން. ކުރިއަށް އިތުރު ހަރަކާތްތައްވެސް އެބަހުރި" ޝިއުނާ ބުންޏެވެ.\nމޯލްޑިވްސް ވިތު ފަލަސްތީން ގުރޫޕު ގެއްލުވާލި އިރު، ސޯޝަލް މީޑިއާ ބައެއް ޕްލެޓްފޯމުތަކުން އިޒުރޭލްއާ ދެކޮޅު ހިޔާލުފާޅު ކުރާ މީހުންނާއި ޕޭޖުތަކާއި އަދި ގްރޫޕްތައް ވެސް މި ދުވަސްކޮޅު އަންނަނީ ހުއްޓުވަމުންނެވެ. އެގޮތުން އިއްޔެ ކުރީގެ މަޝްހޫރު ލަވަކިޔުންތެރިޔާ އަދި ފަހުން ދީނީ ކަންކަމަށް މީހުން ހޭލުންތެރިކުރުވަން އުޅޭ ސަލަފް ޖަމިއްޔާގެ އިސް މެމްބަރު އަލީ ރަމީޒްގެ ޓުވިޓާ އެކައުންޓް ވެސް ވަނީ ސަސްޕެންޑުކޮށްފަ އެވެ. އެނާވެސް ވަނީ މީގެ ކުރިން ފަލަސްޓީން މިނިވަން ކުރުމަށް ގޮވާލާ ގިނަ ޓްވީޓްތަކެއް ކޮށްފަ އެވެ.\nފަލަސްތީން - އިސްރާއީލް\nއިންޑިއާގެ 30 މިލިއަން ފޭސްބުކް ކޮންޓެންޓަށް ފިޔަވަޅު\n"މޯލްޑިވްސް ވިތް ފަލަސްތީން" ގުރޫޕް ފޭސްބުކުން ބަންދުކޮށްފި\nއޮސްޓްރޭލިއާގައި ފޭސްބުކުން އަލުން ހަބަރު ޝެއާ ކުރެވޭނެ


Virus fethureythee Twitter muvazzafun geygai masahkaiy kurumah angaifi - AO News\nވައިރަސް ފެތުރޭތީ ޓުވިޓާ މުވައްޒަފުން ގޭގައި މަސައްކަތް ކުރުމަށް އަންގައިފި\nދުނިޔޭގެ އެކި ހިސާބުތަކުގައި ހަލުވިކަމާއި އެކީ ފެތުރެމުންދާ ނުރައްކާތެރި ކޮރޯނާވައިރަސް(ކޮވިޑް-19) އާއި ގުޅިގެން ޓުވިޓާގެ މުވައްޒަފުން ގޭގައި މަސައްކަތް ކުރުމަށް އެ ކުންފުނިން އަންގައިފި އެވެ.\nޓުވިޓާއިން އިއްޔެ އެ ކުންފުނީގެ ރަސްމީ ބްލޮގްގައި ކޮށްފައިވާ އިއުލާނެއްގައި ވަނީ ޖަޕާން،ހޮންގް ކޮންގް އަދި ސައުތު ކޮރެއާގައި ތިބި އެ ކުންފުނީގެ ހުރިހާ މުވައްޒަފުން ގޭގައި މަސައްކަތް ކުރުން ލާޒިމު ކަމަށް އަންގާފައެވެ. ނަމަވެސް އެހެން އޮފީސްތައް ހުޅުވިފައި ހުންނާނޭ ކަމަށް އެ އިއުލާނުގައި ބުނެފައި ވެއެވެ. ޓުވިޓާއިން ބުނީ މިގޮތަށް ނިންމީ އެޤައުމުތަކުގެ ސަރުކާރުތަކުން އަޅާފައިވާ ސަލާމަތީ ފިޔަވަޅުތަކުގެ ސަބަބުން ކަމަށެވެ.\nޓުވިޓާގެ އެންގުމާއި އެއްކޮށް އެ ކުންފުނީގެ 5000 މުވައްޒަފުން ގޭގައި މަސައްކަތް ކުރާނެއެވެ. އެ ކުންފުނިން ބުނީ މުވައްޒަފުން ގޭގައި މަސައްކަތް ކުރި ކަމުގައި ވީނަމަވެސް އަބަދުވެސް އޮފީހަށް އެކި ކަންކަމުގައި ދެވޭނެ ކަމަށެވެ.\nޓުވިޓާއިން އެ ކުންފުނީގެ މުވައްޒަފުންނަށް މިފަދަ އެންގުމެއް އަންގާފައިވާއިރު ދުނިޔޭގެ އެހެނިހެން އިންޓަނޭޝަނަލް ކުންފުނިތަކުންވެސް މިފަދަ ނިންމުންތަކެއް ވަނީ ނިންމާފައެވެ. އެގޮތުން ގޫގުލް އިން ވަނީ އެމެރިކާގައި ބާއްވަން ނިންމާފައިވާ ކޮންފަރެންސް ވެސް ފަސް ކޮށްފައެވެ.


Mathindhaa Boateh Thereygai Vape Kuri Pilot Ehge Sababun Air China Ge Boateh Nurakkaluge Thereyah - Vaguthu\nމަތިންދާބޯޓެއް ތެރޭގައި ވޭޕް ކުރި ޕައިލެޓެއްގެ ސަބަބުން އެއާ ޗައިނާގެ ބޯޓެއް ނުރައްކަލުގެ ތެރެއަށް\nހޮންގް ކޮންގް އިން ޗައިނާގެ ޑާލިއާން ޕްރޮވިންސަށް ދަތުރު ކުރި އެއާ ޗައިނާގެ ބޯޓެއްގައި ކޯ ޕައިލެޓު އިލެކްޓްރޯނިކް ސިގިރޭޓު ބޭނުން ކުރުމުގެ ސަބަބުން ނުރައްކާތެރި ވައިގެ ހާދިސާއެއް އެ ބޯޓުގައި ހިނގައިފިއެވެ. މައްސަލަ ތަހުގީގު ކުރި އޮފިސަރުން ބުނި ގޮތުގައި ބޯޓު ވަނީ ވައިގެ ތެރެއިން 21،000 ފޫޓު އަޑިޔަށް ޑައިވެއް ކޮށްފައެވެ.\nތަހުގީގުތަކުން ހާމަވި ގޮތުގައި ބޯޓުގެ ކޯ ޕައިލެޓު ވަނީ ޑެކް ތެރޭގައި ވޭޕް ކުރިކަން ފޮރުވުމަށްޓަކައި ކުރި މަސައްކަތުގައި ބޯޓުގެ އެއާ ކޮންޑިޝަނިންގް ސިސްޓަމްތަށް ކަނޑާލާފައެވެ. މީގެ ސަބަބުން ބޯޓުގެ ކެބިންގައި ވައި ތުނިވެ އޮކްސިޖަން މާސްކުތައް ވެސް ވަނީ ތިރިކޮށްފައެވެ. އަދި ކެބިން ޕްރެޝާ ދައްވުމުގެ ސަބަބުން ބޯޓު ޖެހުނީ ދަތުރު ކުރަމުން ދިޔަ އުސް މިނަށްވުރެ ތިރިން ދަތުރުކުރާށެވެ. ނަމަވެސް ދިމާވި ސަބަބު ބޯޓުގެ ކްރޫއިންނަށް ދެނެގަނެވުމުން ބޯޓުގެ އެއާކޮންޑިޝަނިންގް ސިސްޓަމް ތައް ޖެއްސުމަށްފަހު ބޯޓުވަނީ އެނބުރި ދަތުރުކުރަމުން ދިޔަ އުސްމިނަށް ރުޖޫއަވެފައެވެ.\nމިމައްސަލާގައި "ޒީރޯ ޓޮލެރަންސް" އާއި އެކު ބޯޓުގެ ކްރޫއިންނާ މެދު އަމަލު ކުރާނެކަމަށް އެގައުމުގެ މީސް މީޑިޔާއެއްކަމަށް ވާ ވެއިބޯ ގައި އެއާ ޗައިނާއިން ވަނީ ބުނެފައެވެ.\nޗައިނާގެ ވައިގެ ސަލާމަތީ ގާނޫނުތައް ބުނާގޮތުން ވައިގެތެރޭގައި ދުންފަތުގެ އިސްތިއުމާލު ކުރުމާއި އީ-ސިގިރޭޓު ބޭނުން ކުރުމަކީ މަނާ ކަމެކެވެ. ނަމަވެސް މީގެކުރިން ވެސް ޗައިނާ ގެ ބައެއް މަތިންދާ ބޯޓު ތަކުގައި ޕައިލެޓުން ދުންފަތުގެ އިސްތިއުމާލުކުރުމުގެ ތުހުމަތުތައް ވަނީ ފެންމަތިވެފައެވެ.\nބޯޓުގެ "ފްލައިޓް ޑާޓާ ރިކޯޑަރ" އާއި " ކޮކްޕިޓް ވޮއިސް ރިކޯޑަރ" ތައް މެދުވެރިކޮށް މި މައްސަލަ އިތުރަށް ތަހުގީގު ކުރަމުން ދާކަމަށް ޗައިނާގެ ކަމާ ބެހޭ ފަރާތް ތަކުން ވަނީ ހާމަ ކޮށްފައެވެ.\nޖުލައި 13, 2018 16:03\nއަދިވެސް ކުރޫއިންނަށްތަ ފިޔަވަޅު އަޅަންވީ؟ ތި ވީގޮތުން ދުންފަތުގެ އިސްތިއުމާލް ކުރީ ކޯޕައިލެޓް ކަމެއް ކުރޫއިން ކަމެއް ސާފެއްނުވޭ. ދެން އެހެން ނޫނަސް ކުރޫއިން އަތަކު ބޯޓްގެ ކޮންޓްރޯލް އެއް ނޯންނާނެދޯ؟


Pakistan In India Sifainge Meehaku Maraalaifi - Vaguthu\nޕާކިސްތާނުން އިންޑިއާ ސިފައިންގެ މީހަކު މަރާލައިފި\nކަޝްމީރުގެ މައްސަލާގައި އިންޑިއާ އާއި ޕާކިސްތާނުން ހިންގަމުން އަންނަ ހަމަނުޖެހުން ތަކުގެ ތެރެއިން ޕާކިސްތާނުން އަނެއްކާވެސް އިންޑިއާގެ ސިފައިނެއް މަރާލައިފިއެވެ.\nއިންޑިއާގެ ކަޝްމީރާއި ޕާކިސްތާނުގެ ކަޝްމީރު އިންވާ ހިސާބުގައި ދެ ގައުމުގެ ސިފައިން ބަޑީގެ ހަމަލާތައް ބަދަލު ކޮށްފައި ވާއިރު، މީގެ ކުރިން ޕާކިސްތާނުން ވަނީ އިންޑިއާގެ6ސިފައިން މަރާލާފައިކަން ފާހަގަކޮށްލެވެއެވެ. އަދި އިންޑިއާ އިން ވަނީ ޕާކިސްތާނުގެ3ސިފައިން ޝަހީދު ކޮށްލާފައެވެ.\nކަޝްމީރުގެ ހާލަތު ގޯސްވެގެން އުޅެނީ އިންޑިއާގެ ގާނޫނުއަސާސީގައި ކަޝްމީރަށް ބާރުތަކެއް ދިނުމާ ބެހޭ ގޮތުން އޮންނަ 370 ވަނަ މާއްދާ އިސްލާހުކޮށް ޖައްމޫ އާއި ކަޝްމީރަކީ ދެ ޔުނިއަން ޓެރިޓަރީސްގެ ގޮތުގައި ހަމަޖައްސަން އިންޑިއާ ސަރުކާރުން ނިންމުމުންނެވެ. މިހެން ހެދުމުން ކަޝްމީރުގެ ބަދަލު ވެގެން ދާނީ ގާނޫނުހަދާ މަޖިލީހެއް ނެތް ޔޫނިއަން ޓެރިޓަރީއަކަށެވެ.\nއިންޑިއާ އިން ކަޝްމީރުގައި ކާފިއު އިއުލާންކޮށް، އާއްމު ރައްޔިތުންނަށް އަނިޔާ ކުރަމުން އަންނަ އިރުގައި، އެ ހިސާބުން ވަނީ މުވާސަލާތީ ހިދުމަތްތައް ކަނޑާލާފައެވެ. ނަމަވެސް މަޑުމަޑުން އެ ހިދުމަތްތައް އަލުން ދޭން ފަށާފައިވާ ކަމަށް އެ ގައުމުގެ ސަރުކާރުން ވަނީ ބުނެފައެވެ.\nއިންޑިއާގެ ކަޝްމީރު ފަޅީގައި ނޫސްވެރިންނަށް އެމީހުންގެ މަސައްކަތްތައް ކުރަން ފިއްތުންތައް ކުރިމަތި ކުރުވަމުން ދިޔަ ނަމަވެސް، އެތަނުގެ ހާލަތު މުޅި ދުނިޔެ އިންވެސް އަންނަނީ ގާތުން ބަލަމުންނެވެ.


Ah vana thattaa eku Federer ah wimbledon gai recordeh | Mihaaru\nއަށް ވަނަ ތަށްޓާ އެކު ފެޑެރާ އަށް ވިމްބަލްޑަންގައި ރެކޯޑެއް\n17 ޖުލައި 2017 - 09:42 1 comment\nލަންޑަން (ޖުލައި 17) - ކްރޮއޭޝިއާގެ މަރިން ސިލިޗްގެ މައްޗަށް ކުރި ހޯދައި އަށް ވަނަ ފަހަރަށް ވިމްބަލްޑަން ޓެނިސް މުބާރާތް ކާމިޔާބުކޮށް ސްވިޒަލެންޑުގެ ރޮޖާ ފެޑެރާ ރެކޯޑެއް ގާއިމްކޮށްފި އެވެ.\nމިއީ 2012 ވަނަ އަހަރަށް ފަހު ފެޑެރާ މި މުބާރާތް ކާމިޔާބުކުރި ފުރަތަމަ ފަހަރެވެ. އަދި ކެރިއަރުގައި ކާމިޔާބުކުރި 19 ވަނަ ގްރޭންޑްސްލޭމް މުބާރާތެވެ. އަދި މި ކާމިޔާބީއާ އެކު އުމުރުން 35 އަހަރުގެ ފެޑެރާ ވެފައިވަނީ އޯޕަން އިރާގައި ވިމްބަލްޑަން ކާމިޔާބުކުރި އެންމެ ދުވަސްވީ ކުޅުންތެރިއާ އަށެވެ.\nސިލިޗްގެ މައްޗަށް ފެޑެރާ ކުރިހޯދީ މޮޅު ކުޅުމަކާ އެކު 6-3 6-1 6-4 އިން ސެޓުތައް ގެންގޮސްގެންނެވެ.\nފާއިތުވި އަހަރުތަކުގައި އަނިޔާގެ ސަބަބުން ފޯމު ގެއްލިގެން ފެޑެރާގެ ކުޅުން ވަރަށް ބޮޑަށް ދަށްވި އެވެ. އެހެން ނަމަވެސް މިދިޔަ އަހަރުގެ ފަހު ކޮޅު އަލުން ކުރީގެ ފޯމަށް އައިސް ފެޑެރާ އަންނަނީ ތަފާތު ދައްކަމުންނެވެ.\n"އަބަދުވެސް އިތުބާރު އޮވޭ. މައްސަލަ އަކަށް ދިމާވަނީ ފިޓްނަސް ހިފެެހެއްޓުން. މި މެޗުގައި މަރިން (ސިލިޗް) ވަރަށް މޮޅަށް ކުޅުނު. އޭނާ އަށް ވެސް ތައުރީފް ހައްގު،" އިއްޔެގެ ފައިނަލަށް ފަހު ފެޑެރާ ބުންޏެވެ.\nސިލިޗް ބުނީ މެޗު އޭނާ އަށް ގެއްލުނީ މުހިއްމު ދަނޑިވަޅުތަކުގައި ބޭނުންވާ ވަރަށް މަސައްކަތް ނުކުރެވިގެން ކަމަށާއި ފެޑެރާ ކަހަލަ ތަޖުރިބާ ކަހަލަ ކުޅުންތެރިއަކާ ދެކޮޅަށް ކުޅޭއިރު ކުޑަ ވަގުތު ކޮޅަކަށް ސަމާލުކަން ގެއްލިއްޖެނަމަ ވެސް ބަލިވުމުގެ ފުރުސަތު ބޮޑު ކަމަށެވެ.\nއޭނާ ވަނީ މިހަރުގެ މިހާތަނަށް ދެ ގްރޭންޑް ސްލޭމް މުބާރާތް ކާމިޔާބު ކޮށްފަ އެވެ. ފެޑެރާ ޖެނުއަރީ މަހު އޮތް އޮސްޓްރޭލިއަން އޯޕަން ކާމިޔާބުކުރީ ފައިނަލުގައި ރަފައެލް ނަޑާލް ބަލިކުރުމަށް ފަހު އެވެ.\nއިތުރު ލިޔުންތައް ވިމްބްލްޑަން ޓެނިސް މުބާރާތް


ދިވެހިރާއްޖޭގެ ވިޔަފާރިތަކާ ބެހޭގޮތުން 'އެންޓަރޕްރައިސް ސާރވޭ' އެއް ކޮށްދޭނެ ފަރާތްތަކެއް ހޯދުމާ ބެހޭ\nމި އިޢުލާންވަނީ 04 ސެޕްޓެންބަރު 2019 1044 ގައި ބާތިލް ކުރެވިފައެވެ.\nމުސާރައާއި އުޖޫރައާ ގުޅޭގޮތުން ލަފާދޭ ބޯޑު\nދިވެހިރާއްޖޭގައި ވިޔަފާރި ކުރާ ތަންތަނުގައާއި އަދި އެނޫންވެސް މަސައްކަތް ކުރާ ތަންތަނުގައި މުސާރައާއި އުޖޫރައިގެ ގޮތުން އެންމެ ކުޑަމިނުން ދެވޭނެ އަދަދެއް ކަނޑައެޅުމަށް ބޭނުންވާ މަޢުލޫމާތު އެއްކުރުމަށްޓަކައި 'އެންޓަރޕްރައިސް' ސާރވޭއެއް ކޮށްދޭނެ ފަރާތްތަކެއް ހޯދުމަށް މިބޯޑުން ބޭނުންވެއެވެ.\nމިސާރވޭ ކުރުމަށް ހަމަޖެހިފައިވަނީ ރާއްޖޭގެ ދެކުނާއި އުތުރުގެ ރަށްތަކުގައެވެ. އެގޮތުން ދެކުނުގައި ސާރވޭ ކޮށްދޭނެ ފަރާތަކާއި އުތުރުގައި ސާރވޭ ކޮށްދޭނެ ފަރާތެއް ނެގުމަށް ވަނީ ހަމަޖެހިފައެވެ.\nމިމަސައްކަތުގެ މަސްއޫލިއްޔަތުތަކާއި، މި މަސައްކަތަށް ކުރިމަތިލާ ފަރާތްތަކުގައި ހުންނަންވާނެ ޝަރުތުތަކާއި އެހެނިހެން ތަފްޞީލުތައް ހިމެނިފައިވާ 'ޓަރމްސް އޮފް ރިފަރެންސް' ތިރީގައި ބަޔާން ކުރެވިފައިވާނެއެވެ.\nވީމާ މިމަސައްކަތްކުރުމަށް ޝައުޤުވެރިވާ ފަރާތްތަކު 12 ސެޕްޓެމްބަރު 2019 ވަނަދުވަހުގެ މެންދުރު 12:30 އަށް މިނިސްޓްރީ އޮފް އިކޮނޮމިކް ޑިވެލޮޕްމަންޓްގެ ބޮޑުތަކުރުފާނު މަގުގައި ހުންނަ އިމާރާތަށް ހާޟިރުވެ އަންދާސީ ހިސާބު ހުށަހެޅުއްވުން އެދެމެވެ.\nމިކަމާ ގުޅޭގޮތުން އިތުރު މައޫލޫމާތު ބޭނުންފުޅުވާނަމަ، 3323668/1691 އަށް ރަސްމީ މަސައްކަތު ގަޑީގައި ގުޅުއްވުން އެދެމެވެ.\nސުންގަޑި: 12 ސެޕްޓެންބަރު 2019 1230


Dho?! STORY: Dhunfus. Ep26.\n* މާޗް 10 ވަނަ ދުވަހުގެ ބަޔާ ގުޅޭ ...\nކުރިމަތީގައި ހުރީ އަމީނެވެ. އުންމީދު ނުކޮށް ހުއްޓައި ހަސީނާ ފެނުމުން އެމޫނުގައި ހުރި ހިނިތުންވުން ފަނޑުވެ ނުތަނަވަސްކަން އެމޫނު މައްޗަށް ވެރިވިއެވެ.\n" އަހަނ.. ބައްޕަތޯ؟" މޫނުމަތިން ފެންނަން ހުރި ހައިރާންކަމާ އެއްވަރަށް ފުޅާ ހިނިތުންވުމެއް ތުންފަތަށް ވެރިކުރުވަމުން ހަސީނާގެ ފަހަތުން އައިސް ލުބާ އެހެން ބުނެލުމުން ހަސިނާގެ މޫނަށް ބަލަހައްޓައިގެން، ހުރި ފިޔަވަޅު މައްޗަށް ގަނޑުވެފައި ހުރި އަމީން، ސިހިފައި ލުބާއަށް ބަލައިލިއެވެ. އެހިނދުކޮޅުން ފެށިގެން އޭނާގެ ދުލުގައި ތަޅެއް އެޅުވުނު ފަދައެވެ. މާޒީގެ ސިއްރުތަކާއި ހެދުނުހާ ގޯސްތަކުން މިންޖުވެވުމެއް ނެތް ގޮތުގައި ރަނގަޅު ފަޟީޙަތަކުން މިއަދު އޭނާ ފަޟީޙަތްވާނެކަމުގައި ހިތް ބުނެދޭން ފެށުމުން ނިތްކުރިން އޮއްދާ ހިއްލާލިއެވެ.\n"ބައްޕާ މިއީ ހަސީނާ... މިގޭގަ ކަންކަން ކޮށްލަދޭން ހުންނަ އަންހެނެއް!" ލުއި ގޮތަކަށް ހަސީނާއަށް ބަލައިލުމަށްފަހު އަމީންއާ ނަޒަރު ސީދާ ކުރެވުނު އިރު، ލުބާ ހަނދާންވީ ރޭގަ ޔަޝްވީން ދެއްކި ވާހަކަތަކެވެ. އަފީފާ މަރުގެ ތުންފަތް މައްޗަށް ވައްޓަލި މުޖުރިމަކަށް މި ފުރާޅުގެ ދަށުން ހިޔާވަހިކަން ދީގެން މިކުރެވެނީ ކީއްބާއޭ އޭރުވެސް ލުބާގެ ހިތަށް އަރަމުން ދިޔައެވެ.\nލުބާގެ އެ ޖުމްލައިން އަމީންއަށް ހަމަޖެހުމުގެ ނޭވާއެއް ބޭރުކޮށްލެވުނެވެ. އޭނާއަށް ހީކުރެވުނު ހަގީގަތްތަކާ ހަމައަށް އެދެމީހުންނަށްވެސް ވާސިލް ނުވެވޭކަމުގެ ހިއްހަމަޖެހުމާއެކު އަމީން ލުބާގެ ކޮނޑުގައި އެއް އަތް އަޅުވާލައި ބިންމަތީގައި ހުރި ކަޅު ދަބަސް ނަގަމުން ގޭތެރެއަށް ވަންނަން ހިނގައިގަތެވެ. ލުބާގެ އެ ޖުމްލައިން ހަސީނާގެ ހިތަށް ފުން އަސަރެއް ކުރިއެވެ. އޭނާ ބުނެދިން ހަގީގަތް ލުބާގެ ކަންފަތާ ހަމައަށް ވާސިލްނުވީތީއެވެ. އެހެން ނޫންނަމަ، މިއަދު ލުބާ ކަންތައް ކުރާނީ އެގޮތަކަށް ނޫނެވެ. އެހަގީގަތް އެނގުމަށްފަހު އަމީންއާ ބައްދަލުވާ ވަގުތު އޭނާ ކުރަން ބޭނުންވާނެ ކިތައްމެ ސުވާލެއް ހުރީހެވެ.\n".......ހަމަ ހިތަށް އެރީ ސަޕްރައިޒެއް ދޭން! ވަރަށް ދުވަސްވެއްޖެ ދަރިފުޅާ ދިމާ ނުވާތާވެސް..." ކާކޮޓަރީގެ ދޮރާ ހަމައަށް ހަސީނާއަށް ދެވުނު އިރު އަމީން ބުނާތީ އިވުނެވެ. އެއިރު ލުބާ ކޮފީތައްޓެއް ހަދައިގެން ގެނެސް އަމީންގެ ކުރިމަތީގައި ބަހައްޓަނީއެވެ. ހަސީނާ ފެނުމުން ސޭންޑްވިޗެއް ހަދައިގެން ގެނެސް ދިނުމަށް ބުނުމަށްފަހު ލުބާ ސަމާލުކަން ދިނީ އަމީނަށެވެ. އެވަގުތު ދެ ލޯ ކަހަމުން އައިޝާ އައިސް ކާކޮޓަރީގެ ދޮރުމައްޗަށް ހުއްޓި ހަސީނާގެ އަތުގައި ހިފިއެވެ. ހޭވިފައިވާ ކަޅު އިސްތަށިގަނޑާއި ހުދުކުލައިގެ ސިލްކް ނައިޓީގައި އައިޝާ ފެންނަލެއް މައުސޫމް ވެފައި ލޯތްބެވެ. އަމީން ފެނުމުން ތިރިއަށް އެލުވާލައިގެން ހުރި އޭނާ އެންމެ ގަޔާވާ ޓެޑީބެއަރ މެއާލައި ބޮނޑިކޮށްލަމުން އެއްފަހަރު އަމީންގެ މޫނަށް އަނެއްފަހަރު ހަސީނާގެ މޫނަށް އައިޝާ ބަލައިލިއެވެ. ކުރިމަތީގައި އިން ނުދަންނަ ފިރިހެން މީހާއަކީ ކާކުކަން އެނގެން ބޭނުންވެފައިވާ ފަދައިންނެވެ. އައިޝާ ފެނުމާއެކު އަމީންއަށް ކޮޅަށް ތެދުވެވުނެވެ. ހަސީނާ އައިޝާގެ އަތުގައި ހިފައި އެއްފިޔަވަޅު ފަހަތަށް އެޅިއިރު އެމޫނުމަތިން ހާސްކަން ފެންނަން ހުއްޓެވެ.\n"ބައްޕަ ދަންނަންތަ ހަސީނާ؟!" އަމީން އާއި ހަސީނާގެ މޫނަށް ބަލަން ހުރުމަށްފަހު ލުބާ އެހެން އެހުމާއެކު އަމީންއަށް އިސްޖަހާލެވުނެވެ. ނޫނެކޭ ބުނުމަށް އޭނާ އަވަސްވެގަތްގޮތާމެދު ލުބާ ރަނގަޅަށް ވިސްނާލިނަމަ، އޭނާ ހެދީ ދޮގެއްކަން ލުބާއަށް ރަނގަޅަށް އެނގުނީހެވެ.\nހަވީރުގެ ވަގުތެވެ. ދުވަހަކީ ބަންދު ދުވަހަކަށްވާތީ، އާދައިގެ މަތިން އައިޝާ ގޮވައިގެން ލުބާ ގެއިން ނިކުތެވެ. އައިޝާއަށްޓަކައި އެއީ ދުނިޔޭގެ ފުރިހަމަ ޖައްވުގެ ތެރެއަށް ނޭވާލައި ފުރިހަމަ މިނިވަންކަމާއެކު އޭނާ އެންމެ ހިތްއެދޭގޮތަށް ކުޅެލަންލިބޭ ވަގުތުކޮޅެވެ. މިއަދު މިރަށަށް އާދެވި ހަސީނާ އާ ބައްދަލުވި ހިސާބުން އަމީން ހުރީ އެފަދަ ފުރުސަތަކަށް އެދި އެދިއެވެ. އެވަގުތަކީ ކުރަންހުރި މަސައްކަތްތައް ނިންމާލުމަށްފަހު ހަސީނާ ޢަޞުރު ނަމާދުކޮށް ނިންމާލިވަގުތެވެ. ކޮޓަރީގެ ދޮރު ހުޅުވުނު އަޑަށް އޭނާ ދޮރާދިމާއަށް ބަލައިލިއެވެ. އެއްވެސް އިހްސާސެއްނެތި ކުށްވެރި ނަޒަރަކުން ބަލަހައްޓައިގެން އެހުރީ އަމީނެވެ.\n"ކީއްކުރަން މިތަނަށް ތިއައީ؟!..." ހަސީނާގެ މޫނު މަތިން ފެނުނީ ނުރުހުމުގެ އަސަރެވެ. ދުވަހަކުވެސް އަމީނުގެ ސޫރަ ދެކެން އޭނާ ބޭނުން ނުވާކަހަލައެވެ.\n"އަހަންނަށް މާފުކުރޭ!!... އަހަރެން ތި ދެމައިން ވަރަށް ހޯދިން... " އަމީނު ހަސީނާއާ ދިމާއަށް ހިނގައިގަންނަމުން ބުނެލިއެވެ.\n"ހޯދި ނަމަ ނުފެންނާނެހާ ކުޑަތަނެއް ނޫން މިއީކީ.. އަހަރެން ކޮންމެ ތަނަކަށް ދިޔަޔަސް އަމީން އަހަރެން ނު ހޯދާނެކަން އެނގޭތީ އޭ އަހަރެން ފިލީވެސް..."\nއިހުނަށްވުރެ ހަސީނާގެ އަޑު ބާރުވިއެވެ. އަމީނުގެ ފަރާތުން އޭނާގެ ހަށިގަނޑުގެ ބޭރުފުށުގައި ލެއްވި ޒަޚަމްތަކުގައި ލަކުނުތަކެއްގެ ސިފަ ޖެހި އެ ތަދުން ސަލާމަތްވެފައިވިޔަސް، ހިތަށް ލިބުނު ޒަޚަމްތައް ހަނދާންތަކެއްގެ ސިފައިގައި އޭނާގެ ހިތުތެރޭގައި އަދިއަދަށްދާންދެންވެސް ދެމި އެބައޮތެވެ.\n"ތި ރުޅިވެރިކަމާއި ނަފްރަތު ހަމަ ހައްގު މީހެއް އަހަންނަކީ.. އެކަމަކު ކަންތައްތައް ދިޔައީ މުޅިއަކުން ހަސީނާ ތި ހީކުރާ ގޮތަކަށްވެސް ނޫން...." އަމީނުގެ އަޑުގައި ވަނީ މަޑުމައިތިރިކަމެވެ.\nހެނދުނެއްގެ އުޖާލާކަން ދުނިޔެ މައްޗަށް ވެރިވެފައި ވިޔަސް ހަސީނާގެ މުޅި ދުނިޔެވަނީ ބަނަވެފައެވެ. އަލަތު ދަރިފުޅުގެ މަރުގެ ހަބަރު އޭނާގެ ކަންފަތާ ހަމައަށްފޯރީ ހޮނު ގުގުރިއެއްގެ އަޑަށްވުރެ ބިރުވެރިކޮށެވެ. ހޭވެރިކަން ވީއިރު މައިދައިތައާއި އުފަންދަރިފުޅުގެ ކަށުކަމާކެމީގެ ކަންކަން ނިމި ކަންކަމުގައި އަތްގާތްކޮށްލަދޭން ގެއަށް އައިސް އުޅުނު އަވައްޓެރީންވެސް އެމީހެއްގެ ގެއަށް ދިޔަތާ ކިތައްމެ އިރެއް ވެއްޖެ ކަމުގައި އަމީން ބުނެދިނެވެ.\nލިބުނު ހަބަރާއެކު ކަރުނައިގެ ފުން ކޯރަކަށް ހަސީނާ ގެނބެމުން ދިޔައިރު، އަމީނުގެ ތުންފަތުގައި ކުޅެމުން ދިޔައީ ކެހިވެރި ހިނިތުންވުމެކެވެ. މަގުސަދުގައި ކާމިޔާބު ހޯދަފައިވާ ކުޅަދާނަ މަކަރުވެރިއެއް ފަދައިންނެވެ.\nފަތިހުގެ އަނދިރިކަމުގައި ހަސީނާ އެދަރިފުޅު މިދުނިޔެއަށް އުފަންކުރިކަމީ އަމީންގެ ނަސީބެވެ. ހަސީނާގެ ބަދުނަސީބާ ގުޅިފައިވަނީ ފަތިހުގެ އެ އަނދިރިކަމާއެވެ. އަފީފާއަށްޓަކައި އަމީން ބިނާކޮށްދިން ރީތި ގަނޑުވަރެއްފަދަ ކުޑަ ކުޑަ ގޭގައި އަފީފާގެ އަތްމައްޗަށް އެ ދަރިފުޅު ލައިދެވުނު ވަގުތު އަމީންގެ ވެފައިހުރި އުފާވެރިކަން ބަޔާންކޮށްދެންވެސް އޭނާއަކަށް ނޭނގުނެވެ.\n"ލުބާ...! މި ދަރިފުޅުގެ ނަމަކީ ލުބާ!" އެދަރިފުޅަމެދު އަފީފާގެ ހިތުގައި މާ ޚާޢްސަ ލޯތްބެއްނެތަސް، އެދަވަހުން ފެށިގެން އެ ކުޑަ ދަރިފުޅުގެ މަންމަގެ ރޯލު ކުޅެންޖެހޭނީ އަފީފާއަށްކަން އަފީފާއަށް އެނގެއެވެ. ދުނިޔޭގެ އެދުމާއި ވަގުތީ ހިތްހަމަޖެހުން ފިޔަވައި އަފީފާ މިދުނިޔެއިން ބޭނުންވާ ހަމައެއްކަމެއްވެސް ނެތެވެ. އަމިއްލަ ނަފްސު ދެރަކުރުވުމަށްފަހު އަނެކުންނަށްޓަކައި ވާ ޤުރުބާނީއަކީ އެއިގައި އެއްވެސް އަގެއްނެތް ބޭކާރު ކަންތައްތަކެއްގެ ގޮތުގައި އަފީފާ ދެކެއެވެ.\nލުބާ ހަސީނާގެ ލޯބީގެ ދާވަނިން ވަކިކުރެވި އެކަހެރި ކުރެވުނު ހަގީގަތަކީ ހުރާފާތެކެވެ. އެ ހުރާފާތުގެ ފެށުން އައީ އަމީނުގެ ވިޔަފާރި އަޑިއަޅަލައި އިނދަޖެހެމުން ދިޔަ ދުވަސްވަރެއްގައި އީސާފުޅު ކިޔާ މީހެއްގެ ފަރާތުންނެވެ. އަފީފާއަކީ ދުވަހަކުވެސް ދަރިން ލިބޭނެ މީހެއް ނޫންކަމުގައި އީސާފުޅު ބުނެދިނީ އަފީފާއާއި އަމީން ކާވެނިކޮށްގެން މާމުއި ހަނދުގެ ދުވަސްތައް ހޭދަކުރަމުންދިޔަ ދުވަސްވަރު އަފީފާގެ ބައްޕަގެ ދުނިޔޭގެ އެކުވެރިއެއްގެ ހައިސިއްޔަތުން އީސާފުޅު އަފީފާގެ ގެއަށްކުރި ޒިޔާރަތެއްގައެވެ. ދަރިން ނެތުމަކީ އަމީނުގެ ބަދުނަސީބުގެ ފެށުމަށް ވާނެކަމުގައި އެދުވަހު އީސާފުޅު ބުނެދިނެވެ.\n"ތިކަމުން ސަލާމަތްވާން ބޭނުމިއްޔާ މައުސޫމު ބިކުރުވެރި އަންހެން ކުއްޖަކާ ކާވެނިކޮށްގެން އޭނާގެ ފުށުން އަވަހަށް ދަރިޔަކު ހޯދާ... އެލިބޭ ދަރިފުޅުވާނީ އަމީނުގެ ވިޔަފާރީގެ ކާމިޔާބީގެ ފެށުމަށް!..."\nއަތުގައި އިން ކަޅުސައި ތަށިން ކޯވަރެއް ދަމާލަމުން ޔަގީންކަމާއެކު އީސާފުޅު ބުނެލިއެވެ. އޭނާގެ އަޅުވެރި ސިފަޖަހާ މޫނާއި ދުރުވިސްނޭ މިޒާޖުން އަމީނާއި އަފީފާގެ ހިތުގައި އީސާފުޅަމެދު ޔަގީންކަން އިތުރުކޮށްދިނެވެ.\nއަމީނުގެ ނަސީބު އަތުގައި ހިފީ އީސާފުޅު އެވާހަކަ ދެއްކިތާ ހަފްތާއެއް ނުވަނީސް ހަކީމް ރަށްފުށަށް ކުރަންހަމަޖެހުނު ދަތުރުންނެވެ. އެދަތުރުގައި އަމީން ބައިވެރިވި މައިގަނޑު މަޤުސަދަކީވެސް އެއީއެވެ. އެރަށުން ފެނުނު ހުރިހާ އަންހެން ކުދިންގެ ތެރެއިން ދިއްލިފައިވާ ނޫރެއްފަދައިން އަމީނުގެ ލޮލުގައި އެންމެ ފުރަތަމަ ވެސް އަޅައިގަތީ ހަސީނާއެވެ. ހަސީނާއާ އޭނާގެ ނަޒަރު ސީދާ ކުރެވުނުވަގުތު މަލެއްފަދައިން މޯޅިވެ އެދޮން ކޯތާފަތަށްވެރިވި ޖަންބުކުލަ އޭނާގެ ހިތުގައި ހަމަރަނގަޅަށްވެސް ހަރުލީއެވެ. އޭނާއަށް ހަސީނާ ކަމުދިއުމުގެ ކުރިން ހަސީނާއަށް އޭނާ ކަމުދިއުން އެއީ އަމީނުގެ ނަސީބެވެ. މަދު ދުވަސްކޮޅެއްގެ ތެރޭގައި ހަސީނާގެ ހިތުގައި އޭނާގެ ނަން އޭނާ ހަރުލެއްވިއެވެ. ދުވަހަކުވެސް ފޮހެވިގެން ނުދާނެ ވަރަށެވެ. ދަތި އުނދަގުލުން ހަސީނާއާ ކާވެނި ކުރަން ބޭނުންވާ ވާހަކަ ބުނި ދުވަހަކު ހަކީމް އަށް ލިބުނީ ހައިރާންކަމެވެ. އަމީންއަކީ މީހެއްގެ ފިރިއަކަށްވެ ހުރެ އެފަދަ ފިޔަވަޅެއް އެޅުމަށް ހަކީމް އެއްވެސް ގޮތަކަށް ބޭނުމެއް ނުވިއެވެ.\nރަށުގައި އެދުވަހު ހަކީމްގެ ޝަރަފުގައި ބޭއްވި ޖާފަތަށްފަހު ހަކީމްގެ ރުހޭ ބަސް ހޯދަން ގެއަށްއައިސް ވަތްއިރުވެސް އެދެމީހުންގެ ބޯކޮޅުބަލަމުން ހަސީނާ އެމީހުންގެ ފަސްފަހަތުން އައިކަން އަމީނަށް އެނގުނެވެ. އެތެރެގޭތެރެއަށް ވައްދައި ހަކީމްއަށް އޭނާ މިކާވެނިކުރާމަގުސަދު އަމީން ބުނެދިނެވެ.\n"އަފީފާއަކީ ދުވަހަކުވެސް ދަރިއެއް ލިބޭނެ މީހެއް ނޫންކަމުގައި ބޭސްވެރިޔަކު ވަނީ ބުނެފަ... ވާރިޘަކުނެތް ބަފައެއްގެ ގޮތުގައި ދުނިޔެ އަޅާދާން އަހަރެން ބޭނުމެއްނޫން..." އަމީންގެ އެ ބަސް ހަކީމުގެ ހިތަށް ރުވާފައި ދޫކޮށްލި ތީރެއްފަދައިން ހެރުނެވެ. އަމީނާ ހިސާބުން ހަކީމްގެ އަމިއްލަ އާއިލާ ނިމުމަކީ ހަކީމްވެސް ބޭނުންވާގޮތެއް ނޫނެވެ.\nކާވެނިކޮށްގެން މާލެ އާދެވުމާއެކު ހަސީނާއާ ހައްވައާ ދިމާވެ ހައްވަގެ ފުށުން އަމީންގެ ހަގީގަތް އޭނާގެ މަގުސަދު ހާސިލް ނުވަނީސް އެނގޭކަށް އޭނާ ބޭނުމެއް ނުވިއެވެ. އެކަން ހަސީނާއަށް އެނގިގެން ނުވާނެ ކަމުގެ އިންޒާރު ހައްވައަށް އަމީން ދިނެވެ. ހައްވަގެ އެފަދަ ކޮންމެ ފިޔަވަޅަކާއެކު ހަސީނާއަށް އިތުރު އަނިޔާއަކާ ކުރިމަތިވާނެ ކަމުގެ އިންޒާރު ދެމުންނެވެ. ދުވަސްތައް މާޒީވަމުން ގޮސް ލުބާ ބޮޑު އަންހެން ކުއްޖަކަށް ވީއިރު ލުބާއާއި އަމީންގެ ގުޅުން ވަނީ ގޯސްވެފައެވެ. ފަތުއަޑުކިޔާ ކުރިއަރަމުން ދިޔަ ވިޔަފާރި ނަގައި ކޮޅަށްޖެހުމުގައި ދަރިފުޅުމަތިން ވެސް އޭނާ ހަނދާންނައްތާލިއެވެ. ލުބާގެ އަމިއްލަ ޒިންމާތަކުގެ ބަލަދުވެރިއަކަށްވީ ޚުދު ލުބާއެވެ. އަފީފާއާ އޭނައާ ދެމެދު އޮތް ގުޅުން ބަލިކަށި ވަމުން ދިޔަ ވަރަކަށް ހަސީނާގެ ގާތުން އަމީން ހޯދަމުންދިޔަ އުފާތައް އިތުރު ވިއެވެ. އަންބެއްގެ ލޯބި ހަސީނާގެ ފަރާތުން އޭގެ ހަގީގީ މާނައިގައި ދިޔައީ ލިބެމުންނެވެ. އައިޝާއަށް ބަނޑުބޮޑުވެ ހަސީނާ ވިހެއިރު، އަފީފާއަށްވުރެ ބޮޑަށް އަމީން ބޭނުންވީ ހަސީނާއެވެ. އަމީންއަށް ހެދުނު ގޯސްތައް ބުނެދީގެން ދިރިއުޅުމުގެ އެހާ ހިސާބަށް، ދުޅަހެޔޮކަމުގައިވާ އެ ދިރިއުޅުމަށް ތޫފާނެއް ކުރިމަތިކުރުވަން އަމީނު ބޭނުމެއްނުވިއެވެ. ނަމަވެސް، އެތޫފާނާ އޭނާ ކުރިމަތިލާން ޖެހުނީ ހުރިހާ ކަމެއް ރަނގަޅުވީ ކަމަށް އޭނާ ބަލައިގެން ހުއްޓައެވެ. އެއީ ރޭގަނޑެއްގެ ލަސްގަޑިއެވެ. ގަދަވަޔާއެކު ވެހެމުންދިޔަ ވާރޭ މިއިން އިރަކު ހުއްޓާލަފާނެކަމުގެ ނިޝާނެއްވެސް ފެންނާކަށްނެތެވެ. އަމީން އުޅުނީ އޮފީހުގައެވެ. މޭޒުމަތީގައި އޮތް ފޯނު ދެފަހަރަކު ވައިބްރޭޓްވެލުމާއެކު އަމީން ފޯނު އަތަށް ނެގިއެވެ. ނުދަންނަ ނަންބަރަކުން ފޮނުވާފައިވާ މެސެޖް ކިޔާލުމަށްފަހު އިރުކޮޅަކު ވިސްނަން ހުރުމަށްފަހު ފޯނު ފަޓުލޫނުގެ ޖީބަށްލަމުން އޭނާއަށް ހާއްސަ ކުރެވިފައިވާ ކެބިންގެ އެއްފަރާތުގައި ހުރި ބޮޑު އަލަމާރިން ކަޅުކުލައިގެ ވިއްސާރަ ކޯޓުނަގައި ގަޔަށް މަހާލަމުން އޭނާ އެތަނުން ނުކުންނަން ހިނގައިގަތެވެ. އެމެސެޖްގައި އޮތީ ވަރަށް މުހިއްމުކަމަކު ޕިންކްވިލާ ގެސްޓްހައުސްގެ ފުރަތަމަ ފްލޯއަށް އައުމަށް އެދިފައެވެ. އެ މެސެޖާމެދު އޭނާގެ ޝައުގުވެރިކަން އިތުރުވީ މިރޭ ނުފެނިއްޖެނަމަ ކޮންމެހެން ފެންނަންޖެހޭ މަންޒަރެއް އޭނާއަށް ދެން ނުފެންޏާނެކަމަށް ބުނެފައިވުމުންނެވެ. ވެހެމުންދިޔަ ވާރޭތެރެއިން ގެސްޓްހައުސްއާ ހަމައަށް ފޯރުނީ ފަނަރަ ވަރަކަށް މިނިޓް ސައިކަލުގައި ދުއްވުމަށްފަހުއެވެ. ގެސްޓްހައުސް ތެރެއަށް ވަދެވުމާއެކު ފަހަތުން ކޮންމެވެސް މީހަކު އޭނާގެ ކޮނޑުގައި އަތް ބޭއްވުމާއެކު ސިހިފައި އޭނާއަށް ފަހަތަށް އެނބުރެވުނެވެ. ކުރިމަތީގައި ހުރީ އާސިމެވެ. ތަންކޮޅެއް ކުރިން އޭނާއާއެކު މަސައްކަތްކުރަން އުޅުނު ރައްޓެއްސެކެވެ. އާސިމްގެ އެދުމަށް ގެސްޓްހައުސްގެ ފުރަތަމަ ފަންގިފިލާއަށް އެރުމަށްފަހު، ސިޑިން އެންމެ ކައިރިއަށް ހުރި ކޮޓަރީގެ ދޮރުގައި އޭނާ ޓަކިދިނެވެ. އެވަގުތު ކޮޓަރީގެ ދޮރު ހުޅުވާލިއެވެ. ފެނުނު މަންޒަރުން ބަސްހުއްޓިފައި އިރުކޮޅަކު އަމީނަށް ހުރެވުނެވެ. އޭނާގެ ކުރިމަތީގައި އެހުރީ އާދިލްއެވެ. އޭނާގެ ފަހަތުން އެނދުގެ ހުދުކަމުގެ ތެރޭގައި އެނދުމައްޗަށް އުކާލެވިފައިވާ ރަތްފިނިފެންމާތަކުގެ ތެރޭގައި ފައިގެ ފަލަމަސްގަނޑަ ހަމައަށް އަންނަ ވަރުގެ ކުރު ނައިޓީއެއް ލައިގެން އެއޮތީ އަފީފާއެވެ. ހުޅުވާލާފައިވާ ދޮރުގެ ހަނި ދޭތެރެއިން އަފީފާގެ މޫނު އޭނާއަށް ހަމަރަނގަޅަށްވެސް ފެނުނެވެ. ގައިގައި ހުރި ބާރެއްލާފައި ދޮރު އެތެރެއަށް ކޮށްޕާލުމާއެކު އަމީންގެ ހަރަކާތަށް ނުވިސްނައި ހުރި އާދިލް ދިޔައީ ވިއްސައިގެންނެވެ. ބުނަންވީއެއްޗެއް ނޭނގި އަފީފާއަށް ކޮޅަށްތެދުވެވުނެވެ. "ތިހުރީ ވަރިކޮށްފަ...!" އަމީންއަށް އެލަފްޒު ބުނަން ކުޑަކޮށްވެސް އުނދަގުލެއް ނުވިއެވެ. އަފީފާގެ އަގު އޭނާގެ ކުރިމަތީގައިވަނީ ގެއްލިފައެވެ. އެ ޖުމްލައަށްފަހު ހަސީނާއާއެކު ދިރިއުޅުމުގެ ބަކީބައި ހޭދަކުރުމުގެ ފޮނި އެދުމުގައި އޭނާ އެތަނުން ނުކުންނަން ހިނގައިގަތެވެ. "ދެން ކިހިނެތް ހަދާނީ؟! ވިޔަފާރިން ބައެއް ކަލެއަށް ދޭގޮތަށް އޭނަ ނިންމާފަ އޮތަސް އެކަންވެސް ނުވީމި! މިހުރިހާ ކަމެއް މިވީ ކަލެއާހެދި... މަ ކިތައްފަހަރު ބުނެފިން މާގިނަ ގިނައިން ބައްދަލުކުރުން ރަނގަޅެއްނޫނޭ... މިހާދުވަހުގެ މަސައްކަތް ބޭކާރުވީނު މި...ކަލެއަށް ވީ އެއްވެސް ކަމެއްނެތޭ.. އަމީންގެ މަންމަގެ އެއޮއް ބޮޑު ގޮތިވެސް އެލިބުނީ ހަސީނާއަށް... ލިބެން އޮތް އެތިކޮޅުވެސް ނުލިބޭގޮތެއްނު މިވީ..!" ކޮޓަރިން ނުކުމެގެން ދަމުންވެސް ދޮރުކައިރީގައި މަޑުކޮށްލުމާއެކު އަމީން ދާނެހައި ވަގުތު ބަލާފައި އާދިލް ބުނެލިއަޑު އިވުނެވެ. އާދިލްގެ އެ ޖުމްލަތަކުން އަމީންއަށް މަންޒަރު ސާފުވިއެވެ. އަފީފާއާއި އާދިލްގެ ގުޅުމަކީ އިއްޔެއަކު މިއަދަކު ފެށިގެން އުޅޭ ގުޅުމެއް ނޫންކަމެވެ. އެމީހުންގެ އެދުމަކީ އަމީނުގެ މުދަލާއި ފައިސާކަމެވެ. "ކަލޭގެ ވަޒީފާއާ މަތީމަގާމަކީވެސް މަގޭ ކޮށްދިން މަސައްކަތުގެ ނަތީޖާއެއް ނޫންތަ؟!.. ކިޔަވައިގެން ހުއްޓަސް ތިކަހަލަ ތާކުންތާކު ނުޖެހޭ ގޮތެއް ފޮތެއް ނެތް މީހަކަށް ކާކު މަތީ މަގާމެއްވެސް ދޭނީ؟!...." އަމީން ސިޑިން ފައިބައިގެން ދިޔައިރު އަފީފާ އެހެން ބުނާތީ އޭނާ އެހިއެވެ. އަފީފާއާއި އާދިލްގެ ކޯޅުން ނިމުނުއިރު އެނދުގެ ސައިޑް ޓޭބަލްމަތީ މޭވާވަށިގަނޑަށް ޖަހާފައިވާ ތޫނު ވަޅިގެ ޝިކާރައަކަށް އަފީފާވިއެވެ. އެކުށުން ރެކި އަމީނުގެ އެނިންމުގެ އެންމެ ފަހުގެ ހަތިޔާރަކަށް އާދިލް އިޚްތިޔާރު ކުރީ ހަސީނާއެވެ. ލުބާ ދިރިހުރިކަމުގެ ހަގީގަތް ބުނެދެމުން އެ ގެސްޓް ހައުސްއަށް އައުމަށް ހަސީނާއަށް ދަޢުވަތު ދިނެވެ. އެ އުފާވެރި ހަބަރާއެކު ހަސީނާގެ ސިކުނޑި ހަމައިން ނެއްޓުނެވެ. އެވިއްސާރައިގައި ތުއްތު އައިޝާ ގޮވައިގެން އެ ގެސްޓުހައުސްއަށް އައި އިރު އެ ކޮޓަރީގެ ދޮރު ހުރީ ހުޅުވާފައެވެ. ޓެކްސީއެއް ނަގައިގެން ހަސީނާ އެތަނަށް އައިސް އެކޮޓަރިއަށް ވަނެވެ. އެތަނުގައި އާދިލް އެއް ނެތެވެ. ލޭގެ ކޯރެއްގައި ދިރިހުރިކަމުގެ ނިޝާނެއްނެތި ޚަބަރު ހުސްވެފައި އޮތް އަފީފާ ހަސީނާއަށް ފެނުނުއިރު އޭނާގެ ފަޔާހަމައަށް އައިސް ހުއްޓިފައިވާ ލޭގެ ކޯރު ފެނި ހަސީނާގެ ބުއްދި ގޯސްވިއެވެ. ލޭގެ ފިޔަވަޅުތައް އަޅަމުން ގެސްޓުހައުސްއިންނުކުމެ އެ ބޯ ވާރޭގެ ތެރެއަށް ހަސީނާ ދުއްވައިގަތެވެ. އަތުގައި ނިދިޖެހިފައިވާ ތުއްތު އައިޝާއާމެދު ވިސްނާލެވޭވަރަށްވުރެ ބޮޑަށް ފެނުނު މަންޒަރުން އޭނާގެ ބުއްދިއަށްވަނީ އަސަރުކޮށްފައެވެ. އެހިސާބުން އަމީންއަށް ހަސީނާ ގެއްލުނެވެ. ހަސީނާ ވީތަނެއް ހޯދޭތޯ އޭނާ މަސައްކަތްކުރިއެވެ. ހަސީނާއާ އެކު ހޭދަކުރެވުނު ދުވަސްތަކުގައި ކުޑަމިނުން ހަސީނާގެ ފޮޓޯއެއްހާ ހިސާބުވެސް އަތުގައި ނެތީތީ ފުލުހުންނަށް ހަސީނާ ހޯދަން އުނދަގޫވިއެވެ. ކުށްވެރިއެއްގެ ގޮތުގައި ހިފާ ހައްޔަރު ކުރެވުނު ޒުވާން ފިރިހެން ކުއްޖާ އެ ތުހުމަތުން ސަލާމަތްވީ މަރަށްތެޅެމުންވެސްވެސް، އަފީފާ މަރުގެ ތުންފަތުން ސަމާމަތްވީތީއެވެ. އާދިލްގެ އަތުގައި އަޅާ ގަޑި ހާދިސާ ހިނގިތަނުން ފެނުމަކީ އާދިލްއާ ދެކޮޅަށް އަފީފާ ދިން ބަޔާނަށް ބާރުލިބި އާދިލްގެ މައްޗަށް ކުށް ސާބިތުވި ސަބަބެވެ.\n"މަންމާ....!" ހަސީނާއާއި އަމީންއަށް ފަސް އެނބުރި ބަލައިލެވުނު އިރު ލުބާއާއި އައިޝާ ކޮޓަރީގެ ދޮރުކުރިމަތީގައި ތިއްބެވެ. އެދެމީހުން ދައްކަމުން ދިޔަ ހުރިހާވާހަކައެއް ލުބާމެންނަށް އަޑު އިވުނުކަން އެނގުމުން އަމީންއާއި ހަސީނައަށްވެސް އެކަކު އަނެކަކަށް ބަލައިލެވުނެވެ. އެދުވަހަކީ ލުބާއަށް އޭނާގެ ކުޑަކުޑަ އާއިލާ ލިބުނު ދުވަހެވެ. ހަޔާތުގެ ދުސްފުންގަޑުތެރެއިން، ކިތައްމެ ގިނަ އަޑިގުޑަން ތަކަކާ ކުރިމަތިލާން ޖެހި މާފު ނުކުރެވޭފަދަ ސަބަބުތަކެއް މެދުވެރިވެފައި ވީނަމަވެސް ހަސީނާ އަމީންއަށް މާފުކުރިއެވެ. ދެ ދަރިންނާއި އާއިލާގެ ހައްގުގައެވެ. ދިރިއުޅުމުގައި ކޮންމެ އިންސާނަކީވެސް ދެވަނަ ފުރުސަތެއް ލިބިދޭން ޖެހޭ މީހެއްކަމުގައި އޭނާއަށް ގަބޫލުކުރެވިފައިވާތީއެވެ.\nޖެހިގެން އައި ދުވަހު އަމީން އޭނާގެ އަނބިމީހާއާއި ދެދަރިން ގޮވައިގެން މާލެދާން ފުރިއިރު ޔަޝްވީންވެސް އެމީހުނާއެކު މާލެދިޔައެވެ. ޔަޝްވީނާއި އަމީން ކުރީގައި ދިމާވެފައިވާތީ އެދެމީހުންގެ ދެމެދުގައި ބީރައްޓެހިކަމެއް ނެތެވެ. ހަމއެކަނި ތަފާތަކީ އެހެން މީހަކު ކުރިކުށެއްގެ ސަބަބުން އަމީން އޭރު ޔަޝްވީނުދެކެ ރުޅިއަޔަސް ހަގީގަތް އެނގުމުން ދަނބިދަރިއެއްގެ ގޮތުގައި އޭނާ ޔަޝްވީން ގަބޫލުކުރިކަމެވެ. މާހީންއަށް ޔަޝްވީންގެ ހިތުން ލުބާއަށް މާކުރިންސުރެ ޖާގަ ދެވިފައިވާކަން އެނގުނީ އެދުވަހުއެވެ. އެކުވެރިޔާގެ ހަޔާތަށް އެޅުނު ހިޔަންޏަކަށް ނުވެވުނީތީ މާހީން އުފާކުރިއެވެ. -- ނިމުނީ --


Hirimaradhoo in ves Nolhivaramah eheetherikan foarukohdheefi\nހިރިމަރަދޫން ހަދިޔާކުރި ތަކެތި--ފޮޓޯ:ނޮޅިވަރަމް ކައުންސިލް\nހިރިމަރަދޫން ވެސް ނޮޅިވަރަމަށް އެހީތެރިކަން ފޯރުކޮށްދީފި\nކޮވިޑްގެ ހާލަތު އިންތިހާއަށް ގޯސްވެފައިވާ ހދ. ނޮޅިވަރަމް ރައްޔިތުންނަށް އެ އަތޮޅު ހިރިމަރަދޫ ކައުންސިލާއި ޑަބުލިޔު ޑީސީގެ އިތުރުން ކުލަބް ޖަމިއްޔާ ޖަމާއަތްތަކާއި އެރަށުގެ ރައްޔިތުންގެ ފަރާތުން އެހީތެރިކަން ފޯރުކޮށްދީފި އެވެ.\nކޭއޯއަށް މައުލޫމަތު ދެއްވަމުން ނޮޅިވަރަމު ކައުންސިލްގެ މީޑިޔާ ކޯޑީނޭޓަރ މުހައްމަދު މުސްތޮފާ ވިދާޅުވީ ހިރިމަރަދޫން ހަދިޔާކުރި ތަކެތީގެ ތެރޭގައި 12 ބަސްތާ އަލުއްވާ، 25 ކޭސް މަސްދަޅު ވަނީ ހަދިޔާ ކޮށްފަ ކަމަށެވެ.\nމީގެ އިތުރުން އެރަށު ސިއްހީ މަރުކަޒުގެ ހުރިހާ މުއައްޒަފުންގެ ފަރާތުން ވަނީ މާސްކާއި ސެނިޓައިޒާގެ އިތުރުން އަންގި އަދި ފޭސް ޝީލްޑް ފަދަ ތަކެތި ހަދިޔާ ކޮށްފަ ކަމަށެވެ.\nމުހައްމަދު ވިދާޅުވީ ކޮވިޑް ބަލީގެ އާލަމީ މިވަބާގައި ނޮޅިވަރަމު ރައްޔިތުން ހޭދަކުރަމުން އަންނައިރު އެކިއެކި ރަށްތަކުގެ ވަކި ވަކި ފަރުދުންނާ ކުލަބު ޖަމިއްޔަ ޖަމާއަތްތަކާއި އެކިއެކި މުއައްސަސާތަކާއި އެކިއެކި ރައްތަކުން އެރަށަށްވާ ދީލަތި އެހީއަށް ނޮޅިވަރަމު ރައްޔިތުންގެ ނަމުގަޔާއި ކައުންސިލްގެ ނަމުގައި ޝުކުރު ދަންނަވާ ކަމުގަ އެވެ.\nއެރަށަށް މީގެކުރިން ކުޅުދުއްފުށީގެ ދެ ވިޔަފާރީއަކުން ވެސް 1.2 ޓަނުގެ ރޯމަސް ވަނީ ހަދިޔާކޮށްފި އެވެ. މަސް ހަދިޔާކޮށްފައިވަނީ އެޑްމޭން އަދި ފަރިރީތިންނެވެ.\nއެރަށުގެ ކޮވިޑްގެ ހާލަތު ގޯސްވެ ބަލި ޖެހުނު މީހުންގެ އަދަދު 216 އަށް ވަނީ އަރާފަ އެވެ. މިއަދުވެސް އެ ރަށުން ވަނީ 14 މީހުން ޕޮޒިޓިވްވެފަ އެވެ.\nނޮޅިވަރަމުން ޕޮޒިޓިވްވި މީހުންގެ އަދަދު 264 އަށް، އެކްޓިވް 183 ކޭސް\nނޮޅިވަރަމްގެ ހާލަތު އަނެއްކާވެސް ގޯސްވަނީ، އެކްޓިވް ކޭހުގެ އަދަދު 80 އިން މަތި\nނޮޅިވަރަމުން ޕޮޒިޓިވްވި މީހުންގެ އަދަދު 95 އަރައިފި


Trump aa dhekolhah ethah lakka bayaku muzaaharaa kuranee | Mihaaru\nލަންކާގައި ބޮން ގޮއްވި މައްސަލަ\nޓްރަމްޕާ ދެކޮޅަށް އެމެރިކާގައި މުޒާހަރާކުރަނީ\nފިޔާތޮށި ހެދުމުގައި ޓްރަމްޕާ ދެކޮޅަށް އަންހެނުން މުޒާހަރާކުރަނީ\n22 ޖެނުއަރީ 2017 - 06:105comments\nޑޮނަލްޑް ޓްރަމްޕް އެމެރިކާގެ ރައީސްކަމާ ހަވާލުވެ ވަޑައިގެންތާ އެއް ދުވަސް ފަހުން އޭނާއާ ދެކޮޅަށް އެމެރިކާގައި އަންހެނުން އިސްވެ ފެށި މުޒާހަރާތައް ވަރުގަދަވެ އެމެރިކާގެ މަގުތަކަށް ބާރު ބޮޑުވެއްޖެ އެވެ.\nފިޔާތޮަށި ކުލައިގެ ހެދުމުގައި އެތައް ލައްކަ އަންހެނުންނެއް މަގުތަކަށް ނިކުމެ ޓްރަމްޕާ ދެކޮޅަށް އަޑު އުފުލަމުން ދާއިރު އެހެން ބައެއް ގައުމުތަކުގައި ވެސް ދަނީ މި މުޒާހަރާއާ ބައިވެރިވުމުގެ ހަރަކާތްތައް ހިންގަމުންނެވެ. އެއް ދުވަހުގެ މުއްދަތަށް ކުރިއަށް ގެންދަން ނިންމި މި މުޒާހަރާ އަށް އާދަޔާ ޚިލާފު ބޮޑު ތަރުހީބެއް ވަނީ ލިބިފަ އެވެ.\n"އަންހެނުންގެ ހިނގާލުން" ސިޑްނީ އާއި ލަންޑަނާއި ޓޯކްޔޯ ފަދަ ބޮޑެތި ސިޓީތަކުގައި ވެސް ކުރިއަށް އެބަދެ އެވެ. އެކަމަކު އެންމެ ގިނަ ބަޔަކު މުޒާހަރާ އަށް ނިކުމެފައި ވަނީ ނިއު ޔޯކްގަ އެވެ.\nއަންހެނުންނާއި މެކްސިކޯ މީހުންނާއި މުސްލިމުންނަށް ކުޑައިމީސްކޮށް ޓްރަމްޕް ވާހަކަ ދެއްކެވުމަކީ މުޒާހަރާގައި ބައިވެރިވެ ގިނަ މީހުންގެ ކަންބޮޑުވުމެވެ. އެމެރިކާ ނޫން ގައުމުތަކުގައި މުޒާހަރާކުރާ ގިނަ ބަޔަކު ފާހަގަކުރަނީ ޓްރަމްޕް މަގާމުގެ ހުވާކުރެއްވުމަށް ފަހު ގައުމާ މުޚާތަބުކުރެއްވި އިރު "އެމެރިކާ ފުރަތަމަ" ސިޔާސަތު ހުރިހާ ކަމެއްގައި ވެސް ގެންގުޅުއްވާނެ ކަމަށް ވިދާޅުވެފައި ވާތީ އެވެ. މިކަމާ ދެކޮޅު ހަދާ މީހުން ބުނަނީ މިއީ އެހެން ގައުމުތަކުގެ މީހުންނަށް ބޮޑެތި ހުރަސްތަކެއް ކުރިމަތިކުރުވާނެ ސިޔާސަތަކަށް ވާނެ ކަމަށެވެ.\nހުކުރު ދުވަހު ޓްރަމްޕާ ދެކޮޅަށް ކުރި މުޒާހަރާތަކުގައި ވެހިކަލްތަކުގައި ހުޅުޖަހައި އިމާރާތްތަކުގެ ބިއްލޫރިތައް ވެސް ތަޅާފައިވެ އެވެ. މުޒާހަރާ ކޮންޓްރޯލްކުރުމަށް ސްޓަން ގްރެނޭޑް ވެސް ބޭނުންކުރި އެވެ. މި މުޒާހަރާކުރި މީހުން އެކަން ހުއްޓާލުމަށް ފަހު އެ މީހުންގެ ބައިވެރިންނަށް އަންގާފައި ވަނީ އަންހެނުންގެ މުޒާހަރާ ނިމުމުން އަލުން މަަގުތަކަށް ނިކުމެ މުޒާހަރާ ފެށުމަށެވެ.\nމިދިޔަ އަހަރުގެ ރިޔާސީ ކެމްޕޭނާ އެކު އެމެރިކާ ވަނީ ވަރަށް ބޮޑަށް ބައިބައި ވެފަ އެވެ. ޑިމޮކްރަޓިކް ޕާޓީން ޓްރަމްޕާ ދެކޮޅަށް ނެރުނު ކެންޑިޑޭޓް ކަމަށްވާ ހިލަރީ ކްލިންޓަނަށް އިންތިހާބުގައި ނާކާމިޔާބުވެ ވަޑައިގަތުން ވެފައި ވަނީ ގިނަ މީހުންނަށް ގަބޫލު ނުކުރެވުނު ކަމަކަށެވެ. އެމެރިކާގެ އަންހެން ފުރަތަމަ ރައީސަކަށް ހިލަރީ ވެ ވަޑައިގަންނަވާނެ ކަމަށް އުންމީދުކޮށްގެން ތިބި މީހުންނަށް މާޔޫސްކަން ލިބިފައި ވާއިރު ޕޮޕިއުލާ ވޯޓުގައި ހިލަރީ އުޅުއްވަނީ ވަރަށް ކުރީގަ އެވެ. ނަމަވެސް ޓްރަމްޕަށް ކާމިޔާބުވެ ވަޑައިގެންފައި ވަނީ އިލެކްޓޮރަލް ވޯޓުން ކުރި ލިބިވަޑައިގެންފައި ވާތީ އެވެ.\nއިތުރު ލިޔުންތައް އަންހެނުން އެމެރިކާ ޑޮނަލްޑް ޓްރަމްޕް\nނިދިން ހޭލެވުނު ވެރިން ދުރުކުރަން ޖެހޭ: ޔައުގޫބް\nސިޔާސީ ކަމަކާ ހެދި މިކިތާރްޔަނަށް ފައިނަލް ގެއްލިއްޖެ\nގްރޭޑު 7،8ގެ ޕޭޕަރަށް މާކްސް ދިނުމުގައި ބަދަލުތަކެއް\nނިއު ހާލުގައި އޮއްވާ، ޗެއާމަން އިސްތިއުފާ ދެއްވައިފި\nފަލަސްތީނުގެ އެދުމާ ހިލާފަށް އެތުލެޓިކޯ މެޗު ކުޅެފި\nAssistant Manager, Examinations\nManager - Finance and Resource Mobilization


COVID-19 ge Inzaaru Furatama Dhinee Bathaleh - vNews.mv\nކޮވިޑް-19އިގެ އިންޒާރު ފުރަތަމަ ދިން ޑޮކްޓަރ ލީ\nވޫހާންގެ ރައްޔިތުން ކޮވިޑް-19 ގެ އިންޒާރު ފުރަތަމަދިން ޑޮކްޓަރުގެ ހަނދާން އާކުރޭ\nކޮވިޑް-19 ގެ އިންޒާރު ފުރަތަމަ ދިނީ ބަޠަލެއް\nޖާދުﷲ ސައީދު 09 February 2021, 00:01\nކޮވިޑް-19 ގެ އިންޒާރު ފުރަތަމަ ދިން ޗައިނާގެ ޑޮކްޓަރ މަރުވިތާ އެއްއަހަރު ފުރުމާއި ވިދިގެން އޭނާގެ ހަނދާންތައް ޗައިނާގެ ވޫހާން ސިޓީގެ ރައްޔިތުން އާކުރަން ފަށައިފިއެވެ.\nވޫހާން ޝަހަރުގެ ހޮސްޕިޓަލެއްގައި މަސައްކަތް ކުރަމުންދިޔަ އޮފްތަލްމޮލޮޖިސްޓް ނުވަތަ ލޮލުގެ ބައްޔަށް ފަރުވާދޭ ޑޮކްޓަރ ލީ ވެންގލިއަންގ ވަނީ މި ނުރައްކާތެރި ނޮވިޑް ކޮރޯނާވައިރަސް، ރަސްމީ ވަބާއެއްކަމަށް ކަނޑައެޅުމުގެ ކުރީން ފެތުރެމުންދާކަމުގެ އިންޒާރުދީފައެވެ. އަދި އޭނާއަކީ ވޫހާންގައި މިބަލި ފެތުރިގަތް ދުވަސްވަރުވެސް އެންމެ ފާހަގަކޮށްލެވޭ ޝަޚްޞިއްޔަތަށް ވެގެންދިޔައީ އޭނާއަކީ މި ނުރައްކާތެރި ވަބާ އެބަ އަންނަކަން ފުރަތަމަ ކިޔައިދިން މީހާކަމަށްވާތީއެވެ. އޭނާ މަސައްކަތް ކޮށްފައިވަނީ އެކަމުގެ އިންޒާރުދީ އޭގެ ސިފަތައް ބުނެދިނުމަށެވެ.\nޢުމުރުން 34 އަހަރުގެ ލީ މިދިޔަ އަހަރުގެ ފެބްރުއަރީ މަހުގެ7ވަނަ ދުވަހު ކޮވިޑް-19 ޖެހިގެން މަރުވުމާއި ގުޅިގެން ޢާންމުންގެ ތަޢުޒިޔާއާއި ޢާންމުކޮށް އޮންލައިނުން ނުފެންނަ ނުރުހުންތައް ވަނީ އޮހިގެން ގޮސްފައެވެ.\nމި ޑޮކްޓަރ ނިޔާވިތާ ދުވަސްކޮޅެއްފަހުން ދުނިޔޭގައިވެސް ފާހަގަކޮށްލެވޭ އެޕިޑެމިއޮލޮޖިސްޓެއް ކަމަށްވާ ޒޮންގ ނަންޝާން ރޮއިޓާރސް މީޑިއާއަށް ދިން އިންޓަރވިއުއެއްގައި ކަރުނައަޅަމުން ބުނެފައިވަނީ ލީއަކީ ޗައިނާގެ ބަޠަލެއް ކަމުގައެވެ.\nނަމަވެސް މދިޔަ އަހަރުގެ ސެޕްޓެމްބަރުމަހު ޗައިނާގެ ރައީސް ޝީ ޖިންޕިންގ ކޮވިޑް ހަނގުރާމައިގެ ބަޠަލުންނަށް ޝަރަފްވެރިކަމުގެ އިނާމު ދެއްވިއިރު ލީގެ ޚިދުމަތުގެ ނަންގަނެވަޑައިގެންފައެއް ނުވެއެވެ. އަދި އެހެން ގޮތަކަށްވެސް ފާހަގަ ކޮށްލައިފައެއް ނުވެއެވެ.\nލީގެ ހޮސްޕިޓަލް ހުންނަ ސަރަޙައްދުގެ މަގުތަކުގައި ހިނގައި ބިނގައިވެ އުޅޭ މީހުން ބުނިގޮތުގައި އެ ޝަހަރުވަނީ މިހާރު ޢާންމު ޙާލަތަކަށް އައިސްފައި ކަމުގައެވެ. އެހެނަސް ލީގެ ޚިދުމަތް އެމީހުންގެ ހިތުން ފިލައިގެން ނުދާ ކަމުގައެވެ. އަދި އޭނާއަށް އޮތް އިޙުތިރާމާއި ޤަދަރު ކުޑަ ނުވާ ކަމުގައެވެ.\nއޮންލައިން ފިހާރައެއް ހިންގާ ލީ ޕަން ނަމަކަށްކިޔާ ޒުވާނަކު ބުނެފައިވަނީ ލީއަކީ އެމީހުނަށް އެވައިރަހާއި ގުޅޭ ގޮތުން އެއްޗެއް ބުނެދިން މީހާއެވެ. އަދި އޭގެ ސަބަބުން ކުރިމަތިވާނެ ބޮޑު ގޮންޖެހުން އޭނާއަށް އިޙުސާސް ކުރެވުނު ކަމަށް ދެކޭ ކަމުގައެވެ. އަދި އެކަމުގެ އަސަރު ހުންނާނެގޮތް އެނގިހުރެމެ އެކަމުގެ އިންޒާރު އޭނާ ދިނުމަކީ އެއީ ވަރަށް ގަދަ ހިތްވަރެއް ކަމުގައެވެ.\nޢުމުރުން 34 އަހަރުގެ ޑިޒައިނަރެއް ކަމަށްވާ ޖީ ޕެންޚުއީ ބުނީ ލީގެ އިންޒާރު އޭނާއަށް ލިބުމާއިއެކު ރަސްމީ ސިގފައެއްގައި ވައިރަހާބެހޭ ގޮތުން މަޢލޫމާތު ލިބުމުގެ ކުރީން، މާސްކާއި އެހެނިހެންތަކެތި ހޯދައި އެއްކުރަމުންދިޔަ ކަމުގައެވެ. ޢާންމުން ލީގެ ހަނދާން އާކުރާއިރު އެމީހުން އޭނާއަށް ޚާއްޞަ ޤަދަރެއްދޭ ކަމުގައެވެ. އަދި ޖީ ދެކޭ ގޮތުގައި ރަސްމީ ޝަރަފްވެރިކަން ލީއަށް ލިބެންޖެހޭނީ ވަރަށް މަތީ ދަރަޖައިގާ ކަމުގައެވެ. އަދި އެއީ އޭނާގެ ކުރީގެ ޚިދުމަތްތަކުގެ އަގުވަޒަންކުރުމުގެ އިތުރުން ކުރަންޖެހޭނެ ކަމެއް ކަމުގައެވެ.\nޖީ ބުނި ގޮތުގައި ވައިރަސް ފެތުރިގަތްތާ ކުރީކޮޅު ނުވަތަ ފުރަތަމަ މަރުޙަލާގައި ސަރުކާރުން ގޯސްތަކެއް ހަދައިފައިވާ ކަމުގައެވެ. ނަމަވެސް ފަހުން ވަރަށް ރަނގަޅަށް އެކަން ހަމައަކަށް އެޅުވި ކަމުގައެވެ.\nމިހާރު ޑަބްލިޔުއެޗްއޯގެ ޓީމަކުން ގެންދަނީ ވޫހާންގައި ދިރާސާތަކެއް ކުރަމުންނެވެ. އެއީ މި ވައިރަސް ފުރަތަމަ ފެތުރިގަތް މަރުޙަލާގެ ފުރަތަމަ ތަހުލީލުތައް ދެނެގަތުމަށްޓަކައެވެ. އަދި އެމީހުންގެ ހޯދުންތައް ހާމަކުރުމުގެ ތައްޔާރީތައް ވަމުންދާކަމަށް އެ ޓީމުގެ މެމްބަރެއް ކަމަށްވާ ޑޮމިނިކް ޑުވައިޔަރ ވަނީ ބައިނަލްއަޤުވާމީ މީޑިއާއަށް މަޢުލޫމާތު ދެއްވައިފައެވެ.\nޑަބްލިޔުއެޗްއޯގެ ޓީމުން ވަނީ ހައުނާންގެ އެންމެ ކާރޫބާރޫ ބޮޑު ސީފުޑް މާރުކޭޓަށް ޒިޔާރަތް ކޮށްފައެވެ. މިއީ މިވައިރަސް ފުރަތަމަ ފެނުނު ކަމަށް ބުނެވޭ މާރުކޭޓެވެ. ފާއިތުވި އަހަރު ފެށުނުތަނާހެން ބަންދުކުރި ގޮތަށް އަދިވެސް މި މާރުކޭޓު ވަނީ ބަންދުކޮށްފައެވެ. މި މާރުކޭޓުން ފުރަތަމަ ނޮވިޑް ކޮރޯނާ ވައިރަސް ފެނުނުފަހުން މިހާރު ކޮވިޑް-19 ވަބާއަކަށްވެ 105 މިލިއަން މީހުން މި ވައިރަހަށް ފައްސިވެ ދުނިޔޭގެ އެކި ކަންކޮޅުތަކުން މިހާރު ގާތްގަނޑަކަށް3މިލިއަން މީހުން ވަނީ މަރުވެފައެވެ.\nމި ވައިރަހުގެ އަޞްލާއިމެދު ދެކެވޭ ވާހަކަތައް ވަނީ މަތީ ދަރަޖައަކަށް ސިޔާސީ ވެފައެވެ. ޗައިނާގެ ބައެއް ޑިޕްލޮމެޓުންނާއި ދައުލަތުގެ މީޑިއާއިން ގެންދަނީ އެ ވައިރަހުގެ އަޞްލު އުފެދިގެންއައީ އެހެން ތަނަކުންކަމަށް ދައްކަން މަސައްކަތްކުރާ ފަލްސަފާއަށް ތާއީދު ކުރަމުންނެވެ.\nޗައިނާގެ ޢުމުރުން ދުވަސްވީ މީހުން ބުނާގޮތުގައި އެ ވައިރަސް އައީ ކިހިނެއްކަމެއް އެމީހުންނަކަށް ނޭނގެއެވެ. އެހެން ނަމަވެސް ލީ އަކީ ބަޠަލެއް ކަމަށް އެމީހުން ޤަބޫލުކުރާ ކަމުގައެވެ. އެހެންވީމާ މިވަބާއާއި ދެކޮޅަށް އޭނާ ކޮށްދީފައިވާ ޚިދުމަތް ފާހަގަކޮށް އޭނާގެ ހަނދާން އާކުރަންޖެހޭނެއެވެ.


Liverpool aai United ah varugadha match thakeh | Mihaaru\nމިދިޔަ ސީޒަނުގެ ޕްރީ ސީޒަން މެޗެއްގެ ތެރެއިން ލިވަޕޫލްގެ ސަލާހު (ކ) އަތުން ބަޔާނުގެ އަލަބާ ބޯޅަ ހޯދަން ޓެކްލްކުރަނީ.-- ފޮޓޯ: އޭއެފްޕީ\n17 ޑިސެމްބަރ 2018 - 18:17 1 comment\nލިވަޕޫލާއި ބަޔާން އެންމެ ފަހުން ވާދަވެރި މެޗެއްގައި ނުކުތީ 2001 ވަނަ އަހަރުގެ ޔުއެފާ ސުޕަ ކަޕްގަ އެވެ. އެ ފަހަރު ލިވަޕޫލުން ވަނީ ބަޔާން އަތުން 3-2 އިން މޮޅުވެ ސުޕަ ކަޕް އުފުލާލައިފަ އެވެ. އޭގެ ފަހުން މިދިޔަ ސީޒަނުގައި ޕްރީ ސިޒަނުގައި މި ދެ ޓީމު ކުޅުނެވެ. ލިވަޕޫލްގެ ކޯޗު ޔާގެން ކްލޮޕް ވަނީ ބަޔާނުގެ އެންމެ ވާދަވެރި ކްލަބް ބޮރޫޝިއާ ޑޯޓްމަންޑް ކޯޗަކަށް ހުރިއިރު ދެ ފަހަރެއްގެ މަތިން ބަޔާންގެ ކޯޗަކަށް ވާން ލިބުނު ފުރުސަތު ދޫކޮށްލައިފަ އެވެ.\nމި ފަހަރުގެ މުބާރާތުގެ ތަށްޓައް ވާދަކުރާނެ ކަމަށް ބެލެވޭ ޕީއެސްޖީ ވަނީ ގްރޫޕް ސްޓޭޖުގައި ލިވަޕޫލް ބަލިކޮށްފަ އެވެ. ހޯސޭ މޮރީނިއޯގެ އިރުޝާދުގެ ދަށުން ކުޅޭ ޔުނައިޓެޑް މި ފަހަރުގެ މުބާރާތުގައި ނެރުނު އެންމެ ރަނގަޅު ނަތީޖާ އަކީ ރަށުންބޭރުގައި ޔުވެންޓަސް އަތުން މޮޅުވުމެވެ. ޕީއެސްޖީ އާއި ޔުނައިޓެޑް މީގެ ކުރިން ޗެމްޕިއަންސް ލީގުގައި ބައްދަލުނުކުރެ އެވެ. މިއީ މި ދެ ޓީމު މި މުބާރާތުގައި ބައްދަލުކުރާ ފުރަތަމަ ފަހަރެވެ. މަޝްހޫރު ގިނަ ކުޅުންތެރިންތަކެއް ހިމެނޭ ޕީއެސްޖީ އަންނަނީ ތޯމަސް ޓުޗެލްގެ އިރުޝާދުގެ ދަށުން މޮޅު ކުޅުމެއް ދައްކަމުންނެވެ.\nއެންމެ ފަހުން ތިން ފަހަރުގެ ޗެމްޕިއަން އަދި މި މުބާރާތުގެ އެންމެ ކާމިޔާބު ޓީމު ރެއާލް މެޑްރިޑް ދެ ވަނަ ބުރުގައި ކުޅޭނީ 2006 ވަނަ އަހަރަށް ފަހު ފުރަތަމަ ފަހަރަށް މި މުބާރާތުގެ ދެ ވަނަ ބުރަށް ދަތުރުކުރި ނެދަލެންޑްސްގެ ގަދަބާރު އަޔަކްސްއާ އެވެ. ޒުވާން ކުޅުންތެރިން ގިނަ އަޔަކްސް ވަނީ މި ފަހަރުގެ މުބާރާތުގައި މޮޅު ކުޅުމެއް ދައްކައިފަ އެވެ.\nގްރޫޕް ސްޓޭޖުގައި މެޗަކުން ބަލިނުވެ ނިންމާލި ބާސެލޯނާ ދެ ވަނަ ބުރުގައި ކުޅޭނީ ފްރާންސްގެ ލިޔޯނާ ދެކޮޅަށެވެ. ލިޔޯނާ ދެކޮޅަށް މި މުބާރާތުގައި ބާސެލޯނާގެ ރެކޯޑް ރަނގަޅެވެ. ލިޔޯން އަތުން ބާސެލޯނާ ވަނީ ގިނަ މެޗުތަކަކުން ކާމިޔާބު ހޯދައިފަ އެވެ. މި ފަަހަރުގެ މުބާރާތުގައި ލިޔޯން ވަނީ ރަށުންބޭރުގައި މެންޗެސްޓާ ސިޓީ ބަލިކޮށްފަ އެވެ. ޕެޕް ގާޑިއޯލާގެ ސިޓީ ދެ ވަނަ ބުރުގައި ބައްދަލުކުރާނީ ޖަރުމަނުގެ ޝާލްކާއާ އެވެ.\nއުނދަގޫ ގްރޫޕަކުން ފަހު ވަގުތު ދެ ވަނަ ބުރަށް ދެމިގަތް ޓޮޓެންހަމް ހޮޓްސްޕާސް ބައްދަލުކުރާނީ ޖަރުމަނު ލީގުގެ އެއް ވަނައިގައި އޮތް ބޮރޫޝިއާ ޑޯޓްމަންޑާ އެވެ. ގްރޫޕް ސްޓޭޖުގައި ވަރުގަދަ ކުޅުމެއް ދެއްކި ޑޯޓްމަންޑް ވަނީ މިދިޔަ އަހަރުގެ މުބާރާތުގެ ގްރޫޕް ސްޓޭޖުގައި ޓޮޓެންހަމާ ދެކޮޅަށް ކުޅުނު ދެ މެޗުން ވެސް ބަލިވެފަ އެވެ.\nކްރިސްޓިއާނޯ ރޮނާލްޑޯ ގެނެސް މި ފަހަރުގެ ޗެމްޕިއަންސް ލީގަށް އަމާޒުހިފާފައިވާ ޔުވެންޓަސް ދެ ވަނަ ބުރުގައި ބައްދަލުކުރާނީ މި ފަހަރުގެ ފައިނަލް ކުޅޭ ސްޓޭޑިއަމް ނިސްބަތްވާ ޓީމު ކަމަށްވާ އެތުލެޓިކޯ މެޑްރިޑާ ދެކޮޅަށެވެ. މިދިޔަ އަހަރުގެ ސެމީ ފައިނަލުގައި ކުޅުނު އިޓަލީގެ ރޯމާ ދެ ވަނަ ބުރުގައި ކުޅޭނީ މިދިޔަ އަހަރު މި ބުރުން ކެޓި ޕޯޗުގަލްގެ ޕޯޓޯއާ ދެކޮޅަށެވެ. މި މުބާރާތުގެ ތަށި 2004 ވަނަ އަހަރު އުފުލާލި ޕޯޓޯ މި ފަހަރު ވަނީ މި މުބާރާތުގައި ތަފާތު ދައްކައިފަ އެވެ.\nމި ފަހަރުގެ ޗެމްޕިއަންސް ލީގުގެ ދެ ވަނަ ބުރުން ފެށިގެން ވީޑިއޯ އެސިސްޓަންޓް ރެފްރީ (ވީއޭއާރް)ގެ އެހީހޯދަން ވަނީ ނިންމައިފަ އެވެ. ގިނަ ޓީމުތަކުން ވަނީ މި ނިންމުމަށް މަރުހަބާ ކިޔައިފަ އެވެ. ޗެމްޕިއަންސް ލީގުގެ ދެ ވަނަ ބުރުގެ މެޗުތައް އޮންނާނީ އަންނަ ފެބްރުއަރީ މަހުގެ 12-13، 19-20 އަދި މާޗް މަހުގެ 5-6، 12-13 ގަ އެވެ.\nޗެމްޕިއަންސް ލީގުގެ ދެ ވަަނަ ބުރުގެ މެޗުތައް:\nޝާލްކާ - މެންޗެސްޓާ ސިޓީ\nއެތުލެޓިކޯ މެޑްރިޑް - ޔުވެންޓަސް\nމެންޗެސްޓާ ޔުނައިޓެޑް - ޕީއެސްޖީ\nޓޮޓެންހަމް ހޮޓްސްޕާސް - ބޮރޫޝިއާ ޑޯޓްމަންޑް\nލިޔޯން - ބާސެލޯނާ\nއަޔަކްސް - ރެއާލް މެޑްރިޑް\nލިވަޕޫލް - ބަޔާން މިއުނިކް\nއިތުރު ލިޔުންތައް މެންޗެސްޓާ ޔުނައިޓެޑް ޗެމްޕިއަންސް ލީގު ލިވަޕޫލް


G.Dh. Atoll Council ge memberun Addu Nature Park ah ziyaaraiy kurahvaifi\nހުވަދު އަތޮޅު ދެކުނުބުރީ އަތޮޅު ކައުންސިލްގެ މެންބަރުން އައްޑޫ ނޭޗަރ ޕާރކަށް ޒިޔާރަތްކުރައްވައިފި\n8 ނޮވެމްބަރ 2020 1 year ago\nހުވަދު އަތޮޅު ދެކުނުބުރީ އަތޮޅު ކައުންސިލްގެ މެންބަރުން އިއްޔެ އައްޑޫ ނޭޗަރ ޕާރކަށް ޒިޔާރަތްކުރައްވައިފިއެވެ.\nއިއްޔެ ހަވީރު ހުވަދު އަތޮޅު ދެކުނުބުރީ އަތޮޅު ކައުންސިލްގެ މެންބަރުން ނޭޗަރ ޕާރކަށް ކުރެއްވި މި ޒިޔާރަތުގައި، މިހާރު އައްޑޫ ސިޓީއަށް ވަޑައިގެން އުޅުއްވާ އެންވަޔަރަންމަންޓަލް ޕްރޮޓެކްޝަން އެޖެންސީ (އެޗް.ޕީ.އޭ)ގެ އެސިސްޓެންޓް ޑިރެކްޓަރ، އަލްފާޟިލާ ޢާއިޝަތު ފަރުޙަތު ޢަލީ އާއި ނޭޗަރ ޕާރކްގެ ބައެއް މުވައްޒަފުން ވަނީ ހުވަދު އަތޮޅު ދެކުނުބުރީ އަތޮޅު ކައުންސިލްގެ މެންބަރުންނަށް ނޭޗަރ ޕާރކާއި ގުޅޭ މަޢުލޫމާތު ދެއްވައިފައެވެ. އަދި ރާއްޖޭގެ އެހެނިހެން ރަށްރަށުންވެސް ނޭޗަރ ޕާރކްތައް ޤާއިމްކުރުމަށް މަސައްކަތް ކުރަމުންދާކަން ފާހަގަކުރައްވައި، ވަނީ ގދ. އަތޮޅުން ނޭޗަރ ޕާރކެއް ޤާއިމްކުރެއްވުމަށް ބޭނުންފުޅުވާނަމަ، އެކަމުގައި އައްޑޫ ނޭޗަރ ޕާރކްގެ ފުރިހަމަ އެއްބާރުލުން ލިބިވަޑައިގަންނަވާނެ ކަމުގައި އަލްފާޟިލާ ޢާއިޝަތު ފަރުޙަތު ޢަލީ ވަނީ ވިދާޅުވެފައެވެ.\nމީގެ އިތުރުން އިއްޔެގެ ޒިޔާރަތުގައި ހުވަދު އަތޮޅު ދެކުނުބުރީ އަތޮޅު ކައުންސިލްގެ މެންބަރުން ވަނީ އައްޑޫ ނޭޗަރ ޕާރކްގެ އެގްޒިބިޝަން އޭރިއާ ބައްލަވާލައްވައިފައެވެ. މިއީ އައްޑޫ ސިޓީން ފެންނަ ދޫނިތަކާއި، އައްޑޫގައި ހިމާޔަތްކޮށްފައިވާ ސަރަޙައްދުތަކާ ގުޅޭ މަޢުލޫމާތު ހިމެނޭ މަޢުރަޒެކެވެ.\nހުވަދު އަތޮޅު ދެކުނުބުރީ އަތޮޅު ކައުންސިލްގެ މެންބަރުން ވަނީ އައްޑޫ ނޭޗަރ ޕާރކްގެ ހިމާޔަތްކޮށްފައިވާ "އީދިގަލި ކިޅި" އާއި ކޯއްޓޭ ސަރަޙައްދުގެ އިތުރުން ޒަމާންވީ "ދިއްވާ ފެންގަނޑު"ވެސް ބައްލަވާލައްވައިފައެވެ.\nހުވަދު އަތޮޅު ދެކުނުބުރީ އަތޮޅު ކައުންސިލްގެ މެންބަރުންގެ ނޭޗަރ ޕާރކަށް އިއްޔެ ކުރެއްވި މި ޒިޔާރަތް ނިންމަވާލެއްވީ ހިތަދޫ "ވެށި ސާފު" ޖަމިއްޔާއިން އިސްނަންގަވައިގެން ތައްޔާރުކުރެއްވި ޚާއްސަ ސައިފޮދަކުންނެވެ. އެގޮތުން ވެށި ސާފު ޖަމިއްޔާއިން ވަނީ ހުވަދު އަތޮޅު ދެކުނުބުރީ އަތޮޅު ކައުންސިލްގެ މެންބަރުންނަށް މަރުޙަބާ ދެންނެވުމުގެ ގޮތުން ޚާއްޞަ ކޭކެއްވެސް ތައްޔާރުކުރައްވައިފައެވެ. އަދި އެ ޖަމިއްޔާގެ ލޯގޯ ޖަހާފައިވާ ފޮތި ކޮތަޅުތަކެއްވެސް އަތޮޅު ކައުންސިލްގެ މެންބަރުންނަށް ވަނީ ހަދިޔާކުރައްވައިފައެވެ. މި ކޮތަޅުތައް އަތޮޅު ކައުންސިލްގެ މެންބަރުންނާ ހަވާލުކޮށްދެއްވީ އައްޑޫ ސިޓީގެ މޭޔަރ، ޢަބްދުﷲ ޞާދިޤެވެ.\nމީގެ އިތުރުން ވެށި ސާފު ޖަމިއްޔާއިން ވަނީ ހުވަދު އަތޮޅު ދެކުނުބުރީ އަތޮޅު ކައުންސިލްގެ މެންބަރުންނަށް ޝުކުރު ދެންނެވުމުގެ ގޮތުން، ގދ. އަތޮޅާއި، އެ އަތޮޅުގެ ލޮބުވެތި ރައްޔިތުންނަށް އުފާ ފާގަތި، ނަލަފެހި ދުވަސްތަކަކަށް އެދެމުން ހުވަދޫ ބަހުރުވައިން ޅެންބައިތެއްވެސް ވިދާޅުވެ ދެއްވައިފައެވެ.\nހުވަދު އަތޮޅު ދެކުނުބުރީ އަތޮޅު ކައުންސިލްގެ މެންބަރުން އައްޑޫ ސިޓީ އަށް މިހާރު ކުރައްވަމުން ގެންދަވާ ތަޖުރިބާ ދަތުރު ނިންމަވާލެއްވުމަށްފަހު އައްޑޫ ސިޓީން ފުރުމަށް ހަމަޖެހިފައި ވަނީ 10 ނޮވެންބަރު 2020 ވަނަ ދުވަހުއެވެ.


L. Gamugai Alhaa Cancer Hospital Ge Massakkai Anna Aharu Fashanee - Vaguthu\nގަން ކައުންސިލް މެންބަރުން ރައީސް ސޯލިހާއެެކު\nލ. އަތޮޅު ގަމުގައި އަޅާ ކެންސަރ ހޮސްޕިޓަލާއި، ޓަރޝަރީ ހޮސްޕިޓަލްގެ އަމަލީ މަސައްކަތް ފެށޭނެކަމަށް ރައީސް އިބްރާހިމް މުހައްމަދު ސޯލިހް ވިދާޅުވެއްޖެއެވެ.\nރައީސް ސޯލިހް މިހެން ވިދާޅުވީ ގަމު ކައުންސިލާއި ބައްދަލުކުރައްވާ ވާހަކަފުޅު ދައްކަވަމުންނެވެ.\nއެގޮތުން ރައީސް ވިދާޅުވީ، ސަރުކާރުގެ ވިސްނުމުގެ ދަށުން ރަށުގައި ތަރައްގީގެ މަޝްރޫއުތައް ހިންގޭނެކަމަށެވެ. އަދި\nރައީސް އޮފީހުން ވިދާޅުވީ މި ބައްދަލުކުރެއްވުމުގައި ކައުންސިލުން ވަނީ ރަށުގެ ތަރައްގީއަށް ބޭނުންވާ ކަންކަމާއި ރައްޔިތުންގެ ހުރި ކަންބޮޑުވުންތަކާ ގުޅޭގޮތުން ފުޅާދާއިރާއެއްގައި މަޝްވަރާކުރައްވާފައިވާ ކަމަށެވެ. އެގޮތުން ކައުންސިލަރުން ފާހަގަކުރެއްވި ކަންކަމުގެ ތެރޭގައި އަންނަ އަހަރަށް ގިނަ މަޝްރޫއުތަކެއް ބަޖެޓްކޮށްފައިވާ އިރު މި މަޝްރޫޢުތައް އަވަހަށް ފެށޭނެ އިންތިޒާމެއް ހަމަޖައްސަވައިދެއްވުމަށް އެދިވަޑައިގެންނެވިއެވެ.\nމީގެ އިތުރުން ރަށުގެ ރައްޔިތުން އެންމެ ބޮޑަށް ބޭނުންވަނީ ބޯހިޔާވަހިކަމުގެ މަޝްރޫއެއް ރަށުގައި ހިންގަންކަމަށާއި، މަގުހެދުމުގެ މަޝްރޫއާއި، ގިރާ ސަރަހައްދު ހިމާޔާތްކުރުމާއި، ސްކޫލްތަކަށް ދިމާވެފައިވާ ޖާގައިގެ ދަތިކަން ހައްލުކޮއްދެއްވުމަށާއި، ރަށުގެ ސިއްހީ ހިދުމަތާއި ގުޅިގެން ހުރި ކަންބޮޑުވުންތަކާއި އަދި ރަށުގެ ފެނާ ނަރުދަމާ ނިޒާމް ގާއިމުކުރާއިރު ބޭނުންވާ ގޮތްތަކާއި ރަށުގެ ބައެއް ސަރަހައްދުތައް ތަރައްގީކުރުމުގައި ކައުންސިލާއި ރައްޔިތުން ބޭނުންވާ ގޮތް ހިއްސާކުރެއްވި ކަމަށް ރައީސް އޮފީހުން ވިދާޅުވިއެވެ.\nރައީސް ވަނީ ކައުންސިލަރުން ހުށަހެޅުއްވި ކަންކަމުގައި ކަމާބެހޭ ފަރާތްތަކާ މަޝްވަރާކުރެއްވުމަށް ފަހު އެދެވޭ ހައްލެއް ހޯއްދަވައިދެއްވާނެކަމަށެވެ.\nނޮވެމްބަރު 21, 2021 08:29\nކެންސަރު ހޮސްޕިޓާ އަޅަން މެޑިކަލީ އަދި އިކޮނޮމިކަލީ ފީސްބްލް ވާނީ މާލޭގައޭ މިސާލު އެފެންނަނީ އައްޑޫ ޓާރޝަލީ ހޮސްޕިޓަލުން އެ ތަނަށް އެހެން އަތޮޅެއްގެ މީހުން ދޭތޭ ނޫން ނުދޭ ދޯ އެމެން އެންމެން އަންނަނީ މާލެ ސަރަހައްދަށް ދޯ ލާމު އަތޮޅަކީ އެއީ މާރާމާރީ އާއި މަސްތުވާތަކެތީގައި އަރާ ހުރި ތަނެކޭ ވަކިން ޚާއްސަ ކޮށް ގަމަކީ އޭގެ ކިއްލާ އެކޭ އަދި ތަކެތީގެ އަގު އިންތިހާ އަށް ބޮޑު ތަނެކޭ މާލެ އާއި ވާދަ އަށް ތަކެތީގެ އަގުބޮޑު ކޮށް ވިއްކަނީ ޕޭޝަންޓުން ނުދާނެއޭ ނުދާނެއޭ ނުދާނެއޭ ނުދާނެއޭ ނުދާނެއޭ ނުދާނެއޭ\nނޮވެމްބަރު 21, 2021 10:18\nނާޅާނެ ނޭޅޭނެ! ނާޅާނެ ނޭޅޭނެ! ނާޅާނެ ނޭޅޭނެ! ނާޅާނެ ނޭޅޭނެ! ނާޅާނެ ނޭޅޭނެ! މި ދޫފޮރޮޅި ހުރިހާކުދިން ކިޔާބަލަ!


Gehllun ithuru vaathee PSM in muvahzzafun madhu kuran lafaa dheefi\nފައިދާނުވެ، ގެއްލުން އިތުރުވާތީ ޕީއެސްއެމްއިން މުވައްޒަފުން މަދުކުރަން ލަފާދީފި\nދައުލަތުގެ މީޑިއާ، ޕީއެސްއެމްއަށް ފައިދާ ނުވެ ގެއްލުން ބޮޑުވަމުން ދާތީ އެ ކުންފުނިން ވީހާވެސް އަވަހަށް މުވައްޒަފުން މަދު ކުރުމަށް ފިނޭންސް މިނިސްޓްރީގެ ޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑު (ޕީސީބީ) އިން އެ ކުންފުންޏަށް ލަފާދީފިއެވެ.\nޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑު (ޕީސީބީ) އިން މިދިޔަ އަންގާރަ ދުވަހު ވަނީ ސަރުކާރު ހިއްސާވާ ކުންފުނިތަކުގެ މި އަހަރުގެ ފުރަތަމަ ކްއާޓަރުގެ މާލީ ރިޕޯޓު ނެރެފައެވެ. އެ ރިޕޯޓުގައިވާ ގޮތުން، މިދިޔަ އަހަރުގެ ފަހު ކުއާޓަރުގައި 11.9 މިލިއަން ރުފިޔާގައި ހުރި ޕީއެސްއެމްގެ އާމްދަނީ ވަނީ 6.17 މިލިއަން ރުފިޔާ އަށް ވެއްޓިފަ އެެވެ. އެއީ 5.74 މިލިއަން ރުފިޔާގެ ދަށް ވުމެކެވެ. އަދި ކުންފުނީގެ ހިދުމަތްތައް ދިނުމުގައި ކުރި ހަރަދު މިދިޔަ އަހަރުގެ ފަހު ކުއާޓަރަށް ވުރެ 18.26 މިލިއަން ރުފިޔާ ވަނީ އިތުރުވެފަ އެވެ.\nއެކަމުގެ ސަބަބުން ކުންފުނީގެ ގެއްލުން ވަނީ ދެ ގުނަ އިތުރުވެފަ އެވެ. މިދިޔަ އަހަރުގެ ފަހު ކުއާޓަރުގައި 21.85 މިލިއަން ރުފިޔާގެ ގެއްލުމުގައި ހުރި ޕީއެސްއެމް މިހާރު ވަނީ 45.84 މިލިއަން ރުފިޔާގެ ގެއްލުންވެފައެވެ.\nޕީއެސްއެމްގެ ދަރަނީގެ ގޮތުގައި 89 މިލިއަން ރުފިޔާގައި ހުރިއިރު، އެ ދަރަނި އަދާކުރުމަށް އުނދަގޫވާ ކަމަށްވެސް ވެސް ރިޕޯޓުގައި ފާހަގަކޮށްފައި ވެ އެވެ. އަދި ކުންފުނީގެ ހިއްސާދާރުންގެ އެހީ އާ ނުލާ އެ ކުންފުނި ހިންގުމަށް ދަތިވާނެ ކަމަށްވެސް އެ ރިޕޯޓުގައި ފާހަގަކޮށްފައިވެއެވެ.\nޕީސީބީން ޕީއެސްއެމްއަށް ދީފައިވާ ލަފާތަކުގެ ތެރޭގައި ވަނީ ޕީިއެސްއެމްއަށް ލިބެންޖެހޭ ފައިސާ ވީ އެންމެ އަވަހަކަށް ހޯދުމާއި ސަޕްލަޔަރުންގެ ގުޅުން މިހާރަށްވުރެ ރަނގަޅުކޮށް ދަރަނީގެ މުއްދަތު އިތުރުކުރުމަށް މަސައްކަތް ކުރުމަށެވެ. އަދި، ވިޔަފާރީގެ މޮޑެލް ހަރުދަނާކޮށް، ދެކޮޅު ޖެހޭ އުސޫލެއްގެ ދަށުން ކުރިއަށް ގެންދިއުމަށް ޕީސީބީން ވަނީ ޕީއެސްއެމްއަށް ލަފާ ދީފައެވެ. އަދި ވީ އެންމެ އަވަހަކަށް މުވައްޒަފުން މަދު ކުރުމަށްވެސް ޕީސީބީން ޕީއެސްއެމްއަށް ވަނީ ލަފާ ދީފައެވެ.\nޕީއެސްއެމްއިން ވަނީ ދާދިފަހުންވެސް އެކުންފުނިން އަތޮޅުތަކުގައި ހުޅުވާފައި ހުރި މީޑިއާ ސެންޓަރުތަކުގައި ތިބި ގިނަ އަދަދެއްގެ މުވައްޒަފުންތަކެއް ވަކިކޮށްފައެވެ.\nޕީއެސްއެމް ޕްރައިވަޓައިޒޭޝަން އެންޑް ކޯޕަރަޓައިޒޭޝަން ބޯޑު\nތިތަން ޕަބްލިކް ކުންފުންޏަކަށް ހަދާ ހިއްސާވިއްކާލަން ފެނޭ. ދައުލަތުގެ 25% އަށްވުރެ ހިއްސާ ގިނަވެގެން ނުވާނެ. ޑިމޮކްރަސީ ތަކުގައި ދައުލަތުގެ މީޑިއާ އޮންނާކަށް ނުޖެހޭ ސަނާކިޔަން